[bookmark: _GoBack](Návrh)

ZÁKON

z ... 2026

o oficiálnej štatistike a o zmene a doplnení niektorých zákonov (zákon o oficiálnej štatistike)



Národná rada Slovenskej republiky sa uzniesla na tomto zákone:


Čl. I

PRVÁ ČASŤ
ZÁKLADNÉ USTANOVENIA


§ 1
Predmet a pôsobnosť zákona

(1) Tento zákon upravuje plnenie úloh oficiálnej štatistiky.

(2) Na rozvoj, tvorbu a šírenie európskej štatistiky sa tento zákon vzťahuje, ak osobitné predpisy v oblasti európskej štatistiky[footnoteRef:2]) neustanovujú inak. [2: ) Napríklad nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31. 3. 2009) v platnom znení, nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. v. EÚ L 174, 26.6.2013) v platnom znení, nariadenie Európskeho parlamentu a Rady (EÚ) 2019/2152 z 27. novembra 2019 o európskych podnikových štatistikách, ktorým sa zrušuje 10 právnych aktov v oblasti podnikových štatistík (Ú. v. EÚ L 327, 17. 12. 2019) v platnom znení.] 


(3) Tento zákon sa vzťahuje 
a) vo vymedzenom rozsahu aj na získavanie, vedenie a poskytovanie údajov spracúvaných držiteľom údajov na iné ako výlučne štatistické účely, ak sú využiteľné na plnenie úloh oficiálnej štatistiky,
b) na službu poskytovanú Štatistickým úradom Slovenskej republiky (ďalej len „úrad“) nad rámec plnenia úloh oficiálnej štatistiky na základe žiadosti orgánu verejnej moci[footnoteRef:3]) (ďalej len „požadujúci orgán“), ktorá spočíva v zbere údajov alebo v ich spracovaní použitím štatistických metód a štatistických postupov podľa podmienok ustanovených v tomto zákone (ďalej len „iná služba“). [3: ) § 1a písm. d) zákona č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov v znení zákona č. 302/2023 Z. z.] 


(4) Tento zákon sa nevzťahuje na zisťovanie a zhromažďovanie informácií a údajov vykonávané čiastočne alebo úplne použitím štatistických metód a štatistických postupov
a) právnickými osobami alebo fyzickými osobami v rámci ich podnikateľskej činnosti alebo inej zárobkovej činnosti, alebo v rámci účelu, na ktorého dosiahnutie boli zriadené alebo založené, ak nejde o činnosť subjektov podľa § 3 ods. 4 alebo ods. 5,
b) fyzickými osobami v rámci výlučne ich osobnej činnosti alebo domácej činnosti.

(5) Informácie, ktoré vedie, získava, spracúva a sústreďuje spravodajská služba podľa osobitných predpisov,[footnoteRef:4]) sa na plnenie úloh oficiálnej štatistiky nezískavajú a nespracúvajú. [4: ) Zákon Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov.
Zákon č. 500/2022 Z. z. o Vojenskom spravodajstve v znení zákona č. 367/2024 Z. z.] 


(6) Ochrana utajovaných skutočností a limitovaných informácií podľa osobitného predpisu[footnoteRef:5]) a ochrana citlivých informácií podľa osobitného predpisu[footnoteRef:6]) na účely vymedzené týmto zákonom nie je dotknutá. Údaje, ktoré sú predmetom ochrany podľa prvej vety  [5: ) Zákon č. 215/2004 Z. z. o ochrane utajovaných skutočností a o zmene a doplnení niektorých zákonov  znení neskorších predpisov.]  [6: ) Zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov.] 

a) nie je možné šíriť, ani sprístupniť na vedecký účel,
b) je možné spracúvať prostredníctvom subjektu podľa § 3 ods. 4 alebo prostredníctvom subjektu podľa § 3 ods. 5, ak to podmienky ochrany podľa prvej vety nevylučujú.  

 
§ 2
Oficiálna štatistika

(1) Oficiálna štatistika predstavuje vo verejnom záujme vykonávané systematické činnosti členov národného štatistického systému zamerané na tvorbu a šírenie štatistických informácií a analýz.

(2) Verejným záujmom v oficiálnej štatistike je napomáhať
a) rozhodovaniu orgánov verejnej moci a orgánov Európskej únie pri plnení ich úloh uložených osobitným predpisom alebo na základe osobitného predpisu, ktoré je založené na údajoch a ich analytickom spracovaní,
b) výskumu a vývoju vo vede a technike (ďalej len „výskum“), 
c) realizácii práva na prístup každého k informáciám pri uspokojovaní jeho potrieb alebo na účel uplatňovania jeho práv podľa osobitných predpisov.[footnoteRef:7]) [7: ) Napríklad § 2 ods. 1  zákona č. 184/1999 Z. z. o používaní jazykov národnostných menšín v znení zákona č. 204/2011 Z. z., § 58 ods. 1 písm. d) a e) zákona č. 185/2015 Z. z. Autorský zákon.] 


§ 3 
Národný štatistický systém

(1) Národným štatistickým systémom je systém vzťahov, pravidiel a tokov informácií medzi úradom a inými členmi národného štatistického systému pri plnení úloh oficiálnej štatistiky, ktorý je koordinovaný úradom.

(2) Členmi národného štatistického systému sú
a) úrad a 
b) iný člen národného štatistického systému, ktorým je za podmienok a v rozsahu vymedzenom týmto zákonom ústredný orgán štátnej správy alebo orgán štátnej správy s celoštátnou pôsobnosťou.[footnoteRef:8]) [8: ) § 4 ods. 1 písm. b) zákona č. 452/2021 Z. z. o elektronických komunikáciách.] 


(3) Člen národného štatistického systému zabezpečuje plnenie úloh oficiálnej štatistiky v rozsahu ustanovenom týmto zákonom a štatistickým pracovným programom (§ 18).

(4) Člen národného štatistického systému môže plniť úlohu oficiálnej štatistiky prostredníctvom rozpočtovej organizácie alebo príspevkovej organizácie, voči ktorej má postavenie zriaďovateľa (ďalej len „poverená organizácia“), ak § 8 ods. 3 a § 13 ods. 2 neustanovujú inak. Člen národného štatistického systému, ktorý postupuje podľa prvej vety, je povinný vymedziť poverenej organizácii písomne požadovanú úlohu oficiálnej štatistiky, jej rozsah, vzájomné vzťahy pri jej plnení a opatrenia na zabezpečenie ochrany dôverných štatistických údajov.

(5) Člen národného štatistického systému môže vykonávať činnosť ustanovenú v štatistickom pracovnom programe aj prostredníctvom subjektu, ktorý nie je poverenou organizáciou, ak s ním uzavrie písomnú zmluvu, ktorá jednoznačne vymedzuje požadovanú činnosť, jej rozsah a opatrenia na zabezpečenie ochrany dôverných štatistických údajov. 

(6) Uplatnenie postupu podľa odsekov 4 a 5 nezbavuje člena národného štatistického systému zodpovednosti za plnenie úloh oficiálnej štatistiky.


§ 4
Základné pojmy

(1) Na účely tohto zákona sa rozumie
a) štatistickou informáciou kvantitatívna a kvalitatívna, agregovaná a reprezentatívna informácia vrátane metaúdajov, ktorá charakterizuje jav hromadnej povahy potrebný na posudzovanie demografického a sociálno-ekonomického vývoja a stavu životného prostredia v Slovenskej republike,
b) štatistickým účelom výhradné použitie štatistických údajov na tvorbu a šírenie štatistických informácií a analýz a na rozvoj oficiálnej štatistiky členmi národného štatistického systému,
c) štatistickým údajom údaj získaný zberom údajov na účel tvorby štatistických informácií,
d) mikroúdajom údaj o individuálnom objekte, ktorým je štatistická jednotka,
e) metaúdajom údaj, ktorý definuje a popisuje iný údaj,
f) dôverným štatistickým údajom údaj o priamo alebo o nepriamo identifikovanej alebo identifikovateľnej štatistickej jednotke získaný podľa tohto zákona a za
1. priamu identifikáciu
1a. právnickej osoby alebo jej organizačnej zložky sa považuje jednoznačná identifikácia na základe všeobecne použiteľného identifikátora alebo iného identifikátora, najmä názvu, identifikátora právnickej osoby,[footnoteRef:9]) priestorového údaja[footnoteRef:10]) alebo online identifikátora, [9: ) § 3 písm. n) prvý bod zákona č. 305/2013 Z. z. o  elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.]  [10: ) § 2 písm. g) zákona č. 3/2010 Z. z. o národnej infraštruktúre pre priestorové informácie.
§ 3 ods. 1 a 2 zákona č. 125/2015 Z. z. o registri adries a o zmene a doplnení niektorých zákonov v znení zákona č. 42/2022 Z. z.] 

1b. fyzickej osoby sa považuje jednoznačná identifikácia na základe všeobecne použiteľného identifikátora alebo iného identifikátora, najmä mena a priezviska, obchodného mena fyzickej osoby – podnikateľa, identifikátora fyzickej osoby,[footnoteRef:11]) priestorového údaja alebo online identifikátora,[footnoteRef:12]) [11: ) § 3 písm. n) tretí bod zákona č. 305/2013 Z. z. o  elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.]  [12: ) § 5 písm. k) zákona č. 18/2018 Z. z.] 

2. nepriamu identifikáciu sa považuje identifikácia štatistickej jednotky akýmkoľvek iným spôsobom ako prostredníctvom priamej identifikácie,
g) štatistickou jednotkou základná sledovaná jednotka, ktorej sa údaje týkajú,
h) zdrojom údajov zdroj poskytujúci údaje, ktoré sú samy o sebe alebo v kombinácii s údajmi z iných zdrojov relevantné a nevyhnutné pre rozvoj a tvorbu štatistiky podľa štatistického pracovného programu,
i) držiteľom údajov právnická osoba, fyzická osoba, organizačná zložka[footnoteRef:13]) alebo iná entita, ktorá je podľa osobitného predpisu[footnoteRef:14]) oprávnená a schopná vykonávať správu údajov získaných svojou činnosťou a sprístupniť ich, [13: ) § 1a písm. c) zákona č. 272/2015 Z. z. v znení zákona č. 302/2023 Z. z.]  [14: ) Napríklad § 2 zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona č. 212/2018 Z. z., § 103 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov, § 59 zákona č. 321/2025 Z. z. o školskej správe a o zmene a doplnení niektorých zákonov.] 

j) zberom údajov zisťovanie a všetky ďalšie spôsoby získavania informácií z rôznych zdrojov údajov,
k) štatistickým formulárom štruktúrovaný súbor otázok alebo položiek v listinnej podobe alebo v elektronickej podobe, ktorý vypĺňa spravodajská jednotka alebo opytovateľ,
l) spravodajskou jednotkou každý, od koho sa požaduje poskytnutie údajov v štatistickom zisťovaní,
m) administratívnym zdrojom údajov zdroj údajov, ktorý obsahuje údaje využiteľné na vykonávanie úloh oficiálnej štatistiky, ak sú spracúvané podľa osobitného predpisu na iný ako štatistický účel,
n) správcom administratívneho zdroja údajov držiteľ údajov, ktorým je
1. orgán verejnej moci zapísaný v registri právnických osôb, podnikateľov a orgánov verejnej moci okrem spravodajskej služby[footnoteRef:15]) a Národného bezpečnostného úradu, [15: ) Zákon Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov.
Zákon č. 500/2022 Z. z. o Vojenskom spravodajstve v znení zákona č. 367/2024 Z. z.] 

2. právnická osoba zriadená zákonom, právnická osoba zriadená štátnym orgánom, obcou alebo vyšším územným celkom,
3. právnická osoba, v ktorej má štát, obec, vyšší územný celok alebo právnická osoba zriadená zákonom samostatne alebo spoločne výlučnú priamu alebo nepriamu účasť viac ako 67%,
4. iná právnická osoba u ktorej väčšinu členov riadiacich, kontrolných alebo dozorných orgánov navrhuje štátny orgán, obec, mestská časť Bratislavy alebo mestská časť Košíc (ďalej len „obec“), alebo vyšší územný celok,
o) rezortnou štatistikou činnosti orgánov štátu podľa osobitných predpisov[footnoteRef:16]) zamerané na získavanie údajov s cieľom vytvoriť informáciu použitím štatistických metód a štatistických postupov, ak nekonajú v postavení člena národného štatistického systému,  [16: ) Napríklad zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov, § 75 zákona č. 321/2025 Z. z. o školskej správe a o zmene a doplnení niektorých zákonov.] 

p) súkromným držiteľom údajov držiteľ údajov, ktorý nie je správcom administratívneho zdroja údajov, 
q) štatistickým registrom informačný systém verejnej správy s pravidelným vstupom údajov o homogénnej skupine objektov definovaných  presným súborom charakteristík a pravidiel, určený výlučne na použitie na štatistické účely,
r) štatistickou klasifikáciou systematické usporiadanie kategórií údajov, ktoré sa používa na organizáciu a štandardizáciu zberu a na prezentácie štatistických informácií,
s) štatistickým číselníkom číselník podľa osobitného predpisu,[footnoteRef:17]) ktorý je určený výlučne na použitie na štatistické účely,  [17: ) § 3 písm. r) zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov.] 

t) štatistickým produktom súbor systematicky spracovaných a analyzovaných štatistických informácií určený na šírenie alebo na iný spôsob poskytovania používateľom v podobe tlačených, elektronických alebo iných výstupov,
u) rozvojom oficiálnej štatistiky systematické činnosti členov národného štatistického systému, ktoré napomáhajú stanoveniu, posilneniu a zlepšeniu štatistických metód, noriem a postupov používaných na tvorbu a šírenie štatistických informácií a analýz a navrhovaniu novej štatistiky a ukazovateľov.

(2) Údaje získané zo zdrojov údajov, ktoré priamo alebo nepriamo identifikujú fyzickú osobu alebo právnickú osobu, sú dôvernými štatistickými údajmi od okamihu, keď sú sprístupnené členovi národného štatistického systému na štatistický účel. 


§ 5
Princípy oficiálnej štatistiky

(1) Člen národného štatistického systému a jeho poverená organizácia sú povinní dodržiavať pri zabezpečovaní štatistického účelu princípy oficiálnej štatistiky, ktorými sú
a) odborná nezávislosť,
b) nestrannosť,
c) objektivita,
d) spoľahlivosť,
e) štatistická dôvernosť a
f) efektívnosť vynaložených nákladov.

(2) Odbornou nezávislosťou podľa odseku 1 písm. a) sa rozumie, že oficiálna štatistika sa musí rozvíjať, tvoriť a šíriť neutrálnym spôsobom, bez akéhokoľvek politického vplyvu alebo vplyvu záujmových skupín, najmä ak ide o výber postupov, definícií, metodík a zdrojov, ktoré sa majú použiť, ako aj o načasovanie a obsah všetkých foriem šírenia.

(3) Nestrannosťou podľa odseku 1 písm. b) sa rozumie, že oficiálna štatistika sa musí rozvíjať, tvoriť a šíriť neutrálnym spôsobom a v súlade so zásadou rovnakého zaobchádzania v druhovo rovnakých prípadoch.

(4) Objektivitou podľa odseku 1 písm. c) sa rozumie, že oficiálna štatistika sa musí rozvíjať, tvoriť a šíriť systematicky, spoľahlivo a nezaujato, s používaním profesionálnych a etických postupov a štandardov, ktoré sú transparentné pre používateľov a spravodajské jednotky.

(5) Spoľahlivosťou podľa odseku 1 písm. d) sa rozumie, že oficiálna štatistika musí byť čo najvernejším, najpresnejším a najviac konzistentným meradlom skutočného stavu, ktorý má reprezentovať, a že výber zdrojov, metód a postupov je založený na vedeckých kritériách.

(6) Štatistickou dôvernosťou podľa odseku 1 písm. e) sa rozumie ochrana dôverných štatistických údajov bez ohľadu na zdroj údajov, z ktorého boli získané, pričom je zakázané použiť získané štatistické údaje na iný než štatistický účel okrem účelu vymedzeného v tomto zákone, alebo nakladať s dôvernými štatistickými údajmi iným spôsobom v rozpore so všeobecne záväznými právnymi predpismi.

(7) Efektívnosťou vynaložených nákladov podľa odseku 1 písm. f) sa rozumie, že náklady na tvorbu oficiálnej štatistiky musia byť primerané dôležitosti výsledkov a plánovanému prínosu, zdroje sa musia optimálne využívať a zaťaženie spravodajských jednotiek v najväčšej možnej miere redukovať.


§ 6
Kritériá kvality oficiálnej štatistiky

(1) Člen národného štatistického systému a jeho poverená organizácia sú povinní dodržiavať kritériá kvality oficiálnej štatistiky, ktorými sú
a) relevantnosť,
b) presnosť,
c) včasnosť,
d) časová presnosť,
e) prístupnosť a zrozumiteľnosť,
f) porovnateľnosť a
g) koherentnosť.

(2) Relevantnosťou podľa odseku 1 písm. a) sa rozumie stupeň, ktorým oficiálna štatistika napĺňa súčasné a potenciálne potreby používateľov.

(3) Presnosťou podľa odseku 1 písm. b) sa rozumie stupeň zhody odhadov s neznámymi skutočnými hodnotami.

(4) Včasnosťou podľa odseku 1 písm. c) sa rozumie oneskorenie medzi dostupnosťou štatistických informácií a udalosťou alebo javom, ktoré tieto informácie opisujú.

(5) Časovou presnosťou podľa odseku 1 písm. d) sa rozumie časový rozdiel medzi dátumom uverejnenia štatistických informácií a dátumom, keď sa štatistické informácie mali uverejniť.

(6) Prístupnosťou a zrozumiteľnosťou podľa odseku 1 písm. e) sa rozumejú podmienky a spôsoby, ktorými môžu používatelia získavať, využívať a interpretovať štatistické informácie.

(7) Porovnateľnosťou podľa odseku 1 písm. f) sa rozumie miera vplyvu rozdielnosti v použitých štatistických pojmoch, nástrojoch a postupoch merania, ak sa porovnávajú štatistiky medzi geografickými oblasťami alebo odvetviami alebo ak sa porovnávajú v čase.

(8) Koherentnosťou podľa odseku 1 písm. g) sa rozumie vhodnosť štatistických údajov na ich spoľahlivú kombináciu rôznym spôsobom a na rôzne účely.

(9) Kódex postupov pre európsku štatistiku vydaný podľa osobitného predpisu[footnoteRef:18]) sa primerane použije aj na oficiálnu štatistiku v Slovenskej republike, ktorá sa nevykonáva podľa Európskeho štatistického programu, s cieľom zabezpečiť  rozvoj, tvorbu a šírenie oficiálnej štatistiky v súlade s princípmi oficiálnej štatistiky podľa § 5 a s najlepšími medzinárodnými štatistickými postupmi. [18: ) Čl. 11 ods. 1 a 2 nariadenia (ES) č. 223/2009 v platnom znení.] 




DRUHÁ ČASŤ
NÁRODNÝ ŠTATISTICKÝ SYSTÉM


Úrad

§ 7
Postavenie úradu

(1) Úrad je ústredným orgánom štátnej správy pre oblasť oficiálnej štatistiky, ktorý zodpovedá za plnenie úloh oficiálnej štatistiky, a je výhradným kontaktným miestom[footnoteRef:19]) pre štatistický orgán Európskej únie (ďalej len „Eurostat“). [19: ) Čl. 5 ods. 1 nariadenia (ES) č. 223/2009 v platnom znení.] 


(2) Sídlom úradu je Bratislava. Úrad môže zriaďovať pracoviská bez právnej subjektivity mimo svojho sídla a určuje ich pôsobnosť.


§ 8
Úlohy úradu

(1) Úrad
a) zostavuje a vydáva štatistický pracovný program,
b) vykonáva činnosti ustanovené štatistickým pracovným programom, 
c) ustanovuje údajovú základňu (§ 19),
d) zodpovedá za uplatňovanie metodiky systému národných účtov a zostavenie národných účtov,
e) je správcom informačných systémov určených na vykonávanie úloh oficiálnej štatistiky (ďalej len „informačné systémy úradu“), prostredníctvom ktorých zabezpečuje najmä
1. štandardizáciu štatistických produkčných procesov úradu vrátane prípravy a vykonávania štatistických zisťovaní, spracovávania štatistických údajov a šírenie štatistických informácií,
2. štandardizáciu, koordináciu a hodnotenie štatistických výstupov členov národného štatistického systému,
3. poskytovanie dôverných štatistických údajov na vedecké účely členmi národného štatistického systému,
f) prevádzkuje Výskumné dátové centrum Štatistického úradu Slovenskej republiky (ďalej len „výskumné dátové centrum“),
g) koordinuje vykonávanie úloh oficiálnej štatistiky inými členmi národného štatistického systému podľa odseku 2,
h) určuje metodiku štatistických zisťovaní, ktoré vykonáva, a vydáva pokyny a usmernenia pre spravodajské jednotky k nim,
i) vydáva usmernenia pre oblasť oficiálnej štatistiky,
j) vypracúva správy o kvalite zostavených štatistík; tým nie sú dotknuté ustanovenia osobitných predpisov,[footnoteRef:20]) ktoré ustanovujú postupy, štruktúru a periodicitu správ o kvalite európskych štatistík, [20: ) Čl. 12 ods. 2 nariadenia (ES) č. 223/2009 v platnom znení.] 

k) zverejňuje správy o kvalite zostavených štatistík,
l) sprístupňuje ústredným orgánom štátnej správy v strojovo čitateľnom otvorenom formáte katalóg metaúdajov k údajom požadovaným v štatistických zisťovaniach,
m) vedie evidenciu plnenia spravodajskej povinnosti,
n) vedie štatistické registre,
o) vytvára štatistické klasifikácie a štatistické číselníky,
p) zverejňuje prehľad štatistických klasifikácií a štatistických číselníkov používaných členmi národného štatistického systému,
q) zverejňuje na svojom webovom sídle výňatok z katalógu produktov národného štatistického systému (ďalej len „katalóg produktov“), ktorý obsahuje informácie pre používateľov štatistických produktov,
r) vytvára a zverejňuje štatistické produkty alebo umožňuje prístup k nim,
s) podieľa sa na príprave a plnení medzinárodných zmlúv a dohôd o spolupráci, ktoré uzatvára Slovenská republika v oblasti oficiálnej štatistiky, a zastupuje Slovenskú republiku v medzinárodných orgánoch a v medzinárodných organizáciách pôsobiacich v oblasti štatistiky,
t) podieľa sa na príprave právne záväzných aktov Európskej únie a zastupuje Slovenskú republiku pred orgánmi Európskej únie v oblasti európskej štatistiky,
u) kontroluje dodržiavanie povinností ustanovených týmto zákonom; pri výkone kontroly postupuje podľa základných pravidiel kontrolnej činnosti,[footnoteRef:21]) [21: ) Zákon Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov.] 

v) vedie konanie o správnom delikte podľa tohto zákona,
w) plní úlohy príslušného orgánu v správe údajov pre kategóriu dôverných štatistických údajov pri ich opakovanom použití za podmienok ustanovených týmto zákonom a osobitnými predpismi,[footnoteRef:22]) [22: ) Čl. 26a nariadenia (ES) č. 223/2009 v platnom znení.
Nariadenie Európskeho parlamentu a Rady (EÚ) 2022/868 z 30. mája 2022 o európskej správe údajov a o zmene nariadenia (EÚ) 2018/1724 (akt o správe údajov) (Ú. v. EÚ L 152, 3.6.2022).
Zákon č. .../2026 o umelej inteligencii a európskej dátovej regulácii a o zmene a doplnení niektorých zákonov.] 

x) spolupracuje s
1. Národnou bankou Slovenska pri tvorbe európskych štatistík podľa osobitného predpisu,[footnoteRef:23]) [23: ) Čl. 2a nariadenia Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (Mimoriadne vydanie Ú. v. EÚ, kap. 1/zv. 3; Ú. v. ES L 318, 27. 11. 1998) v platnom znení.] 

2. Ministerstvom financií Slovenskej republiky, Národnou bankou Slovenska, Radou pre rozpočtovú zodpovednosť a Najvyšším kontrolným úradom Slovenskej republiky v oblasti hodnotenia deficitu a dlhu[footnoteRef:24]) z dôvodu zabezpečenia hodnovernosti štatistických informácií poskytovaných Eurostatu vo vzťahu k postupu pri nadmernom deficite, [24: ) Nariadenie Rady (ES) č. 479/2009 z  25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (kodifikované znenie) (Ú. v. L 145, 10.6.2009) v platnom znení.
Čl. 10 ods. 6 nariadenia Európskeho parlamentu a Rady (EÚ) č. 473/2013 z 21. mája 2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne (Ú. v. EÚ L 140, 27. 5. 2013).] 

y) plní ďalšie úlohy v oblasti oficiálnej štatistiky podľa tohto zákona a osobitných predpisov v oblasti európskej štatistiky.

(2) Úrad koordinuje vykonávanie úloh oficiálnej štatistiky inými členmi národného štatistického systému najmä
a) tvorbou základného metodického rámca a rámca kvality oficiálnej štatistiky,
b) informovaním iného člena národného štatistického systému o právach a povinnostiach spojených s členstvom v národnom štatistickom systéme pri vzniku tohto postavenia, 
c) vydávaním metodických pokynov a metodickým usmerňovaním,
d) zabezpečovaním nadobúdania osobitného kvalifikačného predpokladu na vykonávanie úloh oficiálnej štatistiky iným členom národného štatistického systému (ďalej len „osobitný kvalifikačný predpoklad“),
e) monitorovaním kvality oficiálnej štatistiky a dodržiavania princípov oficiálnej štatistiky,
f) určovaním požiadaviek na štatistické produkty a spôsobu ich šírenia,
g) ukladaním opatrení na nápravu zistených nedostatkov vrátane monitorovania ich plnenia,
h) vydávaním výkladových stanovísk k ustanoveniam tohto zákona, ustanoveniam všeobecne záväzných právnych predpisov vydaných na jeho vykonanie, ak ide o dôležité otázky alebo ak plnenie úloh oficiálnej štatistiky nie je jednotné,
i) navrhovaním zaradenia iného člena národného štatistického systému do zoznamu podľa osobitného predpisu,[footnoteRef:25]) vedenom Eurostatom, [25: ) Čl. 5 ods. 2 nariadenia (ES) č. 223/2009 v platnom znení.] 

j) vedením a aktualizáciou zoznamu členov národného štatistického systému a jeho zverejňovaním na svojom webovom sídle.

(3) Úlohy oficiálnej štatistiky podľa odseku 1 písm. a), c) až g), j) až p), r) až x), § 22 ods. 5, § 24, § 26 ods. 1 druhej vety, § 27 ods. 1 až 3 a ods. 5, § 28 a 29, § 34 druhej vety, § 37 a 38, § 58 a § 72 nemôže úrad plniť prostredníctvom svojej poverenej organizácie.


§ 9
Iné služby

(1) Úrad poskytne inú službu, ak
a) požadujúci orgán písomne požiada úrad o poskytnutie inej služby,
b) požadujúci orgán nemá odborné kapacity, technické kapacity alebo príslušnosť vykonať zber alebo spracovanie údajov, ktoré majú byť predmetom inej služby,
c) požadujúci orgán potrebuje údaje získané v rámci realizácie inej služby nevyhnutne na výkon svojej úradnej činnosti a získané údaje nebudú použité v žiadnom konaní vedenom orgánmi štátu vo vzťahu k osobe, ktorej údaje boli predmetom zberu alebo spracovania,
d) údaje nie sú predmetom zberu alebo spracovania v rámci plnenia úloh oficiálnej štatistiky,
e) služba nespočíva v poskytovaní štatistických informácií na žiadosť (§ 51),
f) úrad zabezpečí, aby oslovené osoby súhlasili vopred s poskytnutím požadovaných údajov a boli informované o účele a podmienkach spracovania poskytnutých údajov a o svojich právach podľa osobitného predpisu,[footnoteRef:26]) [26: ) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016) v platnom znení.
Zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.] 

g) požadujúci orgán uzavrie s úradom písomnú zmluvu o poskytnutí inej služby,
h) neexistujú prevádzkovo-technické obmedzenia na strane úradu. 

(2) Úrad odovzdá požadujúcemu orgánu údaje získané zberom alebo spracovaním bez priamych identifikátorov oslovených osôb. Úrad môže s požadujúcim orgánom v zmluve podľa odseku 1 písm. g) dohodnúť ďalšie spôsoby úpravy získaných údajov s cieľom zabezpečenia ich ochrany pred neoprávneným prístupom, zverejnením alebo zneužitím. 

(3) Požadujúci orgán nie je oprávnený poskytnúť inému subjektu údaje získané realizáciou inej služby, ktoré nepriamo identifikujú oslovenú osobu; to sa nevzťahuje na iný subjekt, ktorý je v súlade so všeobecne záväznými právnymi predpismi a na základe právneho vzťahu s požadujúcim orgánom oprávnený spracúvať údaje získané realizáciou inej služby. Požadujúci orgán nie je oprávnený spätne identifikovať fyzickú osobu na základe údajov získaných realizáciou inej služby. Údaje získané realizáciou inej služby môže člen národného štatistického systému použiť ako iný zdroj údajov podľa § 19 ods. 2 písm. h). 

(4) Náklady vzniknuté realizáciou inej služby znáša požadujúci orgán.

(5) Na spracúvanie osobných údajov v rámci realizácie inej služby sa vzťahuje všeobecný predpis o ochrane osobných údajov;25) ustanovenia  šiestej časti tohto zákona sa nepoužijú.

(6) Úrad zabezpečuje poskytovanie inej služby organizačne a technicky tak, aby jej vykonávanie neporušovalo princípy oficiálnej štatistiky.


§ 10
Predseda úradu

(1) Menovanie a postavenie predsedu úradu upravuje osobitný predpis.[footnoteRef:27]) Funkčné obdobie predsedu úradu je päť rokov. Tá istá osoba môže byť vymenovaná za predsedu úradu najviac na dve po sebe nasledujúce funkčné obdobia. [27: ) § 22 ods. 6 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.] 


(2) Za predsedu úradu môže byť vymenovaná fyzická osoba, ktorá
a) je občanom Slovenskej republiky,
b) má spôsobilosť na právne úkony v plnom rozsahu,
c) je bezúhonná,
d) má vysokoškolské vzdelanie najmenej druhého stupňa v oblasti štatistiky, matematiky, informatiky, ekonómie, dátovej vedy alebo v sociológii,
e) má najmenej trojročnú odbornú prax nadobudnutú
1. vo funkcii štatutárneho orgánu alebo člena štatutárneho orgánu právnickej osoby,
2. v riadiacej funkcii v orgáne verejnej moci, orgáne Európskej únie alebo v medzinárodnej organizácii, ktorej je Slovenská republika členom, alebo 
3. v riadiacej funkcii na najvyššom stupni riadenia v právnickej osobe s počtom 300 a viac zamestnancov,
f) disponuje aktívnou znalosťou anglického jazyka.

(3) Za bezúhonného sa na účely tohto zákona považuje ten, kto nebol právoplatne odsúdený za spáchanie úmyselného trestného činu alebo za spáchanie nedbanlivostného trestného činu, za ktorý mu bol uložený nepodmienečný trest odňatia slobody. Bezúhonnosť sa preukazuje výpisom z registra trestov. Na účel preukázania bezúhonnosti fyzická osoba poskytne Úradu vlády Slovenskej republiky (ďalej len „úrad vlády“) údaje potrebné na vyžiadanie výpisu z registra trestov. Údaje podľa tretej vety úrad vlády zašle pred vymenovaním do funkcie Generálnej prokuratúre Slovenskej republiky na vydanie výpisu z registra trestov.[footnoteRef:28]) [28: ) § 12 ods. 4 písm. a) zákona č. 192/2023 Z. z. o registri trestov a o zmene a doplnení niektorých zákonov.] 


(4) Vláda Slovenskej republiky (ďalej len „vláda“) zverejní výzvu na prihlásenie kandidátov na predsedu úradu najneskôr štyri mesiace pred uplynutím funkčného obdobia úradujúceho predsedu úradu alebo do 15 dní od skončenia funkcie predsedu úradu inak ako uplynutím funkčného obdobia, a to na webovom sídle úradu vlády a najmenej v jednom denníku celoštátnej periodickej tlače. Vlastné návrhy kandidátov na predsedu úradu môžu v lehote podľa prvej vety predkladať aj Národná banka Slovenska, Rada pre rozpočtovú zodpovednosť, vysoké školy so sídlom v Slovenskej republike, Slovenská akadémia vied alebo verejné výskumné inštitúcie. Ďalšie podrobnosti o spôsobe výberu kandidáta na predsedu úradu určí vláda uznesením.

(5) Funkcia predsedu úradu je nezlučiteľná s funkciami a činnosťami podľa osobitného predpisu.[footnoteRef:29]) Funkcia predsedu úradu je ďalej nezlučiteľná [29: ) Čl. 5 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov.] 

a) s funkciou v inom orgáne verejnej moci, s pracovnoprávnym vzťahom alebo s obdobným pracovným vzťahom; výkon funkcie predsedu úradu je prekážkou v práci z dôvodu výkonu verejnej funkcie,
b) s členstvom v politickej strane alebo v politickom hnutí; ak je vymenovaný predseda úradu členom politickej strany alebo politického hnutia, je povinný vzdať sa členstva v nich do 30 dní po vymenovaní do funkcie.

(6) Výkon funkcie predsedu úradu sa skončí
a) uplynutím funkčného obdobia,
b) vzdaním sa funkcie písomným oznámením vláde,
c) odvolaním z funkcie z dôvodu podľa odseku 9,
d) smrťou alebo vyhlásením za mŕtveho.

(7) Po skončení funkcie predsedu úradu podľa odseku 6 písm. a) zostáva predseda úradu vo funkcii do vymenovania nového predsedu úradu.

(8) Vláda odvolá predsedu úradu z funkcie, ak
a) neodstránil dôvody nezlučiteľnosti výkonu funkcie podľa odseku 5 do 30 dní od začatia výkonu funkcie predsedu alebo opätovne začal vykonávať funkciu alebo činnosť nezlučiteľnú s funkciou predsedu podľa odseku 5,
b) nevykonáva svoju funkciu riadne,
c) mu to jeho zdravotný stav nedovoľuje, nevykonáva svoju funkciu dlhšie ako šesť po sebe nasledujúcich kalendárnych mesiacov, alebo
d) prestal spĺňať podmienku na vymenovanie do funkcie podľa odseku 2 písm. a), b) alebo písm. c).

(9) Predseda úradu pri vykonávaní úloh v oblasti oficiálnej štatistiky koná nezávisle a nepožaduje ani neprijíma pokyny od žiadneho orgánu verejnej moci alebo iného subjektu; má právo akékoľvek záležitosti týkajúce sa úradu konzultovať priamo s predsedom vlády.


§ 11
Podpredseda úradu

(1) Podpredseda úradu zastupuje predsedu úradu v čase jeho neprítomnosti, alebo ak funkcia predsedu úradu nie je obsadená, v rozsahu jeho práv a povinností. Predseda úradu môže poveriť aj v iných prípadoch podpredsedu úradu, aby ho zastupoval v rozsahu jeho práv a povinností. Podpredsedu úradu vymenúva vláda na návrh predsedu úradu.

(2) Za podpredsedu úradu môže byť vymenovaná fyzická osoba, ktorá
a) spĺňa predpoklady podľa § 10 ods. 2 písm. a) až d) a f),
b) má odbornú prax 
1. najmenej desať rokov v štátnej službe v odbore štátnej služby Oficiálna štatistika alebo
2. najmenej 12 rokov v riadiacej funkcii v orgáne verejnej moci, v orgáne Európskej únie alebo v medzinárodnej organizácii, ktorej je Slovenská republika členom.

(3) Na predpoklad bezúhonnosti podpredsedu úradu platí § 10 ods. 3 rovnako.

(4) Na funkciu podpredsedu úradu sa vzťahuje § 10 ods. 5 rovnako.

(5) Výkon funkcie podpredsedu úradu sa skončí
a) vzdaním sa funkcie písomným oznámením predsedovi úradu,
b) odvolaním z funkcie,
c) smrťou alebo vyhlásením za mŕtveho.

(6) Predseda úradu podá vláde návrh na odvolanie podpredsedu úradu z funkcie, ak je u podpredsedu úradu daný dôvod podľa § 10 ods. 8.


§ 12
Hlavný štatistik národného štatistického systému

(1) Hlavný štatistik národného štatistického systému (ďalej len „hlavný štatistik“) zabezpečuje vykonávanie odborných činností spojených s koordinovaním vykonávania úloh oficiálnej štatistiky inými členmi národného štatistického systému. Hlavným štatistikom je vedúci organizačného útvaru na úrovni sekcie, ktorá zabezpečuje činnosť podľa prvej vety, a ktorý spĺňa podmienky podľa odseku 2.

(2) Podmienkami vykonávania funkcie hlavného štatistika sú
a) stála štátna služba a 
b) odborná prax v odbore štátnej služby Oficiálna štatistika najmenej desať rokov.

(3) Výkon funkcie hlavného štatistika sa skončí
a) skončením vykonávania štátnej služby v úrade,
b) zmenou odboru štátnej služby,
c) skončením vykonávania funkcie vedúceho štátneho zamestnanca, ktorý riadi organizačný útvar úradu podľa odseku 1.

(4) Podrobnosti o činnosti hlavného štatistika upravuje organizačný poriadok úradu.


§ 13
Úlohy iného člena národného štatistického systému

(1) Iný člen národného štatistického systému 
a) vykonáva činnosti podľa štatistického pracovného programu,
b) riadi sa metodickými pokynmi a usmerneniami úradu, ktoré upravujú základný metodický rámec oficiálnej štatistiky a rámec pre zabezpečenie kvality oficiálnej štatistiky,
c) určuje metodiku štatistických zisťovaní vo svojej vecnej pôsobnosti a vydáva pokyny a usmernenia pre spravodajské jednotky k nim,
d) vytvára štatistické klasifikácie a štatistické číselníky,
e) vytvára štatistické produkty v rozsahu, ktorý mu vyplýva zo štatistického pracovného programu, zverejňuje ich alebo umožňuje prístup k nim,
f) vypracúva a zverejňuje správy o kvalite pre používateľov ním zostavených štatistík; tým nie sú dotknuté ustanovenia osobitných predpisov,13) ktoré ustanovujú postupy, štruktúru a periodicitu správ o kvalite európskych štatistík,
g) je povinný používať informačné systémy úradu na
1. výkon činností spojených s plánovaním, prípravou a tvorbou údajovej základne (§ 19),
2. zápis štatistického produktu do katalógu produktov,
3. hodnotenie kvality zostavených štatistík,
h) vedie evidenciu plnenia spravodajskej povinnosti,
i) vydáva na zabezpečenie plnenia úloh oficiálnej štatistiky vnútorný predpis, ktorý obsahuje postup
1. pri plnení úloh oficiálnej štatistiky, najmä v oblasti riadenia kvality a ochrany dôverných štatistických údajov,
2. na kontrolu dodržiavania tohto zákona a všeobecne záväzných právnych predpisov vydaných na jeho vykonanie,
j) vykoná každoročne na základe výzvy úradu samohodnotenie plnenia úloh oficiálnej štatistiky v rozsahu svojej pôsobnosti za predchádzajúci kalendárny rok,
k) prispôsobuje svoju organizačnú štruktúru a organizačný poriadok povinnosti zabezpečiť vykonávanie úloh oficiálnej štatistiky; na tento účel najmä
1. určí jednu osobu, ktorá nadobudla osobitný kvalifikačný predpoklad, za zodpovednú za plnenie úloh oficiálnej štatistiky člena národného štatistického systému (ďalej len „zodpovedná osoba“); zodpovedná osoba musí mať postavenie vedúceho štátneho zamestnanca iného člena národného štatistického systému, štatutárneho orgánu jeho poverenej organizácie alebo ním určeného vedúceho zamestnanca poverenej organizácie,
2. určí jeden alebo viacero organizačných útvarov zodpovedných za plnenie úloh oficiálnej štatistiky, ktoré neplní prostredníctvom poverenej organizácie,
l) predkladá úradu informácie o zabezpečovaní úloh oficiálnej štatistiky prostredníctvom poverenej organizácie do desiatich pracovných dní od vydania takéhoto opatrenia a zmluvy uzavreté so subjektmi podľa § 3 ods. 5 do desiatich pracovných dní od ich uzavretia, 
m) vedie konanie o správnom delikte podľa tohto zákona,
n) zabezpečuje úhradu výdavkov na vykonávanie úloh oficiálnej štatistiky zo svojho rozpočtu v rozsahu vyplývajúcom zo štatistického pracovného programu,
o) plní ďalšie úlohy v oblasti oficiálnej štatistiky podľa tohto zákona a osobitných predpisov v oblasti európskej štatistiky.

(2) Iný člen národného štatistického systému nemôže plniť úlohy oficiálnej štatistiky podľa odseku 1 písm. k) až n) a § 24 prostredníctvom svojej poverenej organizácie. 


§ 14
Osobitný kvalifikačný predpoklad

(1) Nadobudnutie osobitného kvalifikačného predpokladu zabezpečuje úrad poskytnutím odbornej prípravy zodpovednej osobe, ktorej súčasťou je skúška na preverenie získaných vedomostí a zručností; to neplatí, ak zodpovedná osoba preukáže úradu splnenie podmienky získania osobitného kvalifikačného predpokladu bez povinnosti absolvovať odbornú prípravu a skúšku na základe skutočností, ktoré úrad ustanoví podľa § 74 písm. b).

(2) Zodpovedná osoba, ktorá pri svojom určení nespĺňa podmienku nadobudnutia osobitného kvalifikačného predpokladu, je povinná nadobudnúť osobitný kvalifikačný predpoklad do šiestich mesiacov od svojho určenia.


§ 15
Štatistická rada

(1) Zriaďuje sa Štatistická rada ako odborný poradný orgán predsedu úradu zložený z odborníkov v oblasti štatistiky, správy údajov a informatiky. Členov Štatistickej rady vymenúva a odvoláva predseda úradu. Predsedom Štatistickej rady je predseda úradu. Vymenovaný člen Štatistickej rady vykonáva svoju funkciu bez nároku na odmenu. 

(2) Štatistická rada na podnet predsedu úradu prerokúva otázky rozvoja, tvorby a šírenia štatistiky a súvisiace otázky správy údajov a digitalizácie. 

(3) Podrobnosti o činnosti Štatistickej rady upravuje jej štatút, ktorý vydá predseda úradu.


§ 16
Koordinačná rada národného štatistického systému

(1) Zriaďuje sa Koordinačná rada národného štatistického systému (ďalej len „koordinačná rada“) na zabezpečenie koordinácie národného štatistického systému podľa § 8 ods. 1 písm. g).

(2) Členmi koordinačnej rady sú predseda úradu, hlavný štatistik a zodpovedné osoby. Na základe poverenia iného člena národného štatistického systému môžu byť ďalšími členmi koordinačnej rady zamestnanec organizačného útvaru podľa § 13 ods. 1 písm. k) druhého bodu a zamestnanec poverenej organizácie. Predsedom koordinačnej rady je predseda úradu.

(3) Predseda úradu zvoláva zasadnutie koordinačnej rady podľa potreby alebo najmenej dva krát ročne, pričom jedno zasadnutie sa koná vždy do 31. marca kalendárneho roka. 

(4) Úlohy, rokovací poriadok a ďalšie podrobnosti o činnosti koordinačnej rady určí štatút koordinačnej rady, ktorý schvaľuje predseda úradu. Štatút koordinačnej rady zverejňuje úrad na svojom webovom sídle.


§ 17
Opytovateľ

(1) Opytovateľ je štátny zamestnanec alebo zamestnanec úradu, ktorý je poverený úradom vykonávať činnosti spojené so zberom štatistických údajov v teréne pri realizácii štatistického zisťovania v domácnostiach (ďalej len „zber údajov v teréne“).

(2) Zberom údajov v teréne je možné poveriť len osobu s úplným stredným všeobecným vzdelaním alebo úplným stredným odborným vzdelaním.

(3) Obec a Policajný zbor sú povinní poskytovať úradu na jeho žiadosť súčinnosť pri zabezpečovaní plynulého a bezpečného priebehu zberu údajov v teréne.

(4) Opytovateľ je povinný preukázať sa spravodajskej jednotke služobným preukazom alebo preukazom zamestnanca vydaným úradom a svojím poverením na zber údajov v teréne.


§ 18

Štatistický pracovný program

(1) Štatistickým pracovným programom sa realizuje Európsky štatistický program a potreby používateľov  na vnútroštátnej úrovni.

(2) Štatistický pracovný program ustanovuje 
a) kategóriu štatistického pracovného programu, ktorou je štatistická doména, štatistická oblasť, štatistický okruh a štatistická téma, a ak je to potrebné aj čiastková štatistická téma (ďalej len „kategória programu“),
b) charakteristiku a účel ustanoveného štatistického okruhu,
c) činnosť, ktorú je povinný vykonávať člen národného štatistického systému v rámci ustanovenej štatistickej témy alebo čiastkovej štatistickej témy (ďalej len „zodpovedný člen národného štatistického systému“),
d) obdobie vykonávania činnosti v rámci ustanovenej štatistickej témy alebo čiastkovej štatistickej témy,
e) zodpovedného člena národného štatistického systému, 
f) poverenú organizáciu pri vykonávaní činnosti podľa písmena c),
g) kľúčového používateľa štatistických informácií vytvorených v rámci ustanovenej štatistickej témy alebo čiastkovej štatistickej témy vo väzbe na verejný záujem v oficiálnej štatistike podľa § 2 ods. 2 písm. a).

(3) Ak je to nevyhnutné, štatistický pracovný program ustanoví viacero zodpovedných členov národného štatistického systému a ich príslušnosť na vykonávanie činností podľa odseku 2 písm. c). Vzťahy pri vykonávaní činností podľa odseku 2 písm. c) si členovia národného štatistického systému môžu upraviť medzi sebou dohodou.

(4) Štatistický pracovný program vydáva úrad do 31. októbra kalendárneho roka, ktorý predchádza prvému roku príslušného trojročného programovacieho obdobia.

(5) Štatistický pracovný program zostavuje úrad v súčinnosti s ostatnými členmi národného štatistického systému a ich poverenými organizáciami tak, aby kategórie programu umožnili realizovať verejný záujem v oficiálnej štatistike podľa vopred identifikovaných, aktuálnych a objektivizovaných potrieb používateľov.

(6) Iný člen národného štatistického systému alebo ním poverená organizácia navrhuje zaradenie kategórie programu do štatistického pracovného programu  vrátane informácií podľa odseku 2 do 31. marca kalendárneho roka, v ktorom sa program pripravuje, a prerokuje ho v koordinačnej rade. 

(7) Orgán verejnej moci, ktorý nie je členom národného štatistického systému, môže navrhnúť zaradenie kategórie programu do štatistického pracovného programu vrátane informácií podľa odseku 2 do 31. marca kalendárneho roka, v ktorom sa štatistický pracovný program pripravuje, a prerokuje ho s úradom.

(8) O návrhu na zaradenie kategórie programu podľa odseku 6 alebo odseku 7 rozhoduje úrad, pričom zohľadňuje princípy oficiálnej štatistiky, verejný záujem v oficiálnej štatistike, súlad s európskym štatistickým programom a so všeobecne záväznými právnymi predpismi a možnosti rozpočtového krytia výdavkov spojených s plnením štatistického pracovného programu.

(9) Ak je to nevyhnutné, úrad zaradí do štatistického pracovného programu aj úlohy na
a) podporu opatrení štátu pri riešení výnimočného stavu,[footnoteRef:30]) núdzového stavu,[footnoteRef:31]) mimoriadnej situácie,[footnoteRef:32]) alebo s tým súvisiacich okolností, [30: ) Čl. 4 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov.]  [31: ) Čl. 5 ústavného zákona č. 227/2002 Z. z. v znení neskorších predpisov.]  [32: ) § 3b zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov.] 

b) realizáciu naliehavých štatistických opatrení Európskej únie nad rámec európskeho štatistického programu pri riešení krízových situácií[footnoteRef:33]) alebo  [33: ) Čl. 16a nariadenia (ES) č. 223/2009 v platnom znení.] 

c) rozvoj štatistických metód, noriem a postupov podľa osobitných predpisov v oblasti európskej štatistiky.[footnoteRef:34])  [34: ) Čl. 20 nariadenia (EÚ) 2152/2019 v platnom znení.] 


(10) Úrad vypracúva správu o plnení štatistického pracovného programu a predkladá ju vláde na prerokovanie do 30. júna roka nasledujúceho po skončení príslušného programovacieho obdobia.



TRETIA ČASŤ
ÚDAJOVÁ ZÁKLADŇA


§ 19
Tvorba údajovej základne

(1) Údajovú základňu na vykonávanie úloh oficiálnej štatistiky tvoria údaje získavané zo zdrojov údajov. 

(2) Zdrojmi údajov sú
a) štatistické zisťovanie,
b) administratívny zdroj údajov,
c) výsledky rezortného zisťovania,
d) údaje v súkromnej držbe,
e) súbor údajov zdieľaných podľa osobitných predpisov o európskej štatistike,[footnoteRef:35]) [35: ) Napríklad čl. 17f a čl. 21 ods. 1 nariadenia (ES) č. 223/2009 v platnom znení, nariadenie Európskeho parlamentu a Rady (EÚ) 2019/1700 z 10. októbra 2019, ktorým sa zavádza spoločný rámec pre európske štatistiky o osobách a domácnostiach na základe individuálnych údajov zbieraných zo vzoriek, ktorým sa menia nariadenia Európskeho parlamentu a Rady (ES) č. 808/2004, (ES) č. 452/2008 a (ES) č. 1338/2008 a ktorým sa zrušuje nariadenie Európskeho parlamentu a Rady (ES) č. 1177/2003 a nariadenie Rady (ES) č. 577/98 (Ú. v. EÚ L 261, 14.10.2019), čl. 11 nariadenia (EÚ) 2152/2019 v platnom znení.] 

f) referenčný register,[footnoteRef:36]) [36: ) § 51 zákona č. 305/2013 Z. z. v znení zákona č. 273/2015 Z. z.] 

g) údaje v držbe uznanej organizácie dátového altruizmu,[footnoteRef:37]) [37: ) Čl. 18 nariadenia (EÚ) 2022/868.
§ 28 zákona č. .../2026 Z. z.] 

h) iný zdroj údajov, ako je uvedený v písmenách a) až g).

(3) Pri tvorbe údajovej základne a jej aktualizácii úrad v súčinnosti s inými členmi národného štatistického systému a poverenými organizáciami ustanoví 
a) vymedzenia zdrojov údajov,
b) podrobnosti o spôsobe poskytovania údajov spravodajskými jednotkami a o zverejňovaní štatistických formulárov,
c) orgán verejnej moci alebo ním určenú osobu, ktorá zodpovednému členovi národného štatistického systému poskytuje potrebnú súčinnosť pri získavaní údajov v štatistickom zisťovaní.

(4) Zodpovedná osoba je povinná úradu najneskôr do 15. mája kalendárneho roka písomne
a) oznámiť štatistické zisťovania, ktoré bude ďalej vykonávať a ktoré zdroje údajov bude využívať bez zmeny ich vymedzenia,
b) navrhnúť
1. zmenu vymedzenia zdroja údajov,
2. zrušenie ustanoveného zdroja údajov,
3. zaradenie nového zdroja údajov do údajovej základne; súčasne môže navrhnúť, aby nové štatistické zisťovanie vykonával úrad.

(5) Úrad prerokuje návrhy podľa odseku 4 písm. b) s vecne príslušnými členmi národného štatistického systému a poverenými organizáciami. 

(6) Ústredný orgán štátnej správy, ktorý nie je členom národného štatistického systému, môže písomne navrhnúť úradu do 15. mája kalendárneho roka aktualizáciu údajovej základne v rozsahu podľa odseku 4. Úrad prerokuje návrhy podľa prvej vety s vecne príslušnými členmi národného štatistického systému.

(7) Návrh podľa odseku 4 písm. b) alebo podľa odseku 6, ktorý je v rozpore s princípmi oficiálnej štatistiky alebo s kritériami kvality oficiálnej štatistiky, úrad zamietne, o čom navrhovateľa písomne informuje.

(8) Zdroj údajov, ktorého využitie nie je finančne pokryté, úrad nezahrnie do údajovej základne.


Štatistické zisťovanie

§ 20
Vymedzenie štatistického zisťovania

(1) Člen národného štatistického systému vykoná štatistické zisťovanie spôsobom a v rozsahu, ktorý je vymedzený v údajovej základni. 

(2) Úrad zaraďuje do údajovej základne štatistické zisťovania v súlade s verejným záujmom v oficiálnej štatistike, so štatistickým princípom efektívneho vynakladania nákladov a bez duplicity. Pri plnení tejto úlohy úrad v spolupráci s inými členmi národného štatistického systému skúma dostupnosť požadovaných údajov zo všetkých zdrojov údajov, primeranosť periodicity štatistického zisťovania a predpokladanú záťaž spravodajských jednotiek pri plnení spravodajskej povinnosti.

(3) Úrad v spolupráci s inými členmi národného štatistického systému pravidelne preskúmava zber údajov prostredníctvom štatistických zisťovaní s cieľom znížiť zaťaženie spravodajských jednotiek, zvýšiť efektívnosť zberu údajov a zlepšiť kvalitu údajov.


§ 21
Spravodajská povinnosť

(1) Spravodajskou povinnosťou je súbor povinností podľa odsekov 3 až 6, ktoré má spravodajská jednotka zaradená do štatistického zisťovania. 

(2) Spravodajská povinnosť vzniká dňom zaradenia do štatistického zisťovania, ktorým je deň
a) doručenia oznámenia o zaradení do štatistického zisťovania, alebo
b) dosiahnutia hodnoty parametra určeného vo vymedzení spravodajských jednotiek pre štatistické zisťovanie.

(3) Spravodajská jednotka nemôže odmietnuť plnenie spravodajskej povinnosti.

(4) Spravodajská jednotka zaradená do štatistického zisťovania je povinná 
a) poskytovať údaje požadované štatistickým zisťovaním úplne, pravdivo, v ustanovených termínoch a bezplatne,
b) poskytnúť meno, priezvisko, e-mailovú adresu a telefónne číslo osoby zodpovednej za poskytovanie údajov spravodajskej jednotky,
c) plniť oznamovaciu povinnosť o skutočnostiach, ktoré majú alebo môžu mať objektívny vplyv na plnenie jej spravodajskej povinnosti bez zbytočného odkladu po ich vzniku, ak sú jej tieto objektívne skutočnosti známe, 
d) riadiť sa pokynmi člena národného štatistického systému, ktorý vykonáva štatistické zisťovanie,
e) poskytnúť členovi národného štatistického systému, ktorý vykonáva štatistické zisťovanie, na jeho vyžiadanie aj doplňujúce informácie k údajom, ktoré v rámci štatistického zisťovania poskytla.

(5) Fyzická osoba, ktorá plní spravodajskú povinnosť v štatistickom zisťovaní, ktoré sa týka jej domácnosti alebo členov jej domácnosti (referenčná osoba), poskytne členovi národného štatistického systému na účel vykonania štatistického zisťovania aj 
a) svoje meno, priezvisko, identifikátor fyzickej osoby podľa osobitného predpisu, adresu miesta svojho pobytu a údaj o štátnom občianstve, 
b) meno, priezvisko, identifikátor fyzickej osoby, adresu miesta pobytu a údaj o štátnom občianstve člena domácnosti, ktorý plní spravodajskú povinnosť v jej zastúpení,
c) meno, priezvisko, adresu miesta pobytu, údaj o štátnom občianstve a identifikátor fyzickej osoby každého člena domácnosti, ktorý je štatistickou jednotkou.

(6) Ak je osoba podľa odseku 5 cudzincom, ktorý nemá pridelený identifikátor fyzickej osoby, referenčná osoba poskytne dátum narodenia a pohlavie tejto osoby.

(7) Spravodajská povinnosť spravodajskej jednotke vo vzťahu k štatistickému zisťovaniu, do ktorého bola zaradená, zanikne dňom
a) skutočného poskytnutia údajov požadovaných zisťovaním podľa periodicity a lehoty na poskytovanie štatistických údajov,
b) zániku spravodajskej jednotky,
c) doručenia oznámenia o zániku spravodajskej povinnosti, ak spravodajská jednotka nespĺňa kritériá vymedzenia spravodajských jednotiek pre štatistické zisťovanie.

(8) Spravodajskej jednotke, ktorá postupovala podľa odseku 4 písm. c), a porušiteľovi, ktorý po doručení oznámenia o začatí konania o správnom delikte podľa § 63 ods. 1 písm. a) alebo písm. b) oznámi členovi národného štatistického systému skutočnosti podľa odseku 4 písm. c), člen národného štatistického systému písomne určí dodatočnú lehotu a spôsob plnenia nesplnenej spravodajskej povinnosti, ak má jej splnenie pre štatistické zisťovanie význam. Spravodajská jednotka a porušiteľ sú viazaní lehotou a spôsobom plnenia spravodajskej povinnosti určenou podľa prvej vety.

(9) Člen národného štatistického systému je oprávnený požadovať údaje vymedzené príslušným štatistickým zisťovaním aj spätne, ak spravodajská jednotka nebola do príslušného štatistického zisťovania zaradená z dôvodu neaktuálnych údajov vedených v štatistickom registri organizácií podľa § 38 ods. 4 a požadované údaje majú významný vplyv na kvalitu oficiálnej štatistiky. Člen národného štatistického systému písomne oznámi spravodajskej jednotke termín a spôsob dodatočného poskytnutia údajov podľa vymedzenia príslušného štatistického zisťovania. V oznámení podľa druhej vety sa uvádzajú informácie podľa § 23 ods. 1 písm. b) až d).

(10) Obec je povinná poskytovať členovi národného štatistického systému na jeho žiadosť informácie pre zabezpečenie štatistického zisťovania na jej území.

§ 22
Spôsob poskytovania údajov v štatistickom zisťovaní

(1) Spravodajská jednotka poskytuje členovi národného štatistického systému údaje požadované podľa štatistického zisťovania prostredníctvom štatistického formulára 
a) jeho vyplnením a odoslaním,
b) poskytnutím údajov požadovaných v štatistickom zisťovaní opytovateľovi,
c) spôsobom založeným na automatizovanom prenose údajov.

(2) O spôsobe poskytovania údajov podľa odseku 1 rozhoduje člen národného štatistického systému, ktorý štatistické zisťovanie vykonáva, s prihliadnutím na technické podmienky zberu údajov.

(3) Štatistický formulár sa používa v elektronickej podobe (ďalej len „elektronický štatistický formulár“), ak nejde o plnenie spravodajskej povinnosti spravodajskou jednotkou podľa odseku 4. 

(4) Možnosť splniť spravodajskú povinnosť vyplnením a odoslaním štatistického formulára v listinnej podobe má len spravodajská jednotka, ktorou je
a) fyzická osoba,
b) fyzická osoba – podnikateľ, ktorá nemá k 31. decembru kalendárneho roka predchádzajúceho vzniku spravodajskej povinnosti žiadneho zamestnanca.

(5) Úrad zverejňuje vzory štatistických formulárov k štatistickým zisťovaniam vymedzeným v údajovej základni na svojom webovom sídle.


§ 23
Povinnosti člena národného štatistického systému voči spravodajskej jednotke

(1) Člen národného štatistického systému, ktorý vykonáva štatistické zisťovanie, je povinný písomne 
a) oznámiť spravodajskej jednotke jej zaradenie do štatistického zisťovania, ak spravodajská povinnosť nevzniká podľa § 21 ods. 2 písm. b), 
b) informovať spravodajskú jednotku o spôsobe poskytovania údajov v štatistickom zisťovaní vrátane technických podmienok poskytovania požadovaných údajov podľa § 22 ods. 1,
c) informovať spravodajskú jednotku o adrese webových stránok svojho webového sídla, na ktorých nájde podrobné informácie o
1. právnom základe a vymedzení štatistického zisťovania, 
2. vecnom odôvodnení potreby získavania údajov štatistickým zisťovaním,
3. opatreniach zabezpečujúcich ochranu údajov poskytnutých v rámci štatistického zisťovania, 
d) poučiť spravodajskú jednotku o 
1. rozsahu jej oznamovacej povinnosti o skutočnostiach, ktoré majú alebo môžu mať objektívny vplyv na plnenie jej spravodajskej povinnosti,
2. právnych následkoch neplnenia spravodajskej povinnosti.

(2) Člen národného štatistického systému, ktorý vykonáva štatistické zisťovanie, alebo ním poverená organizácia
a) umožňuje vyplnenie a odoslanie elektronického štatistického formulára prostredníctvom webovej služby; túto povinnosť nemá v štatistickom zisťovaní, 
1. ktorého spravodajskými jednotkami sú členovia domácností, alebo
2. ak možno predpokladať, že poskytovanie tejto služby nezníži administratívnu záťaž spravodajských jednotiek,
b) doručí bezplatne spravodajskej jednotke podľa § 22 ods. 4 štatistický formulár v listinnej podobe,
c) poskytuje spravodajskej jednotke počas plnenia spravodajskej povinnosti potrebnú metodickú pomoc,
d) zverejňuje na svojom webovom sídle
1. vzory elektronických štatistických formulárov, a ak určil spôsob plnenia spravodajskej povinnosti podľa § 22 ods. 1 písm. c), zverejňuje aj štruktúry pre ich strojové vyplnenie,
2. informácie podľa odseku 1 písm. b).


§ 24
Plnenie spravodajskej povinnosti počas trvania výnimočného stavu, núdzového stavu, mimoriadnej situácie, alebo s tým súvisiacich okolností

(1) Ak spravodajská jednotka nie je objektívne schopná splniť spravodajskú povinnosť v rozsahu požadovanom vo vymedzení zisťovania v súvislosti s vyhlásením výnimočného stavu, núdzového stavu alebo mimoriadnej situácie, alebo s tým súvisiacich okolností, člen národného štatistického systému, ktorý vykonáva štatistického zisťovanie, môže prijať dočasné opatrenie spočívajúce najmä v
a) prerušení už začatého štatistického zisťovania, odklade štatistického zisťovania, skrátení alebo predĺžení lehoty na poskytnutie štatistických údajov,
b) zmene spôsobu poskytovania údajov v štatistickom zisťovaní (§ 22),
c) zmene rozsahu spravodajskej povinnosti so zameraním na získanie nevyhnutných ukazovateľov.

(2) Člen národného štatistického systému prijme opatrenie podľa odseku 1 najdlhšie na dobu trvania výnimočného stavu, núdzového stavu, mimoriadnej situácie, alebo s tým súvisiacich okolností a určí začiatok jeho uplatňovania.

(3) Člen národného štatistického systému, ktorý opatrenie podľa odseku 1 prijal, zverejní na svojom webovom sídle 
a) znenie opatrenia,
b) oznámenie o skončení uplatňovania opatrenia.


§ 25
Administratívny zdroj údajov

(1) Člen národného štatistického systému je oprávnený požadovať prístup k údajom zo všetkých administratívnych zdrojov údajov v rozsahu nevyhnutnom na ich použitie na štatistické účely a v rozsahu svojej vecnej pôsobnosti. Správca administratívneho zdroja údajov je členovi národného štatistického systému povinný poskytnúť údaje vrátane metaúdajov k nim bezodkladne, bezodplatne, elektronicky, podľa požiadaviek uvedených v písomnej žiadosti podľa odseku 3, a to aj opakovane.

(2) Za správcu administratívneho zdroja údajov na účel podľa odseku 1 sa považuje 
a) správca informačného systému verejnej správy, v ktorom sa vedie administratívny zdroj údajov, alebo
b) subjekt, ktorý vedie požadované údaje inak, ako v informačnom systéme verejnej správy.

(3) Žiadosť o poskytnutie údajov z administratívnych zdrojov údajov obsahuje najmä identifikáciu administratívneho zdroja údajov, zoznam, rozsah, štruktúru, a formát požadovaných údajov a metaúdajov, účel, dobu alebo periodicitu ich poskytovania a lehotu na ich poskytnutie. Správca administratívneho zdroja údajov prerokuje žiadosť  podľa prvej vety s členom národného štatistického systému alebo jeho poverenou organizáciou.

(4) Na základe žiadosti o poskytnutie údajov z administratívnych zdrojov údajov, najmä ak sa žiada opakované poskytovanie údajov, člen národného štatistického systému a príslušný správca administratívneho zdroja údajov upravia písomnou dohodou konkrétne podmienky technického zabezpečenia poskytovania údajov z administratívnych zdrojov údajov, najmä štruktúru, rozsah a formát údajov a metaúdajov vrátane metodiky zostavenia údajov, periodicitu poskytovania údajov, lehoty na poskytnutie údajov, podmienky ochrany poskytnutých údajov a ostatné podrobnosti o spôsobe plnenia povinnosti poskytovať údaje; neuzavretie alebo zánik dohody nie je dôvodom na odklad alebo nesplnenie povinnosti podľa odseku 1. Ak správca administratívneho zdroja údajov nie je prevádzkovateľom informačného systému verejnej správy, v ktorom sa administratívny zdroj údajov vedie, účastníkom dohody podľa prvej vety je aj prevádzkovateľ príslušného informačného systému verejnej správy, ak to správca administratívneho zdroja údajov požaduje.

(5) Ak správca administratívneho zdroja údajov poskytuje údaje z administratívneho zdroja údajov v rámci elektronickej komunikácie prostredníctvom modulu procesnej integrácie a integrácie údajov,[footnoteRef:38]) člen národného štatistického systému alebo jeho poverená organizácia majú právo na prístup k týmto údajom a metaúdajom aj bez žiadosti podľa odseku 3, automatizovaným spôsobom s nepretržitým prístupom prostredníctvom tohto modulu. [38: ) § 10 ods. 11 zákona č. 305/2013 Z. z. v znení zákona č. 273/2015 Z. z.] 


(6) Správca administratívneho zdroja údajov poskytne členovi národného štatistického systému alebo jeho poverenej organizácii v rozsahu nevyhnutnom na dosiahnutie štatistického účelu aj údaje z administratívnych zdrojov údajov, ktoré sú predmetom daňového tajomstva alebo iného tajomstva alebo povinnosti mlčanlivosti podľa osobitných predpisov;[footnoteRef:39]) udelenie súhlasu osoby, ktorá je podľa osobitných predpisov takýto súhlas oprávnená udeliť, sa nevyžaduje. [39: ) Napríklad § 11 ods. 4 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení zákona č. 267/2017 Z. z., § 111 ods. 1 písm. c) zákona č. 55/2017 Z. z. o štátnej službe a o zmene a doplnení niektorých zákonov, § 79 zákona č. 18/2018 Z. z. o ochrane osobných údajov a o zmene a doplnení niektorých zákonov.] 


(7) Správca administratívneho zdroja údajov vopred neodkladne prerokuje s členom národného štatistického systému vytvorenie, rozvoj a ukončenie vedenia administratívneho zdroja údajov a spolupracuje s členom národného štatistického systému a s jeho poverenou organizáciou na realizácii činností, ktoré umožnia využívanie administratívneho zdroja údajov na štatistické účely.

(8) Správca administratívneho zdroja údajov používa v administratívnom zdroji údajov štatistické klasifikácie a štatistické číselníky. Člen národného štatistického systému, ktorý požaduje prístup k administratívnemu zdroju údajov, je povinný správcovi tohto administratívneho zdroja údajov poskytovať súčinnosť pri plnení povinnosti podľa prvej vety. 


§ 26
Výsledky rezortného zisťovania

(1) Rezortným zisťovaním je získavanie a ďalšie spracúvanie údajov od respondentov, ak je vykonávané použitím štatistických metód a štatistických postupov podľa osobitného predpisu[footnoteRef:40]) v oblasti rezortnej štatistiky. Ak úrad vopred informuje štátny orgán, ktorý je zodpovedný za vykonávanie rezortného zisťovania, že výsledky rezortného zisťovania budú ustanovené za zdroj údajov, subjekt, ktorý vykonáva toto rezortné zisťovanie, je povinný konzultovať jeho metodiku s úradom a používať pri získavaní a spracúvaní údajov štatistické klasifikácie a štatistické číselníky. [40: ) Napríklad § 157 ods. 7 a § 158a ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov.] 


(2) Na poskytovanie výsledkov rezortnej štatistiky ako zdroja údajov členovi národného štatistického systému alebo jeho poverenej organizácii sa primerane použijú ustanovenia § 25. 

Údaje v súkromnej držbe

§ 27
Povinnosť súkromného držiteľa údajov sprístupniť údaje

(1) Úrad môže požiadať súkromného držiteľa údajov, aby úradu alebo príslušnému inému členovi národného štatistického systému alebo jeho poverenej organizácii sprístupnil na základe žiadosti o sprístupnenie údajov v súkromnej držbe bezplatne údaje a príslušné metaúdaje, ktorých je držiteľom, ak sú požadované  údaje nevyhnutné na vykonávanie úloh oficiálnej štatistiky, a  nie je ich možné získať žiadnym iným spôsobom alebo ak použitie požadovaných údajov povedie k značnému zníženiu záťaže spravodajských jednotiek. Požiadaný súkromný držiteľ údajov je povinný žiadosti úradu vyhovieť, ak odsek 5 neustanovuje inak.

(2) Ak je potrebné požadovať v rozsahu nevyhnutnom na dosiahnutie štatistického účelu aj údaje, ktoré sú predmetom daňového tajomstva alebo iného tajomstva alebo povinnosti mlčanlivosti podľa osobitných predpisov,38) súkromný držiteľ údajov je povinný členovi národného štatistického systému poskytnúť aj tieto údaje; udelenie súhlasu osoby, ktorá je podľa osobitných predpisov na spracúvanie týchto kategórií údajov súhlas oprávnená udeliť, sa nevyžaduje.

(3) Úrad požaduje sprístupnenie údajov v súkromnej držbe v súlade so
a) zásadou minimalizácie údajov; úrad žiada o sprístupnenie údajov, ktoré nie sú osobnými údajmi a len za špecifických okolností žiada o sprístupnenie kategórií osobných údajov vymedzených osobitnými predpismi,[footnoteRef:41]) [41: ) Napríklad § 2 písm. b) štrnásty bod a písm. c) jedenásty bod zákona č. 253/2012 Z. z. o energetike a o zmene a doplnení niektorých zákonov, § 109 ods. 3 zákona č. 452/2021 Z. z. o elektronických komunikáciách v znení neskorších predpisov.] 

b) zásadou primeranosti vo vzťahu k plneniu úloh oficiálnej štatistiky, ak ide o rozsah údajov a periodicitu, v akej sa údaje majú sprístupňovať,
c) štatistickým princípom efektívnosti vynaložených nákladov a spolupracuje s iným členom národného štatistického systému s cieľom zabrániť nadmernému zaťaženiu súkromných držiteľov údajov plnením povinnosti podľa odseku 1.

(4) Špecifické okolnosti podľa odseku 3 písm. a) sú skutočnosti, ktoré neumožňujú členovi národného štatistického systému splnenie úlohy ustanovenej štatistickým pracovným programom bez spracovania požadovanej kategórie osobných údajov.

(5) Povinnosť sprístupniť údaje podľa odseku 1 nemá súkromný držiteľ údajov, ktorým je mikropodnik alebo malý podnik podľa osobitného predpisu.[footnoteRef:42]) Ak sú požadované údaje svojou povahou alebo rozsahom na úrovni Slovenskej republiky obzvlášť dôležité pre vykonávanie úloh oficiálnej štatistiky, výnimka podľa prvej vety sa neuplatňuje, čo je úrad povinný riadne odôvodniť súkromnému držiteľovi údajov v žiadosti o sprístupnenie údajov v súkromnej držbe. [42: ) Čl. 17b ods. 6 nariadenia (ES) č. 223/2009 v platnom znení.] 


(6) Spravodajská povinnosť súkromného držiteľa údajov podľa tohto zákona, povinnosť súkromného držiteľa údajov poskytnúť údaje alebo prístup k údajom ustanovený v právne záväznom akte Európskej únie v oblasti odvetvovej štatistiky a povinnosť súkromného držiteľa údajov sprístupniť údaje na základe mimoriadnej potreby podľa osobitného predpisu,[footnoteRef:43]) nie je plnením povinnosti podľa odseku 1 dotknutá. [43: ) Čl. 14 nariadenia Európskeho parlamentu a Rady (EÚ) 2023/2854 z 13. decembra 2023 o harmonizovaných pravidlách týkajúcich sa spravodlivého prístupu k údajom a ich používania, ktorým sa mení nariadenie (EÚ) 2017/2394 a smernica (EÚ) 2020/1828 (akt o údajoch) (Ú. v. EÚ L, 2023/2854, 22.12.2023).] 


(7) Úrad nemôže od súkromného držiteľa požadovať prístup k rovnakým údajom, o aké žiadal súkromného držiteľa  Eurostat podľa osobitného predpisu.[footnoteRef:44])  [44: ) Čl. 17b ods. 3 nariadenia (ES) č. 223/2009 v platnom znení.] 


(8) Člen národného štatistického systému nesmie údaje získané zo súkromného zdroja údajov zdieľať mimo národného štatistického systému, a ak ide o údaje požadované na tvorbu európskej štatistiky, mimo Európskeho štatistického systému;[footnoteRef:45]) to neplatí, ak s tým súkromný držiteľ údajov súhlasí. [45: ) Čl. 4 a Čl. 17e ods. 1 písm. c) nariadenia (ES) č. 223/2009 v platnom znení.] 



§ 28
Žiadosť o sprístupnenie údajov v súkromnej držbe

(1) V žiadosti o sprístupnenie údajov v súkromnej držbe úrad
a) špecifikuje údaje a metaúdaje, ktoré požaduje,
b) špecifikuje úlohu oficiálnej štatistiky podľa štatistického pracovného programu, ktorej plnenie odôvodňuje spracúvanie údajov v súkromnej držbe,
c) špecifikuje periodicitu, v akej sa majú údaje sprístupňovať, a lehoty, v ktorých sa majú údaje sprístupňovať,
d) špecifikuje technické a organizačné podmienky týkajúce sa spôsobu sprístupňovania a ochrany údajov,
e) uvedie skutočnosti, ktoré preukazujú nemožnosť získania požadovaných údajov z iných zdrojov údajov alebo preukazujú značné zníženie záťaže spravodajských jednotiek spracúvaním požadovaných údajov v súkromnej držbe,
f) uvedie skutočnosti, ktoré preukazujú nevyhnutnosť spracúvania kategórií údajov podľa § 27 ods. 2 alebo existenciu špecifických okolností podľa § 27 ods. 4.

(2) Úrad a súkromný držiteľ údajov prerokujú opatrenia potrebné na sprístupnenie údajov špecifikovaných v žiadosti podľa odseku 1 s cieľom dohodnúť sprístupnenie údajov v súkromnej držbe. Prerokovanie podľa prvej vety sa uskutoční aj za účasti iného člena národného štatistického systému, ak úrad požaduje sprístupnenie údajov na vykonávanie úloh oficiálnej štatistiky pre iného člena národného štatistického systému. 

(3) Na účel sprístupnenia údajov úrad s držiteľom súkromných údajov uzavrie písomnú zmluvu, ktorá obsahuje špecifikácie podľa odseku 1.

(4) Ak sa úrad a súkromný držiteľ údajov do troch mesiacov od podania žiadosti úradu o sprístupnenie údajov podľa odseku 1 nedohodnú na sprístupnení požadovaných údajov alebo ak súkromný držiteľ údajov nesplní zmluvu podľa odseku 3, úrad môže súkromnému držiteľovi údajov podať druhú žiadosť o sprístupnenie údajov so špecifikáciami podľa odseku 1 a určiť novú lehotu, v ktorej je súkromný držiteľ údajov povinný sprístupniť údaje.

(5) Ak ani postupom podľa odseku 4 nedôjde k uzavretiu zmluvy o sprístupnení požadovaných údajov, úrad začne voči súkromnému držiteľovi údajov viesť konanie o sprístupnení údajov v súkromnej držbe. Konanie sa začne písomnou výzvou súkromnému držiteľovi údajov, v ktorej úrad určí súkromnému držiteľovi údajov primeranú lehotu na vyjadrenie o dôvodoch neuzavretia zmluvy. Úrad konanie zastaví, ak dôjde medzi úradom a súkromným držiteľom údajov alebo k uzavretiu zmluvy, podľa ktorej súkromný držiteľ požadované údaje sprístupní, v opačnom prípade úrad vydá rozhodnutie o sprístupnení údajov v súkromnej držbe.

(6) V rozhodnutí o sprístupnení údajov v súkromnej držbe úrad uvedie náležitosti podľa odseku 1 a určí lehotu na sprístupnenie údajov súkromným držiteľom údajov. V rozhodnutí úrad zohľadní tie požiadavky a skutočnosti uvedené súkromným držiteľom údajov v rámci doterajšieho postupu, ktoré úrad akceptuje ako opodstatnené z hľadiska sprístupnenia požadovaných údajov. Úrad v rozhodnutí poučí súkromného držiteľa údajov o uložení sankcie podľa tohto zákona, ak nesprístupní údaje podľa rozhodnutia.


§ 29
Údaje v držbe uznanej organizácie dátového altruizmu

(1) Úrad na základe žiadosti Ministerstva investícií, regionálneho rozvoja a informatizácie Slovenskej republiky[footnoteRef:46]) vydá písomný súhlas s registráciou subjektu ako uznanej organizácie dátového altruizmu pre kategóriu dôverných štatistických údajov, ak subjekt v žiadosti o registráciu do registra dátového altruizmu deklaruje ako účel spracúvania údajov uľahčenie rozvoja, tvorby a šírenia oficiálnej štatistiky a okrem splnenia podmienok podľa osobitného predpisu[footnoteRef:47]) poskytne úradu informácie, ktoré hodnoverne preukazujú, že uznaná organizácia dátového altruizmu [46: ) § 31 ods. 2 zákona č. .../2026 Z. z.]  [47: ) Čl. 18 nariadenia (EÚ) 2022/868.] 

a) je držiteľom údajov o štatistických jednotkách, ktoré majú sídlo, miesto činnosti, výskyt alebo pôvod v Slovenskej republike,
b) údaje podľa písmena a) v jej držbe predstavujú potenciálny zdroj údajov, 
c) je schopná poskytovať údaje vrátane metaúdajov v súlade so štandardami informačných systémov verejnej správy.

(2) Ak je to potrebné, úrad vykoná overenie podmienok podľa odseku 1 na testovacej vzorke údajov zaslaných subjektom podľa odseku 1 z hľadiska požadovaných kritérií kvality oficiálnej štatistiky, a to najmä s prihliadnutím na reprezentatívnosť súboru štatistických jednotiek, možnosť tvorby časových radov, spôsob a čas zberu údajov o štatistických jednotkách, ako aj na úplnosť a hodnovernosť týchto údajov.

(3) Uznaná organizácia dátového altruizmu pre kategóriu dôverných štatistických údajov poskytuje údaje na plnenie úloh oficiálnej štatistiky bez nároku na úhradu vynaložených nákladov a na základe písomnej zmluvy uzavretej s úradom, ktorá obsahuje najmä špecifikácie podľa odseku 4 písm. a) až d).

(4) Uzavretiu zmluvy podľa odseku 3 predchádza výzva úradu uznanej organizácii dátového altruizmu pre kategóriu dôverných štatistických údajov, v ktorej úrad 
a) vymedzí údaje a metaúdaje, ktoré požaduje,
b) uvedie úlohy oficiálnej štatistiky podľa štatistického pracovného programu, ktorých plnenie odôvodňuje nevyhnutnosť sprístupnenia údajov,
c) vymedzí periodicitu, v akej sa majú údaje sprístupňovať, ak sa nepožaduje jednorazové poskytnutie, a lehoty, v ktorých sa majú údaje sprístupňovať,
d) uvedie technické a organizačné podmienky, ktoré sa týkajú spôsobu sprístupňovania a ochrany poskytovaných údajov,
e) navrhne termín uzavretia zmluvy o poskytovaní údajov v držbe uznanej organizácie dátového altruizmu a spôsob prerokovania obsahu zmluvy pred jej uzavretím.

(5) Vo výzve podľa odseku 4 môže úrad žiadať aj poskytnutie údajov v držbe uznanej organizácie dátového altruizmu pre iného člena národného štatistického systému na plnenie jeho úloh v oficiálnej štatistike.

(6) Ak ten, kto je oprávnený poskytnúť súhlas na spracúvanie iných ako osobných údajov v držbe uznanej organizácie dátového altruizmu, svoj súhlas odvolá, člen národného štatistického systému ukončí ich spracúvanie na plnenie úloh oficiálnej štatistiky bezodkladne po tom, ako ho o odvolaní súhlasu informovala uznaná organizácia dátového altruizmu. Člen národného štatistického systému povinnosť podľa prvej vety nemá, ak spracovaním predmetných dôverných štatistických údajov vznikol súbor na verejné použitie podľa § 48 ods. 4.

Sčítanie obyvateľov, domov a bytov v Slovenskej republike

§ 30

(1) Sčítaním obyvateľov, domov a bytov v Slovenskej republike sa zisťujú údaje o
a) obyvateľoch Slovenskej republiky (ďalej len „sčítanie obyvateľov“),
b) domoch a bytoch na území Slovenskej republiky (ďalej len „sčítanie domov a bytov“),
c) domácnostiach na území Slovenskej republiky (ďalej len „sčítanie domácností“).

(2) Na účely sčítania obyvateľov, domov a bytov v Slovenskej republike je
a) obyvateľom
1. štátny občan Slovenskej republiky s trvalým pobytom alebo prechodným pobytom na území Slovenskej republiky,
2. občan Európskej únie s obvyklým bydliskom na území Slovenskej republiky, ktorý nie je osobou podľa prvého bodu,
3. štátny príslušník tretej krajiny s trvalým pobytom, prechodným pobytom alebo tolerovaným pobytom na území Slovenskej republiky okrem cudzinca požívajúceho diplomatické výsady a imunity na území Slovenskej republiky podľa medzinárodného práva,
b) domom
1. bytová budova,
2. nebytová budova, ktorá je aspoň sčasti obývaná k referenčnému dátumu sčítania, [footnoteRef:48]) okrem zastupiteľských úradov cudzích štátov, [48: ) Čl. 6 ods. 5 a príloha nariadenia Európskeho parlamentu a Rady (EÚ) 2025/2458 z 26. novembra 2025 o európskej štatistike obyvateľstva, domov a bytov, ktorým sa mení nariadenie (ES) č. 862/2007 a ktorým sa zrušujú nariadenia (ES) č. 763/2008 a (EÚ) č. 1260/2013 (Ú. v. EÚ L, 2025/2458, 12.12.2025). ] 

c) bytom
1. byt podľa osobitného predpisu,[footnoteRef:49]) [49: ) § 2 ods. 1 písm. d) zákona Národnej rady Slovenskej republiky č. /1993 Zb. o vlastníctve bytov a nebytových priestorov v znení zákona č. 205/2023 Z. z.] 

2. obývaný priestor, miestnosť alebo súbor miestností v dome alebo v inom obydlí k referenčnému dátumu sčítania,
d) iným obydlím objekt alebo stavebná konštrukcia slúžiaca k referenčnému dátumu sčítania na bývanie, ktorá nie je domom a nie je bytom podľa osobitného predpisu,48)
e) domácnosťou súbor osôb spoločne bývajúcich v byte,
f) zariadením zariadenie sociálnych služieb, v ktorom sa poskytuje pobytová forma sociálnej služby, reedukačné centrum, diagnostické centrum a zariadenie ústavnej zdravotnej starostlivosti.

(3) Prípravu, zber údajov, spracovanie údajov a šírenie výsledkov sčítania vykonáva úrad. 

(4) Obec plní úlohy spojené s prípravou a zberom údajov v sčítaní vymedzené týmto zákonom ako prenesený výkon štátnej správy.

(5) Úrad ustanoví v údajovej základni po schválení koncepcie sčítania vládou najneskôr v kalendárnom roku, ktorý predchádza referenčnému roku sčítania,
a) demografické, sociálne, ekonomické a geopriestorové témy a charakteristiky obyvateľov, domov, bytov a domácností zisťovaných sčítaním a štruktúru zisťovaných údajov,
b) rozsah využitia zdrojov údajov a podrobnosti o realizácii jednotlivých spôsobov zisťovania údajov pri sčítaní obyvateľov, sčítaní domov a bytov a sčítaní domácností,
c) dobu sčítania, počas ktorej sa realizuje zber údajov,
d) jazyky, okrem štátneho jazyka, v ktorých budú dostupné písomné informácie potrebné na vyplnenie sčítacieho formulára. 

(6) Ak nie je v tejto časti zákona ustanovené inak, na sčítanie sa použijú ustanovenia ostatných častí tohto zákona.


§ 31
Zisťovanie údajov v sčítaní

(1) Rozsah využitia a podrobnosti o realizácii jednotlivých spôsobov zisťovania údajov pri sčítaní obyvateľov, sčítaní domov a bytov a sčítaní domácností určí úrad v súlade s aktuálnymi technickými podmienkami a štatistickým princípom efektívnosti vynaložených nákladov.

(2) Sčítací formulár, prostredníctvom ktorého úrad zisťuje vybrané údaje na účel sčítania obyvateľov a na účel sčítania domácností (ďalej len „sčítací formulár“), sa používa výlučne v elektronickej podobe. Na účely získania údajov prostredníctvom sčítacích formulárov zabezpečuje úrad vytvorenie a prevádzku elektronického systému dostupného cez webové sídlo úradu, prostredníctvom ktorého je možné sčítacie formuláre vypĺňať.


§ 32
Sčítanie obyvateľov

(1) Ak sa údaje pre sčítanie obyvateľov zisťujú prostredníctvom sčítacieho formulára, osobou povinnou poskytnúť údaje o obyvateľovi (ďalej len „povinná osoba“) je
a) obyvateľ, o ktorom sa údaje zisťujú,
b) zákonný zástupca obyvateľa,
c) zriaďovateľ alebo zakladateľ zariadenia; ak takej osoby niet, štatutárny orgán zariadenia.

(2) Povinná osoba  je povinná počas doby sčítania obyvateľov poskytnúť
a) údaje o obyvateľovi vyplnením sčítacieho formulára na sčítanie obyvateľov úplne a pravdivo podľa stavu k referenčnému dátumu sčítania a podľa pokynov, ktoré sú súčasťou sčítacieho formulára na sčítanie obyvateľov, 
b) v sčítacom formulári rodné číslo obyvateľa, o ktorom sa údaje zisťujú; ak je obyvateľ cudzincom a nemá pridelené rodné číslo, povinná osoba poskytne namiesto rodného čísla obyvateľa dátum narodenia a pohlavie obyvateľa, 
c) údaje potrebné na identifikáciu a autentifikáciu jej elektronickej identity, ktorých zadanie vyžaduje elektronický systém určený na sčítanie obyvateľov na účel sprístupnenia a odoslania sčítacieho formulára.

(3) Povinná osoba podľa odseku 1 písm. a) a b) môže splniť povinnosť podľa odseku 2 aj prostredníctvom inej osoby, najmä
a) blízkej osoby, 
b) osoby žijúcej s obyvateľom v jednej domácnosti alebo 
c) osoby, ktorá je oprávnená poskytovať asistenčné služby, ak je využitie asistenčných služieb v sčítaní umožnené.

(4) Povinná osoba podľa odseku 1 písm. c) je povinná 
a) zabezpečiť uchovanie údajov zistených o obyvateľovi podľa sčítacieho formulára na sčítanie obyvateľov, ktorý bol k rozhodujúcemu okamihu sčítania ubytovaný v zariadení, a ktoré obyvateľ alebo jeho zákonný zástupca poskytol zariadeniu,
b) vykonať opatrenia, aby mohla povinná osoba podľa odseku 1 písm. a) splniť povinnosť podľa odseku 2, najmä vyčleniť časový úsek na účel sčítania; táto povinnosť nevyžaduje zabezpečenie technických prostriedkov umožňujúcich splnenie povinnosti podľa odseku 2.


§ 33
Úlohy obce pri sčítaní

(1) Obec pri príprave a pri zbere údajov v rámci sčítania
a) zodpovedá za úplnosť sčítania na území obce a vytvára všetky predpoklady na dosiahnutie úplného sčítania na území obce,
b) vytvára nevyhnutné podmienky na prípravu a zber údajov o obyvateľoch zisťovaných v sčítaní obyvateľov a v sčítaní domácností na svojom území,
c) zabezpečuje v spolupráci s úradom informačnú a propagačnú kampaň na území obce,
d) zabezpečuje poskytovanie asistenčných služieb, ak je ich využitie v sčítaní umožnené.

(2) Ak príslušná obec nemá obecné zastupiteľstvo ani starostu obce počas šiestich mesiacov pred dobou sčítania a ak nie sú vyhlásené nové voľby do orgánov samosprávy obce tak, aby sa konali aspoň štyri mesiace pred dobou sčítania, úlohy obce podľa tohto zákona plní príslušný okresný úrad.

§ 34
Súčinnosť iných orgánov štátnej správy

Ústredné orgány štátnej správy a štátne orgány s celoslovenskou pôsobnosťou sú okrem plnenia povinností správcov administratívnych zdrojov povinné poskytnúť úradu na jeho výzvu súčinnosť podľa svojej pôsobnosti v rozsahu potrebnom na prípravu sčítania a na včasný a plynulý zber údajov v sčítaní. Rozsah a podrobnosti poskytovania súčinnosti môžu byť upravené písomnou dohodou medzi úradom a orgánom štátu.


§ 35
Úhrada výdavkov spojených so sčítaním

(1) Výdavky spojené s prípravou, priebehom a vykonaním sčítania sa uhrádzajú zo štátneho rozpočtu. Úrad špecifikuje a kvantifikuje výdavky štátneho rozpočtu podľa prvej vety v koncepcii sčítania, ktorú predloží na schválenie vláde najneskôr do 30. apríla kalendárneho roka, ktorý tri roky predchádza referenčnému roku sčítania. 

(2) Výdavky obcí spojené s prípravou a zberom údajov v rámci sčítania sa uhrádzajú zo štátneho rozpočtu prostredníctvom rozpočtovej kapitoly úradu.



ŠTVRTÁ ČASŤ
ŠTATISTICKÁ INFRAŠTRUKTÚRA


Štatistické registre

§ 36

(1) Člen národného štatistického systému je oprávnený viesť štatistický register, ak je to nevyhnutné na vykonávanie úloh oficiálnej štatistiky. Správcom štatistického registra môže byť len člen národného štatistického systému. Prevádzkovateľom štatistického registra je člen národného štatistického systému alebo jeho poverená organizácia. Štatistické registre sa vedú elektronicky.

(2) Člen národného štatistického systému získava údaje vedené v štatistickom registri zo zdrojov údajov.

(3) Člen národného štatistického systému zverejňuje na svojom webovom sídle zoznam údajov  vedených v každom štatistickom registri, ktorého je správcom. Ak tento zákon neustanovuje inak, údaje vedené v štatistickom registri sa nesprístupňujú. Zverejnené alebo inak sprístupnené údaje štatistického registra nie sú použiteľné na právne účely, ak § 37 ods. 10 neustanovuje inak.

(4) Charakteristiku a účel vedenia štatistického registra okrem štatistického registra podľa § 37 a § 39 až 46 zverejňuje člen národného štatistického systému, ktorý je jeho správcom, na svojom webovom sídle.


§ 37
Štatistický register organizácií

(1) V štatistickom registri organizácií úrad vedie údaje o slovenskej právnickej osobe, fyzickej osobe – podnikateľovi, fyzickej osobe, ktorá vykonáva samostatne, vo vlastnom mene a na vlastnú zodpovednosť činnosť podľa osobitného predpisu,[footnoteRef:50]) ktorá nie je podnikaním, o podniku zahraničnej osoby a o organizačnej zložke podniku zahraničnej osoby (ďalej len „organizácia“).   [50: ) Zákon č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov.] 


(2) Účelom štatistického registra organizácii je správa údajov, ktoré sú základom na
a) prípravu a koordináciu štatistických zisťovaní, 
b) štatistickú analýzu populácie organizácií a jej demografiu a 
c) identifikáciu a vytváranie štatistických jednotiek.

(3) Štatistický register organizácií je zdrojovým registrom[footnoteRef:51]) registra právnických osôb, podnikateľov a orgánov verejnej moci, ak ide o štatistický kód hlavnej ekonomickej činnosti a štatistický kód inštitucionálneho sektora zapísanej organizácie. [51: ) § 49 ods. 1 písm. f) zákona č. 305/2013 Z. z. v znení neskorších predpisov.] 


(4) Do štatistického registra organizácií úrad zapisuje tieto údaje o organizácii:
a) identifikačné údaje,
b) klasifikačné údaje,
c) ekonomické údaje,
d) vlastnícke vzťahy,
e) prepojenia na podniky a skupiny podnikov zapísanej organizácie. 

(5) Zápisom údajov sa rozumie aj zmena alebo výmaz údajov o zapísanej organizácii. 

(6) Úrad 
a) pridelí zapísanej organizácii štatistický kód hlavnej ekonomickej činnosti podľa spoločnej štatistickej klasifikácie ekonomických činností v Európskej únii,[footnoteRef:52]) [52: ) Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30. 12. 2006) v platnom znení.“.] 

b) zaradí zapísanú organizáciu do inštitucionálneho sektora podľa Európskeho systému národných a regionálnych účtov.[footnoteRef:53]) [53: ) Nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. v. ES L 174, 26.6.2013) v platnom znení.] 


(7) Zápis údajov podľa odseku 6 je opatrením úradu podľa osobitného predpisu.[footnoteRef:54]) Úrad oznámi zapísanej organizácii  zápis údaja podľa odseku 6 písm. a) alebo písm. b) bezodkladne po vykonaní opatrenia. Oznámenie podľa druhej vety obsahuje odôvodnenie opatrenia a poučenie o možnosti jeho preskúmania súdom. [54: ) § 3 ods. 1 písm. c) Správneho súdneho poriadku.] 


(8) Údaje o zapísanej organizácii vedené v registri organizácií, ktoré úrad nesprístupňuje, sú:
a) počet zamestnancov,
b) tržby,
c) obrat,
d) adresa pobytu fyzickej osoby,
e) vlastnícke vzťahy,
f) prepojenia na podniky a skupiny podnikov zapísanej organizácie,
g) identifikátor osoby okrem identifikačného čísla organizácie.

(9) Úrad prostredníctvom svojho webového sídla zverejňuje a priebežne aktualizuje 
a) údaje o zapísanej organizácii v rozsahu:
1. identifikačné číslo organizácie, 
2. názov, 
3. dátum vzniku,
4. dátum zániku, 
5. adresa sídla,
5a. kraj,
5b. okres,
5c. obec,
6. právna forma,
7. štatistický kód hlavnej ekonomickej činnosti,
8. štatistický kód inštitucionálneho sektora, 
9. druh vlastníctva, 
10. kategória veľkosti organizácie podľa počtu zamestnancov,
b) zoznam subjektov verejnej správy.

(10) Zoznam podľa odseku 9 písm. b) obsahuje minimálne údaje podľa odseku 9 písm. a) okrem štvrtého bodu; zaradenie medzi subjekty verejnej správy podľa tohto zoznamu je právne záväzné. 


§ 38
Zmena údajov vedených v štatistickom registri organizácií

(1) Zmenu údaja vedeného v štatistickom registri organizácií o zapísanej organizácii úrad vykoná
a) z vlastného podnetu, alebo 
b) na základe žiadosti zapísanej organizácie, ak ide o údaj podľa odseku 4.

(2) Pri aktualizácii údajov vedených v štatistickom registri organizácií, ktorú úrad vykonáva z vlastnej činnosti, je úrad oprávnený požiadať zapísanú organizáciu o oznámenie údajov a informácií a zapísaná osoba je povinná žiadosti úradu v ním určenom termíne vyhovieť. 

(3) Zapísaná organizácia je aj bez vyzvania povinná oznámiť úradu skutočnosti rozhodné pre zmenu hlavnej ekonomickej činnosti zapísanej v registri organizácií.

(4) Úrad môže na základe žiadosti zapísanej organizácie zmeniť údaj o
a) hlavnej ekonomickej činnosti podľa spoločnej štatistickej klasifikácie ekonomických činností v Európskej únii,
b) inštitucionálnom sektore podľa Európskeho systému národných a regionálnych účtov,
c) kategórii veľkosti organizácie podľa počtu zamestnancov, ak má tento údaj vplyv na plnenie jej spravodajskej povinnosti.

(5) Úrad vykoná zmenu údajov uvedených v odseku 4 na základe žiadosti zapisovanej organizácie, ak sa na základe štatistických údajov národného štatistického systému a na základe informácií uvedených v žiadosti preukáže, že požadovaná zmena nie je v rozpore so všeobecne záväzným právnym predpisom; inak žiadosť zamietne. Úrad oznámi zapísanej organizácii dôvody zamietnutia žiadosti a poučí ju o možnosti preskúmania zamietnutia súdom. Zamietnutie žiadosti je opatrením úradu podľa osobitného predpisu.53)

(6) Úrad oznámi zmenu údaja uvedeného v odseku 4 písm. a) a b) zapísanej organizácii bezodkladne po vykonaní tohto opatrenia. Úrad oznámi zapísanej organizácii zmenu údaja uvedeného v odseku 4 písm. c) na základe jej žiadosti bezodkladne po vykonaní tohto opatrenia. Oznámenie podľa prvej vety alebo druhej vety obsahuje odôvodnenie opatrenia a poučenie o možnosti jeho preskúmania súdom; to neplatí, ak sa organizácii na základe žiadosti vyhovelo v plnom rozsahu.

§ 39
Štatistický register podnikov

(1) V štatistickom registri podnikov úrad vedie údaje o podnikoch,[footnoteRef:55]) ktoré vykonávajú ekonomické činnosti a prispievajú k hrubému domácemu produktu, a o organizáciách, z ktorých tieto podniky pozostávajú. [55: ) Čl. 2 ods. 3 písm. a) nariadenia (EÚ) 2019/2152 v platnom znení.] 


(2) Účelom štatistického registra podnikov je správa údajov, ktoré sú základom na
a) prípravu a koordináciu štatistických zisťovaní, 
b) štatistickú analýzu populácie podnikov a jej demografiu a 
c) identifikáciu a vytváranie štatistických jednotiek.

(3) V štatistickom registri podnikov úrad vedie údaje v rozsahu ustanovenom osobitným predpisom v oblasti podnikových štatistík.[footnoteRef:56]) [56: ) Čl. 2 ods. 3 a príloha III nariadenia (EÚ) 2019/2152 v platnom znení.] 



§ 40
Štatistický register skupín podnikov

(1) V štatistickom registri skupín podnikov úrad vedie údaje o nadnárodných skupinách podnikov[footnoteRef:57]) a domácich skupinách podnikov.  [57: ) Čl. 3 ods. 1 písm. r) nariadenia (EÚ) 2019/2152 v platnom znení.] 


(2) Účelom štatistického registra skupín podnikov je správa údajov, ktoré sú základom na
a) prípravu a koordináciu štatistických zisťovaní, 
b) štatistickú analýzu populácie skupín podnikov a 
c) identifikáciu a vytváranie štatistických jednotiek.

(3) V štatistickom registri skupín podnikov úrad vedie údaje v rozsahu ustanovenom osobitným predpisom v oblasti podnikových štatistík.[footnoteRef:58]) [58: ) Čl. 2 ods. 4 a príloha III nariadenia (EÚ) 2019/2152 v platnom znení.] 



§ 41
Štatistický register miestnych jednotiek

(1) V štatistickom registri miestnych jednotiek úrad vedie údaje o miestnych jednotkách55) každej štatistickej jednotky typu podnik.

(2) Účelom štatistického registra miestnych jednotiek je správa údajov, ktoré sú základom na
a) prípravu a koordináciu štatistických zisťovaní, 
b) štatistickú analýzu miestnych jednotiek a 
c) identifikáciu a vytváranie štatistických jednotiek.

(3) V štatistickom registri miestnych jednotiek úrad vedie údaje v rozsahu ustanovenom osobitným predpisom v oblasti podnikových štatistík.55)


§ 42
Štatistický register fariem

(1) V štatistickom registri fariem úrad vedie údaje o farmách; farmou sa na účel podľa odseku 2 rozumie
a) právnická osoba – podnikateľ, fyzická osoba – podnikateľ alebo fyzická osoba, ktoré vykonávajú činnosti poľnohospodárskej výroby a spĺňajú prahy ustanovené osobitným predpisom v oblasti poľnohospodárskej štatistiky,[footnoteRef:59]) [59: ) Čl. 2 písm. a) a príloha č. II nariadenia Európskeho parlamentu a Rady (EÚ) 2018/1091 z 18. júla 2018 o integrovaných štatistikách fariem, ktorým sa zrušujú nariadenia (ES) č. 1166/2008 a (EÚ) č. 1337/2011 (Ú. v. EÚ L 200, 7.8.2018) v platnom znení.] 

b) právnická osoba – podnikateľ alebo fyzická osoba – podnikateľ, ktoré prevádzkujú zariadenie zamerané na chov rýb registrované v Slovenskej republike.

(2) Účelom štatistického registra fariem je správa údajov pri príprave a koordinácii štatistických zisťovaní v štatistike poľnohospodárstva a akvakultúry.

(3) V štatistickom registri fariem sa o farme vedú
a) identifikačné údaje,
b) klasifikačné údaje,
c) ekonomické údaje, 
d) iné údaje o zapísanej farme vymedzené v údajovej základni, ktoré sú nevyhnutné na tvorbu štatistiky poľnohospodárstva a akvakultúry.


§ 43
Štatistický register ubytovacích zariadení

(1) V štatistickom registri ubytovacích zariadení úrad vedie údaje o ubytovacích zariadeniach cestovného ruchu[footnoteRef:60]) a ich prevádzkovateľoch; prevádzkovateľom ubytovacieho zariadenia sa na účel podľa odseku 2 rozumie právnická osoba alebo fyzická osoba – podnikateľ.  [60: ) Čl. 2 ods. 1 písm. l) nariadenia Európskeho parlamentu a Rady (EÚ) č. 692/2011 zo 6. júla 2011 o európskej štatistike cestovného ruchu, ktorým sa zrušuje smernica Rady 95/57/ES (Ú. v. EÚ L 192, 22.7.2011) v platnom znení.] 


(2) Účelom štatistického registra ubytovacích zariadení je správa údajov pri príprave a koordinácii štatistických zisťovaní v štatistike cestovného ruchu.

(3) V štatistickom registri ubytovacích zariadení sa o ubytovacom zariadení cestovného ruchu vedú
a) identifikačné údaje,
b) klasifikačné údaje,
c) charakteristiky ubytovacích zariadení cestovného ruchu vymedzené v údajovej základni, ktoré sú nevyhnutné na tvorbu štatistiky cestovného ruchu.

(4) Úrad môže zo štatistického registra ubytovacích zariadení sprístupniť na žiadosť orgánu štátnej správy v oblasti cestovného ruchu údaje v rozsahu názov, adresa, kategória ubytovacieho zariadenia na účel realizácie štátnej politiky rozvoja cestovného ruchu.


§ 44
Štatistický register subjektov zahraničného obchodu

(1) Do štatistického registra subjektov zahraničného obchodu sa zapisuje každý, kto uskutočňuje zahraničný obchod medzi Slovenskou republikou a inými krajinami. Údaje vedené v štatistickom registri subjektov zahraničného obchodu sa nesprístupňujú.

(2) Účelom štatistického registra subjektov zahraničného obchodu je správa údajov, ktoré sú základom na
a) prípravu a koordináciu štatistických zisťovaní v štatistike zahraničného obchodu, 
b) štatistickú analýzu populácie subjektov zahraničného obchodu. 

(3) V štatistickom registri subjektov zahraničného obchodu sa o subjekte podľa odseku 1 vedú
a) identifikačné údaje,
b) klasifikačné údaje,
c) ekonomické údaje, 
d) ďalšie charakteristiky ustanovené osobitným predpisom v oblasti podnikových štatistík[footnoteRef:61]) nevyhnutné na tvorbu štatistiky zahraničného obchodu s tovarmi a službami. [61: ) Čl. 5 a príloha V vykonávacieho nariadenia Komisie (EÚ) 2020/1197 z 30. júla 2020, ktorým sa stanovujú technické špecifikácie a podrobnosti podľa nariadenia Európskeho parlamentu a Rady (EÚ) 2019/2152 o európskych podnikových štatistikách, ktorým sa zrušuje 10 právnych aktov v oblasti podnikových štatistík (Ú. v. EÚ L 271, 18.8.2020) v platnom znení.] 


(4) Každý, koho hodnota zahraničného obchodu medzi Slovenskou republikou a členskými štátmi Európskej únie a Severným Írskom prevýši hodnotu ustanovenú v údajovej základni, je povinný oznámiť túto skutočnosť úradu písomne najneskôr do desiatich dní odo dňa vzniku tejto skutočnosti.


§ 45
Štatistický register budov, domov a bytov

(1) V štatistickom registri budov, domov a bytov úrad vedie údaje o bytových budovách, nebytových budovách, domoch, bytoch, nebytových priestoroch a o výstavbe v Slovenskej republike. 

(2) Účelom štatistického registra budov, domov a bytov je správa údajov potrebných najmä na sčítanie domov a bytov, tvorbu štatistiky stavebníctva a na zostavenie národných účtov.


§ 46
Štatistický register priestorových jednotiek

(1) V štatistickom registri priestorových jednotiek úrad vedie údaje o kódoch a názvoch
a) štatistických územných jednotiek,[footnoteRef:62]) [62: ) Nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS) (Mimoriadne vydanie Ú. v. EÚ, kap. 14/zv. 1; Ú. v. EÚ L 154, 21.6.2003) v platnom znení.] 

b) územno-technických jednotiek, ktorými sú katastrálne územia,
c) základných sídelných jednotiek, ktorými sú sídelné lokality a urbanistické obvody.

(2) Účelom štatistického registra priestorových jednotiek je správa údajov potrebných na priestorovú identifikáciu štatistických informácií a zisťovaných štatistických údajov.

(3) Úrad
a) vytvára a zverejňuje na svojom webovom sídle štatistickú klasifikáciu štatistických územných jednotiek podľa odseku 1 písm. a),
b) vytvára kódy územno-technických jednotiek.

(4) Ministerstvo životného prostredia Slovenskej republiky poskytuje do štatistického registra priestorových jednotiek údaje o základných sídelných jednotkách.


§ 47
Štatistické klasifikácie a štatistické číselníky

(1) Člen národného štatistického systému vytvára v medziach svojej pôsobnosti štatistické klasifikácie a štatistické číselníky. Súčasťou vytvorenej štatistickej klasifikácie je aj jej metodika, a ak je to účelné aj vysvetlivky. 

(2) Člen národného štatistického systému môže vydať štatistickú klasifikáciu, ktorá predstavuje vnútroštátnu úroveň medzinárodnej štatistickej klasifikácie alebo štatistickej klasifikácie Európskej únie, a štatistický číselník, ktorý predstavuje vnútroštátnu úroveň medzinárodného štatistického číselníka alebo štatistického číselníka Európskej únie, ak je to účelné pre tvorbu štatistík na vnútroštátnej úrovni a nie je to v rozpore s osobitným predpisom. Návrh štatistickej klasifikácie a návrh štatistického číselníka podľa prvej vety prerokuje v koordinačnej rade. Úrad môže návrh štatistickej klasifikácie alebo štatistického číselníka podľa prvej vety predložiť do pripomienkového konania.

(3) Člen národného štatistického systému zverejňuje na svojom webovom sídle záväzné znenia štatistickej klasifikácie a štatistického číselníka, ktoré vytvoril, spolu s určením dátumov ich uplatňovania najmenej 15 dní pred prvým dňom ich uplatňovania; záväzné znenie štatistickej klasifikácie zverejní spolu s jej metodikou a vysvetlivkami.

(4) Štatistická klasifikácia spolu so svojou metodikou a vysvetlivkami a štatistický číselník sú záväzné pre
1. člena národného štatistického systému pri vykonávaní úloh oficiálnej štatistiky,
1. organizáciu pri zápise údajov do štatistického registra organizácií,
1. spravodajskú jednotku pri plnení spravodajskej povinnosti,
1. orgán verejnej moci alebo inú osobu pri použití štatistickej klasifikácie alebo štatistického číselníka na iný ako štatistický účel.

(5) Každé použitie štatistickej klasifikácie, ktorého výsledok je v rozpore s jej metodikou alebo ju obchádza, je zakázané.

(6) Člen národného štatistického systému nie je oprávnený metodicky usmerňovať orgán verejnej moci ani inú osobu pri použití štatistickej klasifikácie na iný ako štatistický účel.



PIATA ČASŤ
ŠÍRENIE ŠTATISTICKÝCH INFORMÁCIÍ


§ 48

(1) Šírením štatistických informácií sa rozumie
a) zverejňovanie štatistických informácií a zverejňovanie štatistických produktov (§ 49), 
b) prednostné poskytovanie štatistických informácií alebo štatistických produktov určených na zverejnenie (§ 50) alebo 
c) poskytovanie štatistických informácií a štatistických produktov, ktoré boli vytvorené  na základe špecifických požiadaviek ich používateľov (§ 51).

(2) Šírenie štatistických informácií vykonávajú členovia národného štatistického systému alebo ich poverené organizácie v rozsahu svojej pôsobnosti určenej štatistickým pracovným programom a v súlade s pravidlami šírenia oficiálnej štatistiky. Pravidlá šírenia štatistických informácií vypracúva úrad a zverejňuje ich na svojom webovom sídle.

(3) Rovnaký prístup používateľov k štatistickým informáciám je zaručený; prednostný prístup k štatistickým informáciám je obmedzený na účely a podmienky ustanovené v § 50. 

(4) Mikroúdaje sa môžu šíriť vo forme súboru na verejné použitie, ktorý tvoria anonymizované záznamy pripravené tak, že štatistickú jednotku, o ktorej údaje ide,  nemožno identifikovať priamo ani nepriamo, ak sa zohľadnia všetky príslušné prostriedky, ktoré môže primerane použiť tretia strana.

(5) Dôverné štatistické údaje sa  môžu šíriť výlučne s vopred daným preukázateľným súhlasom štatistickej jednotky, ktorej sa týkajú, alebo osoby, ktorá je oprávnená takýto súhlas udeliť. 

(6) Úrad zabezpečuje kontinuálne zverejňovanie štatistických informácií a štatistických produktov aj prostredníctvom verejne dostupného aplikačného rozhrania.

(7) Na šírenie štatistických informácií podľa tohto zákona sa nevzťahujú ustanovenia osobitného predpisu[footnoteRef:63]) o sprístupňovaní informácií na žiadosť. [63: ) § 14 až 21a zákona č. 211/2000 Z. z. o slobodnom prístupe k informáciám (zákon o slobode informácií) a o zmene a doplnení niektorých zákonov v znení neskorších predpisov.] 



§ 49
Zverejňovanie štatistických produktov

(1) Zverejniť je možné len štatistický produkt zaradený do katalógu produktov. Úrad vedie katalóg produktov elektronicky a zabezpečuje jeho prístupnosť pre členov národného štatistického systému. 

(2) Člen národného štatistického systému zverejňuje štatistické produkty podľa odseku 1 podľa kalendára zverejnenia, ktorý vypracuje na jeden kalendárny rok vopred. Kalendár zverejnenia obsahuje aj časový rozvrh prvého zverejnenia štatistických produktov. Člen národného štatistického systému zverejní kalendár zverejnenia na svojom webovom sídle.

(3) Člen národného štatistického systému alebo jeho poverená organizácia bez zbytočného odkladu zverejnia aj štatistický produkt podľa 46 ods. 1 písm. c) po jeho poskytnutí žiadateľovi.


§ 50
Prednostné poskytovanie štatistických produktov

(1) Poskytnúť štatistický produkt alebo štatistické informácie pochádzajúce z tohto štatistického produktu pred dátumom jeho prvého zverejnenia je oprávnený
a) člen národného štatistického systému alebo jeho poverená organizácia tlačovej agentúre[footnoteRef:64]) na čas, ktorý je nevyhnutne potrebný na spracovanie štatistických informácií na účel ich sprostredkovania prostredníctvom agentúrneho servisu, [64: ) § 2 ods. 16 zákona č. 265/2022 Z. z. o vydavateľoch publikácií a o registri v oblasti médií a audiovízie a o zmene a doplnení niektorých zákonov (zákon o publikáciách).] 

b) člen národného štatistického systému alebo jeho poverená organizácia orgánu verejnej moci, ak je takéto prednostné poskytnutie štatistickej informácie alebo štatistického produktu nevyhnutné vo vzťahu k verejnému záujmu v oficiálnej štatistike a orgán verejnej moci uzavrel s členom národného štatistického systému písomnú zmluvu o prednostnom poskytnutí štatistického produktu podľa odseku 3.

(2) Člen národného štatistického systému zabezpečí objektívne posudzovanie účelnosti každého prednostného poskytnutia štatistickej informácie alebo štatistického produktu a kontrolu dôvodnosti a podmienok jeho využívania na účel podľa odseku 1.

(3) Zmluva o prednostnom poskytnutí štatistických informácií alebo štatistického produktu podľa odseku 1 písm. b) obsahuje 
a) označenie a identifikačné údaje zmluvných strán,
b) trvanie zmluvy,
c) názov štatistického produktu alebo označenie štatistických informácií, 
d) technický spôsob poskytnutia štatistického produktu alebo štatistických informácií,
e) kategóriu programu,
f) účel prednostného poskytnutia štatistického produktu alebo štatistických informácií s uvedením právneho základu spracovávania poskytnutých štatistických informácií na strane žiadajúceho orgánu verejnej moci,
g) periodicitu prednostného poskytovania štatistického produktu alebo štatistických informácií, 
h) časový predstih, s akým člen národného štatistického systému poskytne štatistický produkt alebo štatistické informácie prednostne,
i) osoby a organizačné útvary zmluvných strán vrátane kontaktných údajov, zodpovedné za poskytnutie štatistických informácií alebo štatistického produktu, za ich prevzatie a  za používanie štatistických informácií v súlade s účelom poskytnutia,
j) poučenie o povinnostiach osôb poverených prevzatím štatistických informácií alebo štatistického produktu a používaním štatistických informácií podľa odseku 4, o zákaze poskytnutia štatistických informácií a štatistického produktu tretej strane alebo ich spracovania na iný účel, ako je vymedzený v zmluve, do dátumu prvého zverejnenia štatistického produktu. 

(4) Osoby poverené subjektom podľa odseku 1 prevzatím štatistických informácií alebo štatistického produktu a používaním štatistických informácií sú do dátumu prvého zverejnenia štatistického produktu povinné zdržať sa akéhokoľvek konania alebo opomenutia svojich povinností, ktorých následkom sa tretia strana oboznámi alebo sa môže oboznámiť s prednostne poskytnutými štatistickými informáciami alebo s prednostne poskytnutým štatistickým produktom. 

(5) Člen národného štatistického systému zverejňuje na svojom webovom sídle zoznam subjektov, ktorým podľa odseku 1 prednostne poskytuje štatistické informácie alebo štatistické produkty. V zozname uvedie označenie poskytnutých štatistických informácií alebo názov poskytnutého štatistického produktu, príslušnú kategóriu programu, účel, ktorý odôvodňuje prednostné poskytnutie, periodicitu prednostného poskytnutia a časový predstih, s akým štatistickú informáciu alebo štatistický produkt poskytuje.


§ 51
Poskytovanie štatistických informácií a štatistických produktov na žiadosť

(1) Člen národného štatistického systému vytvorí na základe žiadosti používateľa štatistické informácie alebo štatistický produkt, ak je zrejmé, že požadované štatistické informácie nie sú sprístupnené vo zverejnených štatistických produktoch a nie sú dané dôvody na odmietnutie žiadosti podľa odseku 2.

(2) Člen národného štatistického systému odmietne žiadosť používateľa podľa odseku 1, ak používateľ 
a) žiada o poskytnutie štatistických informácií alebo štatistického produktu z údajov, ktoré nespracúva; člen národného štatistického systému alebo jeho poverená organizácia môžu používateľa v oznámení o odmietnutí žiadosti súčasne informovať, ktorý iný člen národného štatistického systému má požadované štatistické informácie alebo štatistický produkt k dispozícii,
b) žiada o sprístupnenie dôverných štatistických údajov, 
c) žiada, aby štatistická informácia bola poskytnutá pred prvým zverejnením na webovom sídle člena národného štatistického systému; ustanovenie § 50 tým nie je dotknuté, alebo
d) v žiadosti vymedzil požadované štatistické informácie alebo štatistický produkt neurčito.

(3) Člen národného štatistického systému môže so žiadateľom uzavrieť písomnú zmluvu o vytvorení štatistickej informácie alebo štatistického produktu, v ktorej dohodne najmä druh, rozsah, účel, spôsob, lehotu alebo periodicitu poskytovania štatistického produktu a výšku odplaty, ak ju požaduje.

(4) Ak si vytvorenie štatistického produktu vyžaduje osobitné technické spracovanie, spracovanie veľkého objemu údajov, použitie viacerých zdrojov údajov alebo využitie nadštandardného množstva ľudskej práce, je člen národného štatistického systému oprávnený požadovať od žiadateľa odplatu podľa cenníka, ktorý zverejní na svojom webovom sídle. Výška požadovanej odplaty nesmie presiahnuť náklady na vytvorenie štatistického produktu z údajov, ktoré sú členovi národného štatistického systému dostupné. Člen národného štatistického systému je oprávnený od žiadateľa požadovať, aby časť odplaty splatil pred vytvorením štatistického produktu.

(5) Člen národného štatistického systému poskytne používateľovi štatistický produkt vytvorený odplatne až po zaplatení celej sumy odplaty. Odplata je príjmom člena národného štatistického systému alebo poverenej organizácie, ktorí štatistický produkt vytvorili.

(6) Člen národného štatistického systému zverejňuje na svojom webovom sídle informácie o postupe pri podaní a vybavovaní žiadosti o poskytnutie štatistických informácií alebo štatistického produktu.


§ 52
Osobitné opatrenia na zabezpečenie dôvery verejnosti v oficiálnu štatistiku

(1) Člen národného štatistického systému písomne upozorní fyzickú osobu alebo právnickú osobu, že jej konaním alebo opomenutím došlo 
a) ku konaniu, ktoré vykazuje znaky zámerného zneužitia štatistických informácií ich pozmenením, doplnením, zamlčaním alebo že došlo k nepravdivému označeniu zverejnených údajov za údaje pochádzajúce z činnosti členov národného štatistického systému, a vyzve fyzickú osobu alebo právnickú osobu, aby s týmto konaním bez zbytočného odkladu po zverejnení upozornenia prestala a odstránila na vlastné náklady škodlivé následky tohto konania; tým nie je dotknuté právo člena národného štatistického systému na náhradu škody podľa Občianskeho zákonníka,
b) k šíreniu štatistických produktov a štatistických informácií vytvorených členom národného štatistického systému bez sprievodnej informácie, že ide o štatistický produkt alebo štatistickú informáciu vytvorené členom národného štatistického systému, a vyzve fyzickú osobu alebo právnickú osobu, aby bez zbytočného odkladu po zverejnení upozornenia šírila štatistický produkt alebo štatistickú informáciu výlučne so sprievodnou informáciou, že ide o štatistický produkt alebo o štatistickú informáciu vytvorenú členom národného štatistického systému,
c) k šíreniu nesprávnej interpretácie štatistických informácií zverejnených členom národného štatistického systému, a vyzve túto fyzickú osobu alebo právnickú osobu, aby po doručení upozornenia bez zbytočného odkladu podľa povahy šírenia vydala vyhlásenie, že ňou šírená interpretácia štatistických informácií je nesprávna, alebo na vlastné náklady odstránila nesprávnu interpretáciu štatistických informácií.

(2) Písomné upozornenie podľa odseku 1 člen národného štatistického systému zverejní na svojom webovom sídle, doručí ho do elektronickej schránky zriadenej podľa zákona o e-Governmente tej fyzickej osobe alebo právnickej osobe, ktorej je určené, a podľa závažnosti prípadu zabezpečí informovanie verejnosti prostredníctvom iných masovokomunikačných prostriedkov.

(3) Člen národného štatistického systému kontinuálne zabezpečuje dostupnosť informácií pre verejnosť o význame a podmienkach tvorby oficiálnej štatistiky a šírenia štatistických informácií a o opatreniach, ktoré realizuje na ochranu dôverných štatistických údajov a na plnenie kritérií kvality a princípov oficiálnej štatistiky, a to najmä prostredníctvom svojho webového sídla.

(4) Úrad spolupracuje s ústrednými orgánmi štátnej správy na zvyšovaní povedomia o oficiálnej štatistike, vo vzdelávaní v oblasti štatistiky a príprave odborníkov v oblasti oficiálnej štatistiky a v oblasti budovania dátovej gramotnosti.



ŠIESTA ČASŤ
ŠTATISTICKÁ DÔVERNOSŤ


§ 53
Vymedzenie niektorých pojmov

Na účely tejto časti zákona sa rozumie
a) vedeckým účelom 
1. uskutočňovanie výskumu podľa osobitného predpisu[footnoteRef:65]) alebo vykonávanie zhodnej alebo obdobnej činnosti podľa právneho poriadku cudzieho štátu alebo podľa medzinárodnej zmluvy, ktorou je Slovenská republika viazaná (ďalej len „uskutočňovanie výskumu“), [65: ) 	§ 2 ods. 1 až 4 a § 7 zákona č. 172/2005 Z. z. o organizácii štátnej podpory výskumu a vývoja  a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.] 

2. realizácia činnosti, ktorá spočíva v poskytovaní odborne nezávislého analytického servisu vedeniu ústredného orgánu štátnej správy, Rade pre rozpočtovú zodpovednosť alebo Národnej banke Slovenska na účel prijímania rozhodnutí založených na údajoch v oblasti konkrétnych sektorových alebo prierezových politík, a je založená na spracovaní údajov s využitím analýzy a ďalších vedeckých postupov (ďalej len „analytická činnosť“),
b) výskumným subjektom 
1. právnická osoba alebo jej organizačná zložka, ak je zriadená alebo založená na uskutočňovanie výskumu, alebo fyzická osoba – podnikateľ alebo jeho organizačná zložka, ak má v predmete podnikania uskutočňovanie výskumu,
2. analytická jednotka, ktorou je 
2a. samostatný organizačný útvar zriadený v ústrednom orgáne štátnej správy podľa jeho organizačného poriadku, [footnoteRef:66]) ktorého prevažujúcou činnosťou je analytická činnosť, [66: ) § 5 ods. 5 a § 39 zákona č. 575/2001 Z. z. v znení neskorších predpisov.] 

2b. Kancelária Rady pre rozpočtovú zodpovednosť,[footnoteRef:67]) [67: ) Ústavný zákon č. 493/2011 Z. z. o rozpočtovej zodpovednosti v znení neskorších predpisov.] 

2c. Národná banka Slovenska,
c) výskumným pracovníkom fyzická osoba, ktorá na základe svojho právneho vzťahu s výskumným subjektom alebo v rámci predmetu svojho podnikania uskutočňuje výskum a spracúva dôverné štatistické údaje poskytnuté podľa tohto zákona,
d) dôverným štatistickým údajom na vedecký účel štatistický údaj, ktorý umožňuje len nepriamu identifikáciu štatistickej jednotky, ktorej sa týka,
e) procesom prípravy súbor technických opatrení na zabezpečenie logickej ochrany dôverných štatistických údajov, ktoré sú člen národného štatistického systému alebo jeho poverená organizácia povinní vykonať na zachovanie štatistickej dôvernosti pred každým 
1. začatím šírenia štatistických informácií okrem zverejnenia dôverných štatistických údajov na základe súhlasu štatistickej jednotky, ktorej sa týkajú alebo osoby, ktorá je oprávnená takýto súhlas udeliť,
2. poskytnutím dôverných štatistických údajov na vedecký účel,
f) informačnou bezpečnosťou súhrn a uplatnenie bezpečnostných opatrení a postupov slúžiacich v rámci informačných a komunikačných systémov na ochranu pred narušením štatistickej dôvernosti, integrity, autentickosti a dostupnosti údajov a schopnosti pracovať s údajmi v rozsahu pridelených oprávnení.


§ 54
Spracúvanie dôverných štatistických údajov na štatistické účely

(1) Člen národného štatistického systému spracúva dôverné štatistické údaje pri ich použití na štatistické účely bez súhlasu štatistickej jednotky, ktorej sa týkajú alebo osoby, ktorá je oprávnená takýto súhlas udeliť, ak § 48 ods. 5 neustanovuje inak.

(2) Za použitie na štatistické účely podľa odseku 1 sa považuje aj 
a) poskytovanie dôverných štatistických údajov na tvorbu štatistických informácií medzi členmi národného štatistického systému a nimi poverenými organizáciami za podmienok ustanovených v odsekoch 3 a 4,
b) zasielanie dôverných štatistických údajov, ktoré člen národného štatistického systému alebo jeho poverená organizácia získal zberom, členovi Európskeho štatistického systému, príslušnému orgánu zmluvného štátu Dohody o Európskom hospodárskom priestore, príslušnému orgánu Švajčiarskej konfederácie alebo  členovi Európskeho systému centrálnych bánk na štatistické účely osobitného predpisu,[footnoteRef:68]) [68: ) Čl. 3 ods. 8 a 21 ods. 1 a 2 nariadenia (ES) č. 223/2009 v platnom znení.
Čl. 12 (EÚ) 2025/2458.] 

c) poskytnutie dôverných štatistických údajov poverenej organizácii alebo subjektu podľa § 3 ods. 5 a ich spracúvanie týmito subjektmi,
d) poskytnutie dôverných štatistických údajov medzinárodnej organizácii v rozsahu nevyhnutnom na splnenie záväzku v oblasti štatistiky vyplývajúceho z medzinárodnej zmluvy, ktorou je Slovenská republika viazaná, a ak preberajúca strana zabezpečí aspoň takú ochranu dôverných štatistických údajov, aká je v Slovenskej republike.

(3) Členovia národného štatistického systému si navzájom poskytujú na základe písomnej dohody dôverné štatistické údaje v rozsahu nevyhnutnom na tvorbu štatistických informácií, na ktorú je člen národného štatistického systému podľa štatistického pracovného programu príslušný, a to spôsobom, ktorý zabezpečuje zachovanie štatistickej dôvernosti. Akékoľvek poskytovanie dôverných štatistických údajov, ktoré nasleduje po ich prvom poskytnutí, si vyžaduje písomné schválenie členom národného štatistického systému, ktorý je povinný zabezpečiť zber týchto údajov. Ak stranou dohody nie je úrad, iný člen národného štatistického systému je povinný vopred písomne informovať úrad o budúcom vzájomnom poskytovaní údajov medzi členmi národného štatistického systému a o obsahu dohody podľa odseku 4.

(4) V dohode podľa odseku 3 sa určia najmä podmienky technického zabezpečenia poskytovania dôverných štatistických údajov, štruktúra a rozsah dôverných štatistických údajov a metaúdajov vrátane metodiky zostavenia dôverných štatistických údajov a ostatné podrobnosti o spôsobe plnenia povinnosti poskytovať dôverné štatistické údaje. Ak spracovanie dôverných štatistických údajov poskytnutých jedným členom národného štatistického systému bude vykonávať druhý člen národného štatistického systému prostredníctvom poverenej organizácie alebo prostredníctvom subjektu uvedeného v § 3 ods. 5, dohoda podľa odseku 3 musí túto skutočnosť obsahovať, inak nie je takýto spôsob spracovania dôverných štatistických údajov možný.

(5) Ustanovenia odseku 3 a 4 sa primerane použijú aj na zasielanie dôverných štatistických údajov, ktoré člen národného štatistického systému získal zberom, subjektom na štatistický účel podľa odseku 2 písm. b); tým nie sú dotknuté ustanovenia osobitných predpisov,[footnoteRef:69]) ktoré ustanovujú výmenu dôverných štatistických údajov. [69: ) Napríklad čl. 10 a 11 nariadenia (EÚ) 2019/2152 v platnom znení.] 


(6) Súhlas[footnoteRef:70]) na ďalšie zasielanie dôverných štatistických údajov podľa odseku 2 písm. b) je oprávnený udeliť výlučne člen národného štatistického systému, ktorý dôverné štatistické údaje získal zberom údajov a zaslal ich Eurostatu na účely rozvoja, tvorby a šírenia európskej štatistiky. [70: ) Čl. 21 ods. 3 nariadenia (ES) č. 223/2009 v platnom znení.] 



§ 55
Spracúvanie dôverných štatistických údajov na iný ako štatistický účel

(1) Úrad spracúva dôverné štatistické údaje aj na iný ako štatistický účel, ktorým je poskytnutie dôverných štatistických údajov bez súhlasu štatistickej jednotky alebo osoby, ktorá je oprávnená súhlas udeliť,
a) orgánu Európskej únie a subjektu uvedenému v § 8 ods. 1 písm. w) druhého bodu na účel hodnotenia deficitu a dlhu podľa osobitného predpisu,23)
b) orgánu Európskej únie a Ministerstvu financií Slovenskej republiky na účel kontroly a dohľadu podľa osobitného predpisu,[footnoteRef:71]) ktoré sa týkajú vlastného zdroja založeného na dani z pridanej hodnoty,  [71: ) Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Mimoriadne vydanie Ú. v. EÚ, kap. 1/zv. 1; Ú. v. ES L 155, 7.6.1989) v platnom znení.
Čl. 2 ods. 4 Nariadenia Rady (EÚ, Euratom) 2021/768 z 30. apríla 2021, ktorým sa stanovujú vykonávacie opatrenia týkajúce sa systému vlastných zdrojov Európskej únie a zrušuje nariadenie (EÚ, Euratom) č. 608/2014 (Ú. v. EÚ L 165, 11.5.2021)] 

c) orgánu Európskej únie na účel kontroly výpočtu hrubého národného dôchodku podľa osobitného predpisu.[footnoteRef:72]) [72: ) Nariadenie Európskeho parlamentu a Rady (EÚ) 2019/516 z 19. marca 2019 o harmonizácii hrubého národného dôchodku v trhových cenách, ktorým sa zrušuje smernica Rady 89/130/EHS, Euratom a nariadenie Rady (ES, Euratom) č. 1287/2003 (nariadenie o HND) (Ú. v. EÚ L 91, 29.3.2019).
Čl. 2 ods. 6 nariadenia Rady (EÚ, Euratom) 2021/768. ] 

d) iným členom národného štatistického systému do informačného systému úradu na realizáciu zmluvy o poskytnutí dôverných štatistických údajov na vedecký účel medzi iným členom národného štatistického systému a výskumným subjektom spôsobom podľa § 56 ods. 5 písm. b) alebo písm. c).

(2) Člen národného štatistického systému je oprávnený spracúvať dôverné štatistické údaje aj na iný ako štatistický účel, ktorým je
a) bez súhlasu štatistickej jednotky alebo osoby, ktorá je oprávnená súhlas udeliť,
1. sprístupnenie dôverných štatistických údajov na vedecký účel,
2. spracúvanie v nevyhnutnom rozsahu členom národného štatistického systému, jeho poverenou organizáciou alebo externým dodávateľom služieb na účel zabezpečenia vytvorenia, prevádzky, zmeny alebo zrušenia informačného systému verejnej správy určeného na plnenie úloh oficiálnej štatistiky,
3. spracúvanie dôverných štatistických údajov v nevyhnutnom rozsahu v konaní o správnom delikte podľa tohto zákona,
b) so súhlasom štatistickej jednotky alebo osoby, ktorá je oprávnená súhlas udeliť, spracúvanie na iný účel ako podľa písmena a).

(3) Poskytovanie dôverných štatistických údajov na vedecký účel výskumnému subjektu podľa § 53 písm. b) prvého bodu, ktorý je podnikateľom, je opakovaným použitím dôverných štatistických údajov podľa osobitného predpisu.15)

(4) Súhlas s poskytnutím prístupu k dôverným štatistickým údajom na vedecký účel za Slovenskú republiku, ktoré má v držbe Eurostat na účely rozvoja, tvorby a šírenia európskej štatistiky, úrad udelí Eurostatu, ak výskumný subjekt vedený Eurostatom v zozname výskumných zariadení[footnoteRef:73]) spĺňa všetky podmienky na poskytnutie prístupu, ktoré ustanovuje osobitný predpis.[footnoteRef:74]) [73: ) Čl. 4 ods. 5 nariadenia Komisie (EÚ) č. 557/2013 zo 17. júna 2013, ktorým sa vykonáva nariadenie Európskeho parlamentu a Rady (ES) č. 223/2009 o európskej štatistike, pokiaľ ide o prístup k dôverným údajom na vedecké účely, a ktorým sa zrušuje nariadenie (ES) č. 831/2002 (Ú. v. EÚ L 164, 18.6.2013).]  [74: ) Čl. 3 písm. a) až c) a čl. 4 nariadenia (EÚ) č. 557/2013.] 


(5) Súhlas podľa odseku 2 písm. b) musí mať písomnú formu a musí byť z neho zrejmé, o aký dôverný štatistický údaj ide a na aký účel sa má dôverný štatistický údaj použiť. Ak ide o použitie štatistického údaja podľa odseku 2 písm. b) požadované subjektom, ktorý nie je členom národného štatistického systému, súhlas podľa odseku 2 písm. b) a poskytnutie informácií štatistickej jednotke podľa všeobecného nariadenia o ochrane údajov je povinný obstarať tento subjekt.


Poskytovanie dôverných štatistických údajov na vedecký účel

§ 56

(1) Dôverné štatistické údaje na vedecký účel je možné poskytnúť len výskumnému subjektu, ak sú splnené podmienky podľa odseku 3, a to na základe písomnej zmluvy o poskytnutí dôverných štatistických údajov na vedecký účel uzavretej medzi výskumným subjektom a členom národného štatistického systému alebo jeho poverenou organizáciou. Na poskytnutie dôverných štatistických údajov na vedecký účel nie je právny nárok.

(2) Ak výskumný subjekt nemá právnu subjektivitu, žiadosť o poskytnutie dôverných štatistických údajov na vedecký účel v jeho mene podáva a zmluvu o poskytnutí dôverných štatistických údajov uzatvára právnická osoba alebo fyzická osoba – podnikateľ, ktorej je organizačnou zložkou.  

(3) Člen národného štatistického systému alebo jeho poverená organizácia poskytnú výskumnému subjektu dôverné štatistické údaje na vedecký účel, ak
a) člen národného štatistického systému alebo jeho poverená organizácia majú za preukázané, že výskumný subjekt je výskumným subjektom podľa § 53 písm. b) prvého bodu alebo je analytickou jednotkou,
b) výskumný subjekt podá písomnú žiadosť o poskytnutie dôverných štatistických údajov na vedecké účely, ktorá je riadne vyplnená, je podpísaná osobou oprávnenou konať v mene výskumného subjektu a sú k nej pripojené všetky dokumenty, ktoré preukazujú splnenie podmienok,
c) člen národného štatistického systému alebo jeho poverená organizácia spracúva alebo v požadovanom čase bude spracúvať na základe štatistického pracovného programu požadované dôverné štatistické údaje,
d) v procese prípravy je možné vytvoriť požadované dôverné štatistické údaje na vedecký účel tak, aby bola zachovaná štatistická dôvernosť,
e) neuplynula doba oprávneného spracovania údajov dohodnutá v zmluve o poskytnutí dôverných štatistických údajov, alebo ak došlo k predĺženiu poskytovania dôverných štatistických údajov na základe dodatku k už uzavretej zmluve, ak sa dôverné štatistické údaje majú poskytovať opakovane,
f) výskumný subjekt preukáže existenciu vedeckého účelu pri spracovaní požadovaných dôverných štatistických údajov a konkrétne ho vymedzí,
g) výskumný subjekt preukáže, že je spôsobilý zabezpečiť plnenie opatrení na ochranu poskytovaných dôverných štatistických údajov vrátane opatrení na zabezpečenie kybernetickej bezpečnosti a informačnej bezpečnosti ustanovených podľa § 74 písm. f), ak výskumný subjekt nie je prevádzkovateľom základnej služby,[footnoteRef:75]) [75: ) § 3 ods. 2 zákona č. 69/2018 Z. z. v znení zákona č. 366/2024 Z. z.] 

h) výskumný subjekt odôvodní, že spracúvanie dôverných štatistických údajov je nevyhnutné na dosiahnutie vedeckého účelu, ktorý v žiadosti konkrétne vymedzil,
i) výskumný subjekt odôvodní členovi národného štatistického systému, že na dosiahnutie účelu, na ktorý požaduje poskytnúť dôverné štatistické údaje, nepostačuje spracúvanie štatistických informácií a
j) príslušný orgán iného členského štátu Európskej únie alebo členského štátu Európskeho hospodárskeho priestoru súhlasil pred uzavretím zmluvy s poskytnutím dôverných štatistických údajov na vedecké účely, ak ide o štatistické výsledky v štatistike zahraničného obchodu, ktoré obsahujú vymieňané dôverné štatistické údaje poskytnuté iným členským štátom Európskej únie alebo členským štátom Európskeho hospodárskeho priestoru.[footnoteRef:76]) [76: ) Čl. 15 nariadenia (EÚ) 2019/2152 v platnom znení.] 


(4) Poskytnutie dôverných štatistických údajov na vedecký účel je bezodplatné. 

(5) Člen národného štatistického systému alebo jeho poverená organizácia sprístupňujú výskumnému subjektu dôverné štatistické údaje na vedecký účel
a) odovzdaním súboru dôverných štatistických údajov spracovaných v procese prípravy 
1. na zabezpečenom technickom nosiči,
2. zabezpečeným prenosom údajov,
b) sprístupnením prostredníctvom systému vzdialeného prístupu k dôverným štatistickým údajom,
c) sprístupnením vo výskumnom dátovom centre.

(6) Ak člen národného štatistického systému alebo jeho poverená organizácia poskytujú dôverné štatistické údaje na vedecký účel spôsobom uvedeným v odseku 5 písm. a), žiadny poskytnutý dôverný štatistický údaj nesmie umožniť priamu identifikáciu štatistickej jednotky a musí byť v procese prípravy modifikovaný v miere nevyhnutnej na zníženie rizika nepriamej identifikácie štatistickej jednotky, ktorej sa týka, na primeranú úroveň.

(7) Ak člen národného štatistického systému alebo jeho poverená organizácia poskytuje dôverné štatistické údaje na vedecký účel spôsobom uvedeným v odseku 5 písm. b) alebo  písm. c), žiadny poskytnutý dôverný štatistický údaj nesmie umožniť priamu identifikáciu štatistickej jednotky, ktorej sa týka.

(8) Oprávnená doba spracovávania dôverných štatistických údajov na vedecký účel začne plynúť dňom prvého poskytnutia dôverných štatistických údajov a skončí sa splnením účelu ustanoveného v zmluve. Maximálna dĺžka oprávnenej doby spracúvania dôverných štatistických údajov dohodnutá v zmluve je päť rokov od nadobudnutia účinnosti zmluvy. 

(9) Ak výskumný subjekt preukáže členovi národného štatistického systému alebo jeho poverenej organizácii trvanie účelu spracovania sprístupnených dôverných štatistických údajov na vedecký účel aj po skončení oprávnenej doby poskytovania dohodnutej v zmluve o poskytnutí dôverných štatistických údajov na vedecký účel, člen národného štatistického systému alebo jeho poverená organizácia môžu predĺžiť oprávnenú dobu spracúvania dôverných štatistických údajov najviac o päť rokov od skončenia oprávnenej doby spracovávania dôverných štatistických údajov, a to aj opakovane. Predĺženie oprávnenej doby sa dohodne písomne, inak je neplatné.

(10) Žiadosť o poskytnutie dôverných štatistických údajov na vedecký účel sa predkladá členovi národného štatistického systému alebo jeho poverenej organizácii, ktorí spracúvajú požadované dôverné štatistické údaje, a to výlučne na formulári, ktorého vzor úrad zverejní na svojom webovom sídle. 


§ 57

(1) Výskumný subjekt, ktorý spracúva dôverné štatistické údaje, je povinný
a) nepoužiť sprístupnené dôverné štatistické údaje na iný účel, ako je vymedzený výskumnou úlohou v zmluve,
b) umožniť prístup k dôverným štatistickým údajom len výskumným pracovníkom a osobám, ktoré zabezpečujú riadnu prevádzku informačnej technológie použitej pri ich spracúvaní,
c) nespájať poskytnuté dôverné štatistické údaje s inými mikroúdajmi s cieľom identifikovať štatistickú jednotku,
d) zabezpečiť dodržiavanie záväzku mlčanlivosti  podľa § 59 ods. 4,
e) zverejňovať výsledky výskumu alebo vývoja, ktoré neobsahujú poskytnuté dôverné štatistické údaje,
f) zlikvidovať dôverné štatistické údaje poskytnuté na vedecký účel po skončení doby ich oprávneného spracovávania spôsobom dohodnutým v zmluve a informovať o ich likvidácii člena národného štatistického systému alebo jeho poverenú organizáciu,
g) oznámiť členovi národného štatistického systému alebo jeho poverenej organizácii zmenu výskumného pracovníka oprávneného na spracovávanie poskytnutých dôverných štatistických údajov v termíne určenom v zmluve,
h) dodržiavať bezpečnostné opatrenia na zabezpečenie kybernetickej bezpečnosti[footnoteRef:77]) a informačnej bezpečnosti pri spracúvaní poskytnutých dôverných štatistických údajov podľa osobitného predpisu[footnoteRef:78]) alebo ustanovené vykonávacím predpisom podľa § 74 písm. f), ak výskumný subjekt nebude spracovávať dôverné štatistické údaje na vedecký účel vo výskumnom dátovom centre, [77: ) § 3 ods. 1 písm. h) zákona č. 69/2018 Z. z. v znení zákona č. 287/2021 Z. z.]  [78: ) § 20 zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení zákona č. 287/2021 Z. z.] 

i) poučiť výskumných pracovníkov, ktorí v rámci uskutočňovania výskumu spracúvajú dôverné štatistické údaje o obsahu zmluvy, povinnosti mlčanlivosti podľa § 59 ods. 5 a prijatých bezpečnostných opatreniach podľa písmena h),
j) dodržiavať pravidlá práce vo výskumnom dátovom centre alebo pravidlá práce v systéme vzdialeného prístupu k dôverným štatistickým údajom, ak výskumný subjekt bude spracovávať dôverné štatistické údaje na vedecké účely  podľa § 56 ods. 5 písm. b) alebo písm. c), 
k) poskytnúť na výzvu člena národného štatistického systému alebo jeho poverenej organizácie informáciu o prvom aj opakovanom zverejnení každého výstupu z výskumu, vývoja alebo z analytickej činnosti, na ktorého tvorbu boli použité dôverné štatistické údaje poskytnuté podľa zmluvy. 

(2) Člen národného štatistického systému a jeho poverená organizácia sú povinní priebežne monitorovať plnenie predpokladov na poskytnutie dôverných štatistických údajov na vedecký účel kedykoľvek počas platnosti zmluvy, a ak zistí, že výskumný subjekt prestal tieto predpoklady spĺňať, odstúpi od zmluvy.

(3) Člen národného štatistického systému alebo jeho poverená organizácia odstúpi od zmluvy, ak má dôvodné podozrenie, že konaním alebo opomenutím výskumného subjektu došlo alebo hrozí, že vo vzťahu k poskytnutým dôverným štatistickým údajom dôjde k porušeniu štatistickej dôvernosti (§ 69) a výskumný subjekt toto podozrenie hodnoverne nevyvráti.


§ 58
Konanie o úprave štatistických výsledkov štatistiky zahraničného obchodu

(1) Na základe žiadosti dovozcu alebo vývozcu[footnoteRef:79]) úrad upraví štatistické údaje vykázané žiadateľom v štatistike zahraničného obchodu[footnoteRef:80]) za kalendárny rok (ďalej len „štatistické výsledky“) v procese prípravy spôsobom, ktorý znemožňuje priamu alebo nepriamu identifikáciu dovozcu alebo vývozcu.  [79: ) Čl. 20 ods. 3 písm. a) nariadenia (ES) č. 223/2009 v platnom znení.
	Čl. 19 nariadenia (EÚ) 2152/2019 v platnom znení.]  [80: ) Čl. 19 nariadenia (EÚ) 2152/2019 v platnom znení.] 


(2) Žiadosť o úpravu štatistických výsledkov obsahuje
a) základné identifikačné údaje žiadateľa,
b) kontaktné údaje osoby zodpovednej za vyplnenie žiadosti,
c) vymedzenie štatistických údajov, ktoré žiadateľ požaduje upraviť,
d) podpis osoby oprávnenej konať za žiadateľa.

(3) Úrad vyhovie žiadosti o štatistickú úpravu výsledkov, ak po preskúmaní štatistických výsledkov zistí, že umožňujú čo aj len nepriamo identifikovať dovozcu alebo vývozcu.

(4) Štatistické výsledky, o ktorých úprave úrad právoplatne rozhodol, je možné šíriť výlučne v upravenej podobe neurčitý čas, okrem prípadu ak
a) je z neskôr podanej žiadosti o úpravu výsledkov podanej žiadateľom zrejmé, že okruh štatistických údajov, ktorým sa poskytuje ochrana podľa pôvodného rozhodnutia, sa má zúžiť, alebo
b) žiadateľ udelí úradu jednoznačný súhlas so šírením štatistických výsledkov umožňujúcich jeho identifikáciu.

(5) Úrad neupraví na základe žiadosti o  úpravu štatistických výsledkov štatistické výsledky, ktoré už boli zverejnené.

(6) Úrad zverejní na svojom webovom sídle vzor žiadosti o úpravu štatistických výsledkov a usmernenie pre dovozcov a vývozcov k jej predkladaniu.


§ 59
Opatrenia na zachovanie štatistickej dôvernosti

(1) Člen národného štatistického systému a jeho poverená organizácia sú povinní prijímať a realizovať potrebné administratívne, technické a organizačné opatrenia na zachovanie štatistickej dôvernosti vrátane bezpečnostných opatrení podľa osobitného predpisu,77) zabezpečenia procesu prípravy, zachovávania mlčanlivosti podľa odseku 5 a spracúvania osobných údajov v súlade so zásadami spracúvania osobných údajov.[footnoteRef:81]) Opatrenia na zachovanie štatistickej dôvernosti sú súčasťou politiky informačnej bezpečnosti a kybernetickej bezpečnosti každého člena národného štatistického systému a jeho poverenej organizácie. [81: ) Čl. 5 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016).] 


(2) Dôverné štatistické údaje a dôverné štatistické údaje na vedecký účel sa nesprístupňujú na základe žiadosti o sprístupnenie informácií podľa osobitného predpisu.[footnoteRef:82]) [82: ) § 14 zákona č. 211/2001 Z. z. v znení neskorších predpisov.] 


(3) Použitie opatrení na zachovanie štatistickej dôvernosti nesmie ísť nad rámec dosiahnutia účelu spracovania dôverných štatistických údajov podľa § 54 alebo § 55. Opatrenia na zachovanie štatistickej dôvernosti sa nevzťahujú na spracovávanie verejne dostupného dôverného štatistického údaja pri jeho použití na štatistické účely.

(4) O potrebe opätovného vykonania procesu prípravy vo vzťahu k dôverným štatistickým údajom, ktoré boli už v minulosti poskytnuté, je oprávnený rozhodnúť člen národného štatistického systému alebo jeho poverená organizácia, od ktorých sa požadujú.

(5) Povinnosť mlčanlivosti má každý, kto sa za akýchkoľvek okolností oboznámi s dôvernými štatistickými údajmi alebo s podmienkami uchovávania týchto údajov, ak vzhľadom na všetky okolnosti a svoje osobné pomery mal alebo mohol vedieť, že ide o dôverné štatistické údaje. Porušením povinnosti mlčanlivosti podľa prvej vety je poskytnutie dôverného štatistického údaja alebo údajov o podmienkach jeho uchovávania zverejnením alebo inou formou sprístupnenia inej osobe, alebo také konanie, ktoré umožní inej osobe oboznámiť sa s dôverným štatistickým údajom alebo s podmienkou jeho uchovávania. Porušením povinnosti mlčanlivosti podľa prvej vety nie je konanie pri poskytovaní dôverného štatistického údaja alebo údajov o podmienkach jeho uchovávania na účel plnenia povinnosti alebo využívania oprávnenia podľa tohto zákona alebo podľa právne záväzného aktu Európskej únie v oblasti európskej štatistiky. Povinnosť mlčanlivosti zanikne, ak dôjde k oprávnenému zverejneniu dôverného štatistického údaja alebo nastane skutočnosť podľa osobitného predpisu, s ktorou je spojený zánik jeho ochrany.


§ 60
Spracúvanie osobných údajov

(1) Ak je dôverným štatistickým údajom osobný údaj, člen národného štatistického systému, poverená organizácia a subjekt podľa § 3 ods. 5 postupujú pri jeho spracúvaní podľa osobitného predpisu,25) ak tento zákon neustanovuje inak.

(2) Pri spracúvaní osobných údajov podľa tohto zákona, ktoré sú dôvernými štatistickými údajmi, má subjekt podľa § 3 ods. 5 postavenie sprostredkovateľa podľa osobitného predpisu.[footnoteRef:83]) [83: ) Čl. 28 nariadenia (EÚ) 2016/679 v platnom znení.] 


(3) Ak bol osobný údaj poskytnutý členovi národného štatistického systému, poverenej organizácii alebo subjektu podľa § 3 ods. 5 z administratívneho zdroja údajov, z výsledkov rezortnej štatistiky, z údajov v súkromnej držbe alebo z údajov v držbe uznanej organizácie dátového altruizmu, dotknutá osoba môže uplatniť právo na opravu osobných údajov podľa osobitného predpisu[footnoteRef:84]) len u osoby, ktorá poskytla podľa § 25 až 29 osobný údaj členovi národného štatistického systému, poverenej organizácii alebo subjektu podľa § 3 ods. 5, o čom člen národného štatistického systému, poverená organizácia alebo subjekt podľa § 3 ods. 5 dotknutú osobu informuje, ak je možné túto informáciu poskytnúť bez nutnosti vynaložiť neprimeraný čas a úsilie člena národného štatistického systému, poverenej organizácie alebo subjektu podľa § 3 ods. 5. Člen národného štatistického systému, poverená organizácia alebo subjekt podľa § 3 ods. 5 nevykonávajú opravu takto poskytnutých osobných údajov v prípade uplatnenia práva podľa predchádzajúcej vety. [84: ) Čl. 16 nariadenia (EÚ) 2019/679 v platnom znení. § 22 zákona č. 18/2018 Z. z. v znení neskorších predpisov.] 


(4) Ak dotknutá osoba uplatní právo na obmedzenie spracúvania osobných údajov podľa osobitného predpisu,[footnoteRef:85]) člen národného štatistického systému, poverená organizácia alebo subjekt podľa § 3 ods. 5 obmedzí spracúvanie týchto údajov dotknutej osoby len v rozsahu, v akom sú osobné údaje dotknutej osoby spracúvané aj na iný ako štatistický účel.  [85: ) Čl. 18 nariadenia (EÚ) 2016/679 v platnom znení.
§ 24 zákona č. 18/2018 Z. z. v znení neskorších predpisov.] 


(5) Právo dotknutej osoby namietať spracúvanie osobných údajov podľa osobitného predpisu[footnoteRef:86]) nemožno uplatniť, ak sú osobné údaje spracúvané členom národného štatistického systému, poverenou organizáciou alebo subjektom podľa § 3 ods. 5 na štatistický účel podľa tohto zákona; to neplatí, ak člen národného štatistického systému, poverená organizácia alebo subjekt podľa § 3 ods. 5 spracúva osobné údaje dotknutej osoby aj na iný ako štatistický účel podľa tohto zákona. [86: ) Čl. 21 nariadenia (EÚ) 2016/679 v platnom znení.
§ 27 zákona č. 18/2018 Z. z. v znení neskorších predpisov.] 




SIEDMA ČASŤ
ROZVOJ OFICIÁLNEJ ŠTATISTIKY


§ 61
Úlohy v oblasti rozvoja oficiálnej štatistiky

(1) Úrad v spolupráci s inými členmi národného štatistického systému zabezpečuje rozvoj oficiálnej štatistiky. Úloha člena národného štatistického systému v oblasti rozvoja oficiálnej štatistiky je ustanovená v štatistickom pracovnom programe. 

(2) Úloha člena národného štatistického systému v oblasti rozvoja oficiálnej štatistiky môže zahŕňať výskum alebo tvorbu inovácií.

(3) Vykonávaním úloh podľa odseku 2 môže člen národného štatistického systému poveriť poverenú organizáciu alebo subjekt podľa § 3 ods. 5, ktorý je výskumným subjektom podľa § 53 písm. b) prvého bodu.

(4) Ak je to účelné, úrad koordinuje činnosti členov národného štatistického systému v oblasti rozvoja oficiálnej štatistiky.

(5) Členovia národného štatistického systému zdieľajú a zverejňujú poznatky a inovácie, ktoré sú výstupmi úloh v oblasti rozvoja oficiálnej štatistiky; zdieľanie a zverejňovanie sa môže realizovať aj publikačnou činnosťou.

§ 62
Štatistika v procese rozvoja

(1) Štatistika v procese rozvoja predstavuje novovytvorené, alebo výrazne revidované štatistické výstupy a poznatky vypracované členmi Európskeho štatistického systému alebo členmi národného štatistického systému, ktoré sa nachádzajú vo fáze vývoja, testovania, overovania a zlepšovania, s cieľom ich integrácie do pravidelnej tvorby oficiálnej štatistiky.

(2) Štatistika v procese rozvoja nemusí spĺňať všetky kritériá kvality oficiálnej štatistiky.

(3) Člen národného štatistického systému môže šíriť výsledky štatistiky v procese rozvoja, ak ich výslovne označí ako štatistiku v procese rozvoja a šíri ich spolu s informáciami o jej kvalitatívnych limitoch.



ÔSMA ČASŤ
SPRÁVNE DELIKTY 


§ 63
Neplnenie spravodajskej povinnosti

(1) Neplnenia spravodajskej povinnosti sa spravodajská jednotka zaradená do štatistického zisťovania dopustí, ak
a) neposkytne údaje požadované v štatistickom zisťovaní v príslušnom termíne ustanovenom v údajovej základni alebo v termíne určenom podľa § 21 ods. 8 v priebehu jedného kalendárneho roka, v ktorom je spravodajská jednotka zaradená do štatistického zisťovania,
b) poskytne nepravdivé alebo neúplné údaje požadované v štatistickom zisťovaní v príslušnom termíne ustanovenom v údajovej základni alebo v termíne určenom podľa § 21 ods. 8 v priebehu jedného kalendárneho roka, v ktorom je spravodajská jednotka zaradená do štatistického zisťovania,
c) neoznámi zmenu kontaktnej osoby zodpovednej za plnenie spravodajskej povinnosti alebo jej údajov členovi národného štatistického systému alebo jeho poverenej organizácii, ktorí vykonávajú štatistické zisťovanie,
d) neoznámi objektívne skutočnosti, ktoré majú alebo môžu mať vplyv na zaradenie spravodajskej jednotky do štatistického zisťovania, ak ju člen národného štatistického systému alebo jeho poverená organizácia poučili podľa § 23 ods. 1 písm. d), alebo
e) neposkytne doplňujúce informácie členovi národného štatistického systému alebo jeho poverenej organizácii na jeho vyžiadanie k údajom, ktoré mu v štatistickom zisťovaní poskytla.

(2) Porušenia povinnosti v sčítaní obyvateľov sa dopustí povinná osoba (§ 32 ods. 1), ktorá neposkytne údaje o obyvateľovi alebo poskytne nepravdivé alebo neúplné údaje o obyvateľovi.


§ 64
Neposkytnutie údajov z administratívneho zdroja údajov

Porušenia povinnosti správcu administratívneho zdroja údajov sa dopustí správca administratívneho zdroja, ktorý
a) neposkytne členovi národného štatistického systému alebo jeho poverenej organizácii údaje a ich metaúdaje v súlade so žiadosťou podľa § 25 ods. 3 alebo v súlade s dohodou podľa § 25 ods. 4,
b) nepoužije štatistický číselník alebo štatistickú klasifikáciu pri spracovaní údajov v administratívnom zdroji údajov.


§ 65
Porušenie povinnosti štátneho orgánu poskytujúceho výsledky rezortnej štatistiky

Porušenia povinnosti štátneho orgánu poskytujúceho výsledky rezortnej štatistiky sa dopustí štátny orgán zodpovedný za vykonávanie rezortného zisťovania ustanoveného za zdroj údajov, ktorý 
a) neposkytne údaje alebo ich metaúdaje členovi národného štatistického systému alebo jeho poverenej organizácii v súlade so žiadosťou podľa § 25 ods. 3 alebo v súlade s dohodou podľa § 25 ods. 4,
b) nepoužije štatistický číselník alebo štatistickú klasifikáciu pri spracovaní údajov v rezortnom zisťovaní.


§ 66
Porušenie povinnosti súkromného držiteľa údajov

Porušenia povinnosti sprístupniť údaje v súkromnej držbe sa dopustí súkromný držiteľ údajov, ktorý v rozpore s rozhodnutím vydaným podľa § 28 ods. 5 členovi národného štatistického systému alebo jeho poverenej organizácii
a) nesprístupní údaje v požadovanom rozsahu, termíne, požadovaným spôsobom alebo v požadovanej periodicite, alebo
b) sprístupní nesprávne, neúplné alebo zavádzajúce údaje.


§ 67
Porušenie povinnosti vo vzťahu k štatistickému registru

Porušenia povinnosti vo vzťahu k štatistickému registru sa dopustí 
a) organizácia, ktorá bez zbytočného odkladu neoznámi úradu skutočnosti podľa § 38 ods. 3, alebo
b) subjekt zahraničného obchodu, ktorý neoznámi úradu skutočnosť podľa § 44 ods. 4.


§ 68
Porušenie pravidiel šírenia štatistických informácií

Porušenia pravidiel šírenia štatistických informácií sa dopustí, kto v rozpore s ustanoveniami tohto zákona, osobitného predpisu[footnoteRef:87]) alebo kódexu postupov európskej štatistiky sprístupní inej osobe štatistickú informáciu alebo uľahčí svojím konaním inej osobe prístup k štatistickej informácii, ktorá mu bola poskytnutá v súlade s § 50, pred termínom prvého zverejnenia štatistického produktu. [87: ) Čl. 2, 18 a 19 nariadenia (EÚ) č. 223/2009 v platnom znení.] 



§ 69
Porušenie štatistickej dôvernosti

Porušenia štatistickej dôvernosti sa dopustí, kto 
a) nakladá s dôverným štatistickým údajom, ktorý nie je osobným údajom, v rozpore s jemu uloženou povinnosťou mlčanlivosti, 
b) neoprávnene využije dôverný štatistický údaj, ktorý nie je osobným údajom, nad rámec výnimiek alebo podmienok ustanovených týmto zákonom pri poskytovaní dôverných štatistických údajov na iný ako štatistický účel, alebo
c) nedodrží opatrenie na zabezpečenie fyzickej alebo logickej ochrany dôverných štatistických údajov ustanovené týmto zákonom, vykonávacím predpisom podľa § 74 písm. f) alebo ku ktorému sa zaviazal v zmluve alebo v dohode uzavretej podľa tohto zákona, čím ohrozí bezpečnosť údajov alebo umožní ich neoprávnené sprístupnenie alebo zneužitie.


§ 70
Pokuty

(1) Člen národného štatistického systému uloží porušiteľovi pokutu za správny delikt podľa
a) § 63 ods. 1 písm. a) alebo písm. b) do 6 000 eur,
b) § 63 ods. 1 písm. c), d) alebo písm. e) alebo podľa § 67 do 500 eur,
c) § 63 ods. 2 50 eur za každého obyvateľa, o ktorom povinná osoba neposkytla údaje alebo poskytla nepravdivé alebo neúplné údaje,
d) § 64 až 66 alebo § 69 do 25 000 eur,
e) § 68 do 12 000 eur.

(2) Člen národného štatistického systému uloží spravodajskej jednotke pokutu za neplnenie spravodajskej povinnosti podľa § 63 ods. 1 písm. a) 
a) v mesačnom štatistickom zisťovaní najviac ako násobok jednej dvanástiny sumy pokuty podľa odseku 1 písm. a) a počtu nepredložených alebo nevyplnených štatistických formulárov,
b) v štvrťročnom štatistickom zisťovaní najviac ako násobok jednej štvrtiny sumy pokuty podľa odseku 1 písm. a) a počtu nepredložených alebo nevyplnených štatistických formulárov,
c) v polročnom štatistickom zisťovaní najviac ako násobok jednej polovice sumy pokuty podľa odseku 1 písm. a) a počtu nepredložených alebo nevyplnených štatistických formulárov,
d) v ročnom štatistickom zisťovaní najviac v sume pokuty podľa odseku 1 písm. a).

(3) Člen národného štatistického systému určí pokutu za neplnenie spravodajskej povinnosti podľa § 63 ods. 1 písm. b) podľa závažnosti porušenia povinnosti 
a) v mesačnom štatistickom zisťovaní najviac ako násobok jednej dvanástiny sumy pokuty podľa odseku 1 písm. b) a počtu nepravdivo alebo neúplne vyplnených štatistických formulárov,
b) v štvrťročnom štatistickom zisťovaní najviac ako násobok jednej štvrtiny sumy pokuty podľa odseku 1 písm. b) a počtu nepravdivo alebo neúplne vyplnených štatistických formulárov,
c) v polročnom štatistickom zisťovaní najviac ako násobok jednej polovice sumy pokuty podľa odseku 1 písm. b) a počtu nepravdivo alebo neúplne vyplnených štatistických formulárov,
d) v ročnom štatistickom zisťovaní najviac v sume pokuty podľa odseku 1 písm. b).

(4) Ak porušiteľ pokračuje v páchaní správneho deliktu podľa tohto zákona, za ktorý mu bola uložená pokuta, člen národného štatistického systému môže porušiteľovi uložiť pokutu opakovane, a to až do splnenia povinnosti, ktorej nesplnenie bolo dôvodom pre začatie konania o uložení pokuty.

(5) Člen národného štatistického systému prihliada pri určovaní výšky uloženej pokuty najmä na tieto skutočnosti:
a) závažnosť porušenia povinnosti,
b) skutočnosti na strane spravodajskej jednotky, ktoré objektívne sťažili plnenie povinnosti,
c) opakované porušenie rovnakej povinnosti, ktoré je správnym deliktom podľa tohto zákona,
d) následok, ktorý vznikol alebo mohol vzniknúť spáchaním správneho deliktu osobe, ktorej sa týkajú spracúvané dôverné štatistické údaje.

(6) Závažnosť porušenia povinnosti podľa odseku 5 písm. a) sa určuje podľa predpokladaného alebo skutočného negatívneho vplyvu porušenia povinnosti na kvalitu oficiálnej štatistiky. Ak člen národného štatistického systému určí závažnosť porušenia povinnosti podľa odseku 5 písm. a) tak, že by pokutu neuložil vôbec, konanie o správnom delikte podľa § 71 nezačne.


§ 71
Konanie o správnom delikte

(1) Na konanie o správnom delikte neplnenia spravodajskej povinnosti podľa § 63 ods. 1 je príslušný člen národného štatistického systému, ktorý je zodpovedný za vykonanie štatistického zisťovania, pri ktorom došlo k porušeniu štatistickej povinnosti.

(2) Na konanie o správnom delikte neplnenia spravodajskej povinnosti podľa § 63 ods. 2, na konanie o správnom delikte porušenia povinností súkromného držiteľa údajov podľa § 66 a na konanie o správnom delikte porušenia povinnosti vo vzťahu k štatistickému registru podľa § 67 je príslušný úrad.

(3) Na konanie o správnom delikte neposkytnutia údajov z administratívneho zdroja údajov podľa § 64 alebo porušenia povinnosti štátneho orgánu poskytujúceho výsledky rezortnej štatistiky podľa § 65 je príslušný ten člen národného štatistického systému, ktorý je používateľom administratívneho zdroja údajov alebo výsledkov rezortnej štatistiky  a voči ktorému správca administratívneho zdroja údajov alebo štátny orgán poskytujúci výsledky rezortnej štatistiky porušil svoje povinnosti.

(4) Na konanie o správnom delikte porušenia pravidiel šírenia štatistických informácií podľa § 68 je príslušný člen národného štatistického systému, ktorý je zodpovedný za šírenie štatistických informácií. Ak sa porušenia pravidiel šírenia štatistických informácií dopustil iný člen národného štatistického systému alebo osoba, ktorá koná v jeho mene, príslušným na konanie je úrad.

(5) Na konanie o správnom delikte porušenia štatistickej dôvernosti podľa § 69 je príslušný člen národného štatistického systému, ktorý je podľa štatistického pracovného programu príslušný na získanie a spracovanie dôverných štatistických údajov, ktorých štatistická dôvernosť bola porušiteľom ohrozená alebo porušená.

(6) Konanie o správnom delikte možno začať do jedného roka odo dňa zistenia porušenia povinnosti, najneskôr však do troch rokov odo dňa, keď k porušeniu povinnosti došlo.

(7) Člen národného štatistického systému zastaví konanie o správnom delikte, ak porušiteľ
a) preukáže, že v dôsledku okolností hodných osobitného zreteľa, ktoré nemohol ovplyvniť svojím konaním, od neho nie je možné spravodlivo požadovať splnenie povinnosti, alebo
b) splnil spravodajskú povinnosť dodatočne podľa § 21 ods. 8; to neplatí, ak člen národného štatistického systému nepovažuje existenciu objektívnych skutočností podľa § 21 ods. 4 písm. c) za preukázanú.

(8) Pokuta je splatná do 15 dní odo dňa, keď rozhodnutie o jej uložení nadobudlo právoplatnosť. 

(9) Pokuty sú príjmom štátneho rozpočtu.

(10) Poverená organizácia oznamuje členovi národného štatistického systému, ktorý prostredníctvom  nej plní úlohy oficiálnej štatistiky, skutočnosti nasvedčujúce spáchaniu správneho deliktu podľa tohto zákona a poskytuje mu potrebnú súčinnosť v konaní o správnom delikte.


§ 72
Priorizačná politika

(1) Člen národného štatistického systému je viazaný rozhodnutím úradu o priorizačnej politike pri ukladaní sankcií za spáchanie správnych deliktov neplnenia spravodajskej povinnosti podľa § 63 ods. 1. Rozhodnutie o priorizačnej politike zverejňuje úrad na svojom webovom sídle.

(2) Rozhodnutie o priorizačnej politike podľa odseku 1 určuje, že člen národného štatistického systému prednostne postihuje správne delikty neplnenia spravodajskej povinnosti podľa úrovne závažnosti porušenia povinnosti, ktorú úrad vymedzil ako spôsobilú významne znížiť kvalitu oficiálnej štatistiky.



DEVIATA ČASŤ
SPOLOČNÉ, PRECHODNÉ A ZÁVEREČNÉ USTANOVENIA


§ 73
Vzťah k Občianskemu zákonníku a Obchodnému zákonníku

(1) Na dohody uzavreté podľa § 25 ods. 4 a § 26 ods. 2 sa nepoužijú ustanovenia Občianskeho zákonníka a Obchodného zákonníka o zániku záväzkov zo zmlúv. 

(2) Na dohody podľa § 18 ods. 3, § 34 a § 54 ods. 3 sa nevzťahujú ustanovenia Občianskeho zákonníka a Obchodného zákonníka o uzatváraní, zmene a skončení zmlúv a o zabezpečení záväzkov z nich. Účinnosť dohody podľa prvej vety nastáva dňom podpisu oboma stranami dohody, ak v nej nie je uvedené inak. Meniť obsah dohody podľa prvej vety je možné písomným dodatkom podpísaným oboma stranami.

(3) Ak spôsob ukončenia nevyplýva z predmetu dohody podľa odseku 1 alebo odseku 2, každá zo strán ju môže ukončiť písomnou výpoveďou v lehote troch mesiacov, ktorá začína plynúť prvým dňom mesiaca nasledujúceho po mesiaci, v ktorom bola výpoveď doručená druhej strane. Od dohody podľa odseku 1 alebo odseku 2 nie je možné odstúpiť.


§ 74
Splnomocňovacie ustanovenia

Úrad ustanoví všeobecne záväzným právnym predpisom
a) podrobnosti o obsahu, štruktúre a periodicite správy o kvalite a jej aktualizácie vydanej iným členom národného štatistického systému alebo jeho poverenou organizáciou,
b) podrobnosti o plnení a preukazovaní podmienky nadobudnutia osobitného kvalifikačného predpokladu, obsahu vzdelávania a o vykonaní skúšky na účel nadobudnutia osobitného kvalifikačného predpokladu,
c) štatistický pracovný program na príslušné trojročné obdobie,
d) údajovú základňu a jej aktualizácie v rozsahu určenom v § 19 ods. 3 a § 30 ods. 5,
e) podrobnosti o charakteristikách premenných v sčítaní obyvateľov a v sčítaní domov a bytov a o sčítacích formulároch,
f) podrobnosti o postupe člena národného štatistického systému a jeho poverenej organizácie pri poskytovaní a ochrane dôverných štatistických údajov na vedecký účel vrátane bezpečnostných opatrení na zabezpečenie kybernetickej bezpečnosti a informačnej bezpečnosti, ktoré je povinný dodržiavať výskumný subjekt, ktorý nie je prevádzkovateľom základnej služby, a o obsahu zmluvy o poskytnutí dôverných štatistických údajov na vedecký účel.


§ 75
Vzťah k správnemu poriadku

Správny poriadok sa nevzťahuje na 
a) postup úradu pri určovaní požiadaviek na štatistické produkty a pri určovaní spôsobu šírenia štatistických produktov [§ 8 ods. 2 písm. f)],
b) postup člena národného štatistického systému a jeho poverenej organizácie pri vydávaní pokynov pre spravodajské jednotky k štatistickému zisťovaniu v jeho vecnej pôsobnosti [§ 8 ods. 1 písm. h) a § 13 ods. 1 písm. c)], 
c) postup člena národného štatistického systému a jeho poverenej organizácie pri rozhodovaní o spôsobe poskytovania údajov v štatistickom zisťovaní (§ 22 ods. 2),
d) na oznámenie o zaradení spravodajskej jednotky do štatistického zisťovania [§ 23 ods.1 písm. a)], 
e) postup člena národného štatistického systému pri prijímaní opatrenia podľa § 24 a oznámenia o jeho skončení, 
f) postup úradu pri zápise údaja a postup úradu pri vybavovaní žiadosti o zápis údaja vedeného v štatistickom registri organizácií o zapísanej organizácii (§ 37 a 38), 
g) postup člena národného štatistického systému a jeho poverenej organizácie pri prednostnom poskytovaní štatistických informácií a štatistických produktov (§ 50), 
h) postup člena národného štatistického systému a jeho poverenej organizácie pri poskytovaní štatistických informácií a štatistických produktov na žiadosť (§ 51), 
i) postup člena národného štatistického systému a jeho poverenej organizácie pri uplatňovaní opatrenia podľa § 52 ods. 1, 
j) rozhodovanie úradu o priorizačnej politike (§ 72 ods. 1),
k) postup člena národného štatistického systému a jeho poverenej organizácie pri vybavovaní žiadosti o poskytnutie dôverných štatistických údajov na vedecké účely.


§ 76
Vzťah k zákonu o e-Governmente

Zákon o e-Governmente sa nevzťahuje na
a) štatistický formulár,
b) formulár žiadosti o poskytnutie štatistickej informácie alebo štatistického produktu a na šírenie štatistických informácií a štatistických produktov,
c) formulár žiadosti o poskytnutie dôverných štatistických údajov na vedecký účel a na postup člena národného štatistického systému pri poskytovaní dôverných štatistických údajov na štatistický účel podľa § 54 ods. 2,
d) použitie dôverných štatistických údajov na iný ako štatistický účel podľa § 55 ods. 1.


§ 77
Prechodné ustanovenia

(1) Štátna štatistika podľa predpisu účinného do 31. decembra 2026 je oficiálnou štatistikou podľa tohto zákona. Úlohy štátnej štatistiky podľa predpisu účinného do 31. decembra 2026 sú úlohami oficiálnej štatistiky podľa tohto zákona.

(2) Iný orgán vykonávajúci štátnu štatistiku, ktorý podľa predpisu účinného do 31. decembra 2026 plní úlohy štátnej štatistiky v rozsahu určenom v Programe štátnych štatistických zisťovaní na roky 2024 až 2026 alebo v rozsahu určenom v Európskom štatistickom programe na roky 2021 až 2027 podľa osobitného predpisu,[footnoteRef:88]) je iným členom národného štatistického systému. [88: ) Čl. 1 nariadenia (ES) č. 223/2009 v platnom znení. 
Nariadenie Európskeho parlamentu a Rady (EÚ) 2021/690 z 28. apríla 2021, ktorým sa zriaďuje Program pre vnútorný trh, konkurencieschopnosť podnikov vrátane malých a stredných podnikov, oblasť rastlín, zvierat, potravín a krmív a európsku štatistiku (Program pre jednotný trh) a ktorým sa zrušujú nariadenia (EÚ) č. 99/2013, (EÚ) č. 1287/2013, (EÚ) č. 254/2014 a (EÚ) č. 652/2014 (Ú. v. EÚ L 153, 3.5.2021).] 


(3) Rozpočtová organizácia alebo príspevková organizácia, voči ktorej má člen národného štatistického systému postavenie zriaďovateľa a prostredníctvom ktorej plní úlohy oficiálnej štatistiky podľa predpisu účinného do 31. decembra 2026, má postavenie poverenej organizácie, ak člen národného štatistického systému neurčí inak.

(4) Zmluvy uzavreté medzi členom národného štatistického systému a treťou osobou na plnenie čiastkovej úlohy v oblasti oficiálnej štatistiky podľa predpisu účinného do 31. decembra 2026 zostávajú v platnosti po nadobudnutí účinnosti tohto zákona v rozsahu, v akom nie sú v rozpore s týmto zákonom.

(5) Predseda úradu zvolený do funkcie podľa zákona účinného do 31. decembra 2026  je predsedom úradu podľa tohto zákona; týmto nie je dotknuté plynutie jeho funkčného obdobia.

(6) Podpredseda úradu zvolený do funkcie podľa zákona účinného do 31. decembra 2026 je podpredsedom úradu podľa tohto zákona.

(7) Osoba, ktorú iný člen národného štatistického systému určil za zodpovednú za plnenie úloh štátnej štatistiky podľa predpisu účinného do 31. decembra 2026, a ktorá nespĺňa podmienku nadobudnutia osobitného kvalifikačného predpokladu podľa tohto zákona, sa považuje za zodpovednú osobu do nadobudnutia osobitného kvalifikačného predpokladu alebo do vymenovania zodpovednej osoby podľa § 13, najdlhšie však do 31. decembra 2027. Ak je u iného člena národného štatistického systému podľa predpisu účinného do 31. decembra 2026 určených zároveň viacero osôb zodpovedných za plnenie úloh štátnej štatistiky, iný člen národného štatistického systému je povinný do 31. januára 2027 určiť ako zodpovednú osobu len jednu z nich, alebo vymenovať zodpovednú osobu podľa § 13.

(8) Zodpovedná osoba určená podľa odseku 7 a zodpovedná osoba určená iným členom národného štatistického systému podľa § 13 od 1. januára 2027 do 31. marca 2027, ktorá pri svojom určení nespĺňala podmienku nadobudnutia osobitného kvalifikačného predpokladu, je povinná nadobudnúť osobitný kvalifikačný predpoklad absolvovaním odbornej prípravy podľa § 14 ods. 2 do 31. decembra 2027.

(9) Koordinačná rada pre štátnu štatistiku zriadená pred účinnosťou tohto zákona sa považuje za koordinačnú radu podľa tohto zákona. Funkčné obdobie členov Koordinačnej rady pre štátnu štatistiku zaniká podľa predpisu účinného do 31. decembra 2026, ak nezaniklo skončením funkcie zodpovednej osoby podľa odseku 7.

(10) Predseda úradu vymenuje členov Štatistickej rady a zvolá prvé rokovanie Štatistickej rady do 30. júna 2027.

(11) Na obsah a vydanie správy o kvalite štatistiky zostavenej do 31. decembra 2026, ktorú iný člen národného štatistického systému nevytvoril alebo nevydal do nadobudnutia účinnosti tohto zákona, sa vzťahuje vykonávací predpis podľa § 74 písm. a).

(12) Štátne štatistické zisťovanie podľa doterajšieho zákona je štatistickým zisťovaním podľa tohto zákona. Administratívny zdroj údajov podľa doterajšieho zákona je administratívnym zdrojom údajov podľa tohto zákona, ak ďalej nie je ustanovené inak. Administratívny zdroj údajov podľa doterajšieho zákona, ktorý spĺňa kritériá výsledkov rezortnej štatistiky podľa § 26 tohto zákona, sa považuje za výsledky rezortných zisťovaní podľa tohto zákona.

(13) Vykonávací právny predpis vydaný na základe splnomocnenia podľa § 12 ods. 1 a 4 a § 18 ods. 6 doterajšieho zákona je vykonávacím právnym predpisom podľa § 73 písm. d) tohto zákona do 31. decembra 2027 vo vzťahu k štátnym štatistickým zisťovaniam, administratívnym zdrojom údajov a výsledkom rezortných zisťovaní  ustanoveným v Programe štátnych štatistických zisťovaní na roky 2024 až 2026. Spravodajská povinnosť podľa predpisu účinného do 31. decembra 2026 a vymedzená v Programe štátnych štatistických zisťovaní na roky 2024 až 2026 v znení platnom k 31. decembru 2026, je spravodajskou povinnosťou podľa tohto zákona. Práva a povinnosti člena národného štatistického systému a spravodajskej jednotky pri vykonávaní štátneho štatistického zisťovania sa posudzujú primerane podľa ustanovení tohto zákona. Vzájomné práva a povinnosti členov národného štatistického systému, správcov administratívnych zdrojov údajov a orgánov zodpovedných za vykonávanie rezortných zisťovaní pri poskytovaní údajov na štatistické účely sa posudzujú primerane podľa ustanovení tohto zákona.  

(14) Úrad v spolupráci s Úradom pre dohľad nad zdravotnou starostlivosťou a Ministerstvom vnútra Slovenskej republiky zabezpečí do 31. decembra 2030 vykonateľnosť štatistického zisťovania v štatistickej oblasti 1101 Obyvateľstvo a migrácia, ktorým sa zisťujú údaje o zomretých výlučne prostredníctvom elektronického štatistického formulára.

(15) Úrad v spolupráci s Ministerstvom vnútra Slovenskej republiky zabezpečí do 31. decembra 2030 vykonateľnosť štatistického zisťovania v štatistickej oblasti 1101 Obyvateľstvo a migrácia, ktorým sa zisťujú údaje o uzatváraní manželstiev, a vykonateľnosť štatistického zisťovania v štatistickej oblasti 1101 Obyvateľstvo a migrácia, ktorým sa zisťujú údaje o sťahovaní obyvateľstva, výlučne prostredníctvom elektronického štatistického formulára.

(16) Člen národného štatistického systému zabezpečí plnenie povinnosti podľa § 23 ods. 2 písm. a) najneskôr od 1. januára 2030.

(17) Správca administratívneho zdroja údajov podľa predpisu účinného do 31. decembra 2026 je správcom administratívneho zdroja údajov podľa tohto zákona, ak jeho právne postavenie zodpovedá ustanoveniu § 4 ods. 1 písm. n) prvého až štvrtého bodu.

(18) Správca administratívneho zdroja údajov podľa predpisu účinného do 31. decembra 2026, ktorého právne postavenie nezodpovedá ustanoveniu § 4 ods. 1 písm. n) prvého až štvrtého bodu, je súkromným držiteľom údajov podľa tohto zákona.


(19) Vyhláška Štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností zostáva v platnosti do 31. decembra 2029 a uplatňuje sa v rozsahu, ktorý vyplýva z osobitného predpisu.[footnoteRef:89]) [89: ) Čl. 2 delegovaného nariadenia Komisie (EÚ) 2023/137 z 10. októbra 2022, ktorým sa mení nariadenie Európskeho parlamentu a Rady (ES) č. 1893/2006, ktorým sa zavádza štatistická klasifikácia ekonomických činností NACE Revision 2 (Ú. v. EÚ L 19, 20.1.2023) v platnom znení. ] 


(20) Dohody uzavreté medzi členmi národného štatistického systému a správcami administratívnych zdrojov údajov, ktorých predmetom sú prístupy členov národného štatistického systému k údajom z administratívnych zdrojov údajov podľa predpisu účinného do 31. decembra 2026, zostávajú v platnosti po nadobudnutí účinnosti tohto zákona v rozsahu, v akom ich obsah nie je v rozpore s požiadavkami na poskytovanie údajov z administratívnych zdrojov údajov podľa § 25 alebo s požiadavkami na poskytovanie údajov z výsledkov rezortných zisťovaní podľa § 26, a považujú sa za dohody uzavreté podľa tohto zákona.

(21) Dohody a zmluvy uzavreté do 31. decembra 2026 medzi orgánom vykonávajúcim štátnu štatistiku a subjektom, ktorý má právne postavenie súkromného držiteľa údajov podľa tohto zákona, o poskytovaní údajov na vykonávanie úloh štátnej štatistiky, ktoré nie sú údajmi z administratívneho zdroja údajov podľa doterajšieho zákona a sú údajmi v súkromnej držbe podľa tohto zákona, zostávajú v platnosti po nadobudnutí účinnosti tohto zákona v rozsahu, v akom  ich obsah nie je v rozpore s požiadavkami na poskytovanie údajov súkromných držiteľov podľa § 28 ods. 1, a považujú sa za zmluvy uzavreté podľa § 28 ods. 3. 

(22) Dohody uzavreté do 31. decembra 2026 medzi členom národného štatistického systému a subjektom podľa odseku 17 o poskytovaní údajov z administratívneho zdroja údajov na vykonávanie úloh štátnej štatistiky zostávajú v platnosti po nadobudnutí účinnosti tohto zákona v rozsahu, v akom ich obsah nie je v rozpore s požiadavkami na poskytovanie údajov súkromných držiteľov podľa § 28 ods. 1, a považujú sa za zmluvy uzavreté podľa § 28 ods. 3. Údaje, ktoré sú predmetom dohody podľa prvej vety sa považujú za údaje v súkromnej držbe.

(23) Register organizácií zriadený úradom podľa § 20 ods. 1 písm. a) doterajšieho zákona je štatistickým registrom organizácií podľa § 37. Register fariem zriadený úradom podľa § 20 ods. 1 písm. b) doterajšieho zákona je štatistickým registrom fariem podľa § 42. Register ubytovacích zariadení zriadený úradom podľa § 20 ods. 1 písm. c) doterajšieho zákona je štatistickým registrom ubytovacích zariadení podľa § 43. Register priestorových jednotiek zriadený úradom podľa § 20 ods. 1 písm. d) doterajšieho zákona je štatistickým registrom priestorových jednotiek podľa § 46. Register subjektov zahraničného obchodu zriadený podľa § 20 ods. 1 písm. e) doterajšieho zákona je štatistickým registrom subjektov zahraničného obchodu podľa § 44. Štatistický register budov, domov a bytov zriadený úradom na základe § 8 ods. 1 písm. f) a § 20 ods. 1 doterajšieho zákona je štatistickým registrom budov, domov a bytov podľa § 45.

(24) Zmluvy uzavreté do 31. decembra 2026 medzi členom národného štatistického systému  a orgánom verejnej moci, ktorých predmetom je poskytovanie štatistického produktu alebo štatistickej informácie pochádzajúcej z tohto štatistického produktu pred dátumom jeho prvého zverejnenia, zostávajú v platnosti po nadobudnutí účinnosti tohto zákona v rozsahu, v akom ich obsah nie je v rozpore s podmienkami poskytovania štatistického produktu alebo štatistickej informácie pochádzajúcej z tohto štatistického produktu pred dátumom jeho prvého zverejnenia podľa § 50.

(25) Ustanovenia tohto zákona o ochrane dôverných štatistických údajov sa vzťahujú aj na dôverné štatistické údaje spracúvané členmi národného štatistického systému, poverenými organizáciami a subjektmi podľa § 3 ods. 5 podľa predpisu účinného do 31. decembra 2026.

(26) Dohody uzavreté medzi členmi národného štatistického systému podľa predpisu účinného do 31. decembra 2026, ktorých predmetom je poskytovanie dôverných štatistických údajov na štatistické účely, sa považujú za zmluvy o poskytovaní údajov na štatistické účely podľa § 54 ods. 3.

(27) Zmluvy, ktoré uzavrel úrad s orgánmi verejnej moci podľa predpisu účinného do 31. decembra 2026, ktorých predmetom je poskytovanie dôverných štatistických údajov na účely zhodné s účelmi podľa § 54 ods. 2 písm. b) alebo § 55 ods. 1 zostávajú v platnosti po nadobudnutí účinnosti tohto zákona v rozsahu, v akom ich obsah nie je v rozpore s týmto zákonom. 

(28) Zmluvy a dodatky k zmluvám o poskytnutí dôverných štatistických údajov na vedecké účely, ktoré úrad uzavrel s výskumnými inštitúciami podľa predpisu účinného do 31. decembra 2026 sa považujú za zmluvy  o poskytnutí dôverných štatistických údajov na vedecký účel a ich dodatky uzavreté podľa § 56 ods. 1 alebo ods. 9. Ak je v zmluve podľa prvej vety dohodnutá maximálna oprávnená doba spracúvania poskytnutých dôverných štatistických údajov dlhšia ako päť rokov, maximálna doba oprávneného spracúvania poskytnutých dôverných štatistických údajov sa skracuje na päť rokov. Ak je v účinnom dodatku k zmluve podľa prvej vety dohodnuté maximálne predĺženie oprávnenej doby spracúvania poskytnutých dôverných štatistických údajov o viac ako päť rokov, maximálne predĺženie oprávnenej doby spracúvania poskytnutých dôverných štatistických údajov sa skracuje na päť rokov.

(29) Konanie o uložení pokuty, ktoré sa začalo a právoplatne neskončilo do 31. decembra 2026, sa dokončí podľa doterajšieho predpisu.

(30) Konanie o priestupku, ktoré sa začalo a právoplatne neskončilo do 31. decembra 2026, sa dokončí podľa doterajšieho predpisu.


§ 78
Transpozičné ustanovenie

Týmto zákonom sa preberajú právne záväzné akty Európskej únie uvedené v prílohe.


§ 79
Zrušovacie ustanovenia

Zrušujú sa: 
1. zákon č. 540/2001 Z. z. o štátnej štatistike v znení zákona č. 215/2004 Z. z., zákona č. 358/2007 Z. z., zákona č. 90/2008 Z. z., zákona č. 55/2010 Z. z., zákona č. 136/2010 Z. z., zákona č. 519/2011 Z. z., zákona č. 305/2013 Z. z., zákona č. 326/2014 Z. z., zákona č. 272/2015 Z. z., zákona č. 157/2018 Z. z., zákona č. 107/2020 Z. z., zákona č. 144/2021 Z. z. a zákona č. 7/2024 Z. z.,
2. zákon č. 263/2008 Z. z. o sčítaní obyvateľov, domov a bytov v roku 2011 a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov,
3. nariadenie vlády Slovenskej republiky č. 1/2011 Z. z., ktorým sa ustanovuje čas sčítania obyvateľov, domov a bytov v roku 2011,
4. vyhláška č. 120/1979 Zb. Federálneho štatistického úradu a Federálneho ministerstva pre technický a investičný rozvoj o priestorovej identifikácii informácií,
5. vyhláška Federálneho štatistického úradu č. 58/1983 Zb. o preverovaní sociálno-ekonomických informácií v odboroch riadených Federálnym štatistickým úradom,
6. vyhláška Štatistického úradu Slovenskej republiky č. 597/2002 Z. z., ktorou sa vydáva štatistický číselník krajov, štatistický číselník okresov a štatistický číselník obcí v znení vyhlášky č. 61/2011 Z. z.,
7. vyhláška Štatistického úradu Slovenskej republiky č. 438/2004 Z. z., ktorou sa vydáva klasifikácia štatistických územných jednotiek,
8. vyhláška Štatistického úradu Slovenskej republiky č. 323/2010 Z. z., ktorou sa vydáva Štatistická klasifikácia stavieb,
9. vyhláška Štatistického úradu Slovenskej republiky č. 112/2012 Z. z., ktorou sa vydáva Štatistický číselník krajín v znení vyhlášky č. 108/2014 Z. z. a vyhlášky č. 402/2019 Z. z.,
10. vyhláška Štatistického úradu Slovenskej republiky č. 257/2014 Z. z., ktorou sa vydáva štatistická klasifikácia výdavkov verejnej správy (SK COFOG),
11. vyhláška Štatistického úradu Slovenskej republiky č. 449/2020 Z. z., ktorou sa vydáva štatistická klasifikácia zamestnaní,
12. vyhláška Štatistického úradu Slovenskej republiky č. 432/2023 Z. z. o správe o kvalite zostavenej štatistiky,
13. vyhláška Štatistického úradu Slovenskej republiky č. 48/2024 Z. z., ktorou sa vydáva štatistický číselník ústredných orgánov štátnej správy,
14. opatrenie Štatistického úradu Slovenskej republiky č. 22/1994 Z. z., ktorým sa zavádza Medzinárodná štatistická klasifikácia chorôb a pridružených zdravotných problémov v znení 10. decenálnej revízie,
15. opatrenie Štatistického úradu Slovenskej republiky č. 160/2001 Z. z., ktorým sa vyhlasuje Klasifikácia výdavkov verejnej správy,
16. opatrenie Štatistického úradu Slovenskej republiky č. 438/2010 Z. z., ktorým sa ustanovujú podrobnosti o charakteristikách, základných znakoch a štruktúre zisťovaných údajov a vydáva vzor sčítacieho tlačiva pri sčítaní obyvateľov, domov a bytov v roku 2011.



Čl. II

Zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení zákona č. 575/2001 Z. z., zákona č. 37/2002 Z.z., zákona č. 136/2004 Z.z., zákona č. 544/2004 Z.z., zákona č. 479/2005 Z.z., zákona č. 11/2006 Z.z., zákona č. 278/2009 Z.z., zákona č. 513/2009 Z.z., zákona č. 136/2010 Z.z., zákona č. 241/2011 Z.z., zákona č. 404/2011 Z.z., zákona č. 402/2013 Z.z., zákona č. 58/2014 Z.z., zákona č. 299/2014 Z.z., zákona č. 91/2016 Z.z., zákona č. 305/2016 Z.z., zákona č. 177/2018 Z.z., zákona č. 213/2019 Z.z., zákona č. 90/2020 Z.z., zákona č. 312/2020 Z.z., zákona č. 354/2021 Z.z., zákona č. 187/2022 Z.z., zákona č. 205/2023 Z.z., zákona č. 161/2024 Z.z., zákona č. 366/2024 Z.z., zákona č. 26/2025 Z.z., zákona č. 72/2025 Z.z., zákona č. 142/2025 Z.z. a zákona č. 304/2025 Z.z. sa mení takto:

§ 50 vrátane nadpisu znie:

„§ 50
Predkladanie údajov

(1) Osoby činné v civilnom letectve podľa tohto zákona, právne záväzných aktov Európskejúnie v oblasti civilného letectva, leteckých predpisov a medzinárodných zmlúv, sú povinnépredkladať ministerstvu dopravy a Dopravnému úradu údaje týkajúce sa ich činnosti v rozsahu podľa medzinárodnej zmluvy.

(2) Údaje podľa odseku 1 používa ministerstvo dopravy na účely výkonu štátnej dopravnej politiky a na analytické účely v oblasti civilného letectva a Dopravný úrad na analytické účely v oblasti civilného letectva. Údaje podľa odseku 1 poskytuje ministerstvo dopravy podľa medzinárodnej zmluvy medzinárodnej organizácii v oblasti civilného letectva. Údaje podľa odseku 1 sa nesprístupňujú; to neplatí, ak ide o sprístupňovanie údajov na účely plnenia úloh štátnej štatistiky.".



Čl. III

Zákon č. 575/2001 Z. z. o organizácii činnosti vlády a organizácii ústrednej štátnej správy v znení zákona č. 143/2002 Z. z., zákona č. 411/2002 Z. z., zákona č. 465/2002 Z. z., zákona č. 139/2003 Z. z., zákona č.453/2003 Z. z., 523/2003 Z. z. zákona č.215/2004 Z. z., zákona č. 351/2004 Z. z., zákona č. 405/2004 Z. z.,  zákona č. 585/2004 Z. z., zákona č. 654/2004 Z. z., zákona č. 78/2005 Z. z., zákona č. 172/2005 Z. z., zákona č. 474/2005 Z. z., zákona č. 231/2006 Z. z., zákona č. 678/2006 Z. z., zákona č. 103/2007 Z. z., zákona č. 218/2007 Z. z., zákona č. 456/2007 Z. z., zákona č. 568/2007 Z. z., zákona č. 617/2007 Z. z., zákona č. 165/2008 Z. z., zákona č. 408/2008 Z. z., zákona č. 583/2008 Z. z., zákona č. 70/2009 Z. z., zákona č. 165/2009 Z. z., zákona č. 400/2009 Z. z., zákona č.403/2009 Z. z., zákona č.505/2009 Z. z., 557/2009 Z. z., zákona č. 570/2009 Z. z., zákona č. 37/2010 Z. z., zákona č. 372/2010 Z. z., 403/2010 Z. z., 547/2010 Z. z., zákona č. 392/2011 Z. z., zákona č. 287/2012 Z. z., zákona č.60/2013 Z. z., zákona č. 311/2013 Z. z., zákona č. 313/2013 Z. z., zákona č. 335/2014 Z. z., zákona č. 172/2015 Z. z., zákona č. 339/2015 Z. z., zákona č. 358/2015 Z. z., 392/2015 Z. z., zákona č. 171/2016 Z. z., zákona č. 272/2016 Z. z., zákona č. zákona č. 378/2016 Z. z., zákona č. 138/2017 Z. z., 238/2017 Z. z., zákona č. 112/2018 Z. z., zákona č. 313/2018 Z. z., zákona č. 30/2019 Z. z., zákona č. 134/2020 Z. z., zákona č. 72/2021 Z. z., zákona č. 187/2021 Z. z., zákona č. 368/2021 Z. z., zákona č. 395/2021 Z. z., zákona č. 55/2022 Z. z., zákona č. 137/2022 Z. z., zákona č. 172/2022 Z. z., zákona č. 207/2022 Z. z., zákona č. 222/2022 Z. z., zákona č. 334/2022 Z. z., zákona č. 345/2022 Z. z., zákona č. 429/2022 Z. z., zákona č. 494/2022 Z. z., zákona č. 497/2022 Z. z., zákona č. 272/2023 Z. z., zákona č. 7/2024 Z. z., zákona č. 201/2024 Z. z., zákona č. 176/2025 Z. z., zákona č. 260/2025 Z. z. a zákona č. 86/2026 Z. z. sa mení takto:

V § 26 sa slovo „štátnej“ nahrádza slovom „oficiálnej“.



Čl. IV

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., zákona č. 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., uznesenia Ústavného súdu Slovenskej republiky č. 566/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu Slovenskej republiky č. 204/2008 Z. z., zákona č. 434/2008 Z. z., zákona č. 449/2008 Z. z., zákona č. 599/2008 Z. z., zákona č. 108/2009 Z. z., zákona č. 192/2009 Z. z., zákona č. 200/2009 Z. z., zákona č. 285/2009 Z. z., zákona č. 571/2009 Z. z., zákona č. 572/2009 Z. z., zákona č. 52/2010 Z. z., zákona č. 151/2010 Z. z., zákona č. 403/2010 Z. z., zákona č. 543/2010 Z. z., zákona č. 125/2011 Z. z., zákona č. 223/2011 Z. z., zákona č. 250/2011 Z. z., zákona č. 334/2011 Z. z., zákona č. 348/2011 Z. z., zákona č. 521/2011 Z. z., zákona č. 69/2012 Z. z., zákona č. 252/2012 Z. z., zákona č. 413/2012 Z. z., zákona č. 96/2013 Z. z., zákona č. 338/2013 Z. z., zákona č. 352/2013 Z. z., zákona č. 183/2014 Z. z., zákona č. 195/2014 Z. z., zákona č. 204/2014 Z. z., zákona č. 240/2014 Z. z., zákona č. 298/2014 Z. z., zákona č. 25/2015 Z. z., zákona č. 32/2015 Z. z., zákona č. 61/2015 Z. z., zákona č. 77/2015 Z. z., zákona č. 87/2015 Z. z., zákona č. 112/2015 Z. z., zákona č. 140/2015 Z. z., zákona č. 176/2015 Z. z., zákona č. 336/2015 Z. z., zákona č. 378/2015 Z. z., zákona č. 407/2015 Z. z., zákona č. 440/2015 Z. z., zákona č. 125/2016 Z. z., zákona č. 285/2016 Z. z., zákona č. 310/2016 Z. z., zákona č. 355/2016 Z. z., zákona č. 2/2017 Z. z., zákona č. 85/2017 Z. z., zákona č. 184/2017 Z. z., zákona č. 264/2017 Z. z., zákona č. 266/2017 Z. z., zákona č. 279/2017 Z. z., zákona č. 63/2018 Z. z., zákona č. 87/2018 Z. z., zákona č. 177/2018 Z. z., zákona č. 191/2018 Z. z., zákona č. 282/2018 Z. z., zákona č. 314/2018 Z. z., zákona č. 317/2018 Z. z., zákona č. 366/2018 Z. z., zákona č. 368/2018 Z. z., zákona č. 35/2019 Z. z., zákona č. 83/2019 Z. z., zákona č. 105/2019 Z. z., zákona č. 221/2019 Z. z., zákona č. 225/2019 Z. z., zákona č. 231/2019 Z. z., zákona č. 321/2019 Z. z., zákona č. 381/2019 Z. z., zákona č. 382/2019 Z. z., zákona č. 385/2019 Z. z., zákona č. 390/2019 Z. z., zákona č. 393/2019 Z. z., zákona č. 466/2019 Z. z., zákona č. 467/2019 Z. z., zákona č. 46/2020 Z. z., zákona č. 63/2020 Z. z., zákona č. 66/2020 Z. z., zákona č. 68/2020 Z. z., zákona č. 95/2020 Z. z., zákona č. 125/2020 Z. z., zákona č. 127/2020 Z. z., zákona č. 157/2020 Z. z., zákona č. 198/2020 Z. z., zákona č. 258/2020 Z. z., zákona č. 275/2020 Z. z., zákona č. 296/2020 Z. z., zákona č. 330/2020 Z. z., zákona č. 365/2020 Z. z., zákona č. 372/2020 Z. z., nálezu Ústavného súdu Slovenskej republiky č. 388/2020 Z. z., zákona č. 426/2020 Z. z., zákona č. 126/2021 Z. z., zákona č. 130/2021 Z. z., zákona č. 215/2021 Z. z., zákona č. 265/2021 Z. z., zákona č. 283/2021 Z. z., zákona č. 355/2021 Z. z., zákona č. 397/2021 Z. z., zákona č. 412/2021 Z. z., zákona č. 431/2021 Z. z., zákona č. 454/2021 Z. z., zákona č. 92/2022 Z. z., zákona č. 125/2022 Z. z., zákona č. 248/2022 Z. z., zákona č. 249/2022 Z. z., zákona č. 350/2022 Z. z., zákona č. 352/2022 Z. z., zákona č. 399/2022 Z. z., zákona č. 421/2022 Z. z., zákona č. 518/2022 Z. z., zákona č. 65/2023 Z. z., zákona č. 71/2023 Z. z., zákona č. 182/2023 Z. z., zákona č. 203/2023 Z. z., zákona č. 210/2023 Z. z., zákona č. 273/2023 Z. z., zákona č. 274/2023 Z. z., zákona č. 275/2023 Z. z., zákona č. 530/2023 Z. z., zákona č. 28/2024 Z. z., nálezu Ústavného súdu Slovenskej republiky č. 36/2024 Z. z., zákona č. 87/2024 Z. z., zákona č. 145/2024 Z. z, zákona č. 278/2024 Z. z., zákona č. 310/2024 Z. z., zákona č. 361/2024 Z. z., zákona č. 141/2025 Z. z.,  zákona č. 150/2025 Z. z., zákona č. 153/2025 Z. z., zákona č. 200/2025 Z. z., zákona č. 258/2025 Z. z., zákona č. 261/2025 Z. z., zákona č. 294/2025 Z. z., zákona č. 300/2025 Z. z., zákona č. 344/2025 Z. z., zákona č. 387/2025 Z. z., zákona č. 406/2025 Z. z., zákona č. 30/2026 Z. z., zákona č. 44/2026 Z. z. a zákona č. 69/2026 Z. z. sa mení takto:

1. V § 170 ods. 5 sa slová „štátnej štatistiky a štatistík Európskej únie“ nahrádzajú slovami „oficiálnej štatistiky“.

2. V § 232a ods. 2 písm. a) sa vypúšťajú slová „štatistického číselníka krajov, štatistického číselníka okresov a“.

Poznámka pod čiarou k odkazu 101a znie:
„101a) § 47 zákona č. .../2026 Z. z. o oficiálnej štatistike a o zmene a doplnení niektorých zákonov (zákon o oficiálnej štatistike).“.

3. V § 232a ods. 2 písm. d) sa nad slovom „práce“ vypúšťa odkaz „101b)“ a na konci sa pripájajú slová „podľa štatistickej klasifikácie zamestnaní.101a)“.

Poznámka pod čiarou k odkazu 101b sa vypúšťa.

4. Poznámky pod čiarou k odkazom 101ba a 101d znejú:
„101ba) § 54 ods. 2 písm. a) zákona č. .../2026 Z. z.“.
101d) § 4 ods. 1 písm. t) zákona č. .../2026 Z. z.“.“.



Čl. V

Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 238/2006 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 198/2007 Z. z., zákona č. 199/2007 Z. z., zákona č. 323/2007 Z. z., zákona č. 653/2007 Z. z., zákona č. 165/2008 Z. z., zákona č. 383/2008 Z. z., zákona č. 465/2008 Z. z., zákona č. 192/2009 Z. z., zákona č. 390/2009 Z. z., zákona č. 492/2009 Z. z., zákona č. 57/2010 Z. z., zákona č. 403/2010 Z. z., zákona č. 468/2010 Z. z., zákona č. 223/2011 Z. z., zákona č. 512/2011 Z. z., zákona č. 69/2012 Z. z., zákona č. 223/2012 Z. z., zákona č. 287/2012 Z. z., zákona č. 345/2012 Z. z., zákona č. 150/2013 Z. z., zákona č. 352/2013 Z. z., zákona č. 436/2013 Z. z., zákona č. 102/2014 Z. z., zákona č. 292/2014 Z. z., zákona č. 324/2014 Z. z., zákona č. 374/2014 Z. z., zákona č. 171/2015 Z. z., zákona č. 357/2015 Z. z., zákona č. 375/2015 Z. z., zákona č. 91/2016 Z. z., zákona č. 301/2016 Z. z., zákona č. 310/2016 Z. z., zákona č. 315/2016 Z. z., zákona č. 352/2016 Z. z., zákona č. 146/2017 Z. z., zákona č. 243/2017 Z. z., zákona č. 177/2018 Z. z., zákona č. 372/2018 Z. z., zákona č. 221/2019 Z. z., zákona č. 134/2020 Z. z., zákona č. 360/2020 Z. z., zákona č. 423/2020 Z. z., zákona č. 214/2021 Z. z., zákona č. 310/2021 Z. z., zákona č. 368/2021 Z. z., zákona č. 503/2021 Z. z., zákona č. 101/2022 Z. z., zákona č. 113/2022 Z. z., zákona č. 121/2022 Z. z., zákona č. 137/2022 Z. z., zákona č. 389/2022 Z. z., zákona č. 402/2022 Z. z., zákona č. 520/2022 Z. z., zákona č. 72/2023 Z. z., zákona č. 118/2024 Z. z., zákona č. 142/2024 Z. z., zákona č. 201/2024 Z. z., zákona č. 70/2025 Z. z., zákona č. 150/2025 Z. z. a zákona č. 126/2026 Z. z. sa mení a dopĺňa takto:

V § 3 odseky 1 a 2 znejú:

„(1) Subjektmi verejnej správy sú právnické osoby zapísané v štatistickom registri organizácií vedenom Štatistickým úradom Slovenskej republiky podľa osobitného predpisu3) a zaradené v inštitucionálnom sektore verejná správa v súlade s jednotnou metodikou platnou pre Európsku úniu.3a) Štatistický úrad Slovenskej republiky oznamuje ministerstvu financií zaradenie právnickej osoby do inštitucionálneho sektora podľa prvej vety a do príslušného inštitucionálneho subsektora vrátane zmien jej zaradenia do 30 dní po zápise týchto skutočností do štatistického registra organizácií.3b)

(2) Subjekty verejnej správy sa zaraďujú do týchto subsektorov:
1. ústredná správa, v ktorom sa vykazuje štátna rozpočtová organizácia, štátna príspevková organizácia, štátny účelový fond  (ďalej len „štátny fond), verejná vysoká škola4) a iný subjekt verejnej správy zaradený do inštitucionálneho subsektora Ústredná štátna správa (okrem fondov sociálneho zabezpečenia) podľa jednotnej metodiky platnej pre Európsku úniu,
1. miestna samospráva, v ktorom sa vykazuje obec, vyšší územný celok, rozpočtová organizácia obce alebo vyššieho územného celku, príspevková organizácia obce alebo vyššieho územného celku a iný subjekt verejnej správy zaradený do inštitucionálneho subsektora Miestna samospráva (okrem fondov sociálneho zabezpečenia)  podľa jednotnej metodiky platnej pre Európsku úniu, 
1. fondy sociálneho zabezpečenia, v ktorom sa vykazuje Sociálna poisťovňa,5) Všeobecná zdravotná poisťovňa, a. s. a iný subjekt verejnej správy zaradený do inštitucionálneho subsektora Fondy sociálneho zabezpečenia podľa jednotnej metodiky platnej pre Európsku úniu.“.

Poznámky pod čiarou k odkazom 3, 3a, 3b a 4 znejú:
„3) § 37 zákona č. .../ 2026 o oficiálnej štatistike a o zmene a doplnení niektorých zákonov (zákon o oficiálnej štatistike).
3a) Nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. v. ES L 174, 26.6.2013) v platnom znení.
3b) § 37 a 38 zákona č. .../2026 Z. z.
4) Zákon č. 300/2025 Z. z. o vysokých školách a o zmene a doplnení niektorých zákonov v znení neskorších predpisov.“.



Čl. VI

Zákon č. 185/2015 Z. z. Autorský zákon v znení zákona č. 125/2016 Z. z., zákona č. 215/2018 Z. z., zákona č. 306/2018 Z. z., zákona č. 71/2022 Z. z., zákona č. 455/2022 Z. z., zákona č. 292/2024 Z. z., zákona č. 300/2025 Z. z. a zákona č. 121/2026 Z. z. sa mení takto:

V § 59 ods. 1 sa vypúšťajú slová „a Štatistický úrad Slovenskej republiky o informácie o dovoze, príjme, výrobe alebo inom spôsobe umiestnenia tovaru na trh“.


Čl. VII

Zákon č. 260/2025 Z. z. o adresnej energopomoci a o zmene a doplnení niektorých zákonov sa dopĺňa takto:

V § 13 ods. 1 sa na konci pripája táto veta: „Povinnosť podľa prvej vety sa nevzťahuje na člena národného štatistického systému, ak ide o dôverné štatistické údaje, ktorými sú sociálno-ekonomické charakteristiky fyzických osôb, domácností alebo osôb, ktoré tvoria spoločnú domácnosť v Slovenskej republike a ktoré člen národného štatistického systému získal na štatistické účely.27a)“.

Poznámka pod čiarou k odkazu 27a znie:
„27a) § 54 zákona č. .../2026 Z. z. o oficiálnej štatistike a o zmene a doplnení niektorých zákonov (zákon o oficiálnej štatistike).“.



Čl. VIII

Zákon č. 76/2026 Z. z. o rovnakom odmeňovaní mužov a žien za rovnakú prácu alebo za prácu rovnakej hodnoty a o zmene a doplnení niektorých zákonov sa mení takto:

1. V § 2 ods. 2 sa vypúšťajú slová „3 a“.

2. V § 8 ods. 1 úvodnej vete sa za slová „(ďalej len „správa o odmeňovaní“)“ vkladá čiarka a slová „ktorej vzor určuje ministerstvo práce elektronickým formulárom zverejneným na svojom webovom sídle, prostredníctvom ktorého sa správa o odmeňovaní musí vyhotoviť; správa o odmeňovaní sa poskytuje“. 

3. § 15 vrátane nadpisu znie:

„§ 15
Oficiálna štatistika

Štatistický úrad Slovenskej republiky každoročne poskytuje Európskej komisii (Eurostatu) aktuálne údaje na výpočet rozdielu v odmeňovaní v neupravenej forme za kalendárny rok v rozsahu ustanovenom v údajovej základni.19)“.

Poznámka pod čiarou k odkazu 19 znie:
„19) § 19 zákona č. .../2026 Z. z. o oficiálnej štatistike a o zmene a doplnení niektorých zákonov (zákon o oficiálnej štatistike).“.

4. V § 18 ods. 3 sa na konci  pripája táto veta: „Počet zamestnávaných zamestnancov na účely prvej vety je priemerný evidenčný počet zamestnancov za obdobie od 1. augusta 2026 do 31. decembra 2026.“.“.



Čl. IX
Účinnosť

Tento zákon nadobúda účinnosť 1. januára 2027 okrem čl. I § 8 ods. 1 písm. l) a q) a § 48 ods. 6, ktoré nadobúdajú účinnosť 1. januára 2028 a čl. I § 8 ods. 1 písm. e) tretieho bodu a § 56 ods. 5 písm. b), ktoré nadobúdajú účinnosť 1. januára 2030.


Príloha
k zákonu č. .../2026 Z. z.


ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE


1. Smernica Európskeho parlamentu a Rady (EÚ) 2023/970 z 10. mája 2023, ktorou sa posilňuje uplatňovanie zásady rovnakej odmeny pre mužov a ženy za rovnakú prácu alebo prácu rovnakej hodnoty prostredníctvom transparentnosti odmeňovania a mechanizmov presadzovania (Ú. v. EÚ L 132, 17.5.2023).
2
